
Pentru a oferi noi repere societății postmoderne a revoluțiilor comunicării şi exploziei 
mediatice şi a răspunde nevoii individului de a înţelege sensul, a prelucra sensul, a împărtăşi 
sensul (““comunicare” vine, de altfel, de la “communis”, precum “comuniune spirituală”, 
“comunitate” şi atâtea cuvinte din aceeaşi rădăcină). 

Dacă ne-am scula într-o bună zi ca binecunoscutul domn Sigma, turistul italian la Paris 
din cartea lui Umberto Eco “Semnul” şi nu ne-am mai întâlni cu familiarele semnale rutiere, 
taxiuri (galbene la New York, inscripționate “tacsi” la Bucureşti), reclame luminoase, mesaje 
cinetice, grafitti, afişe etc., ne-am simți frustrați, dezorientaţi, debusolați; întreaga noastră 
existenţă ar fi destabilizată, modificată, dinamitată. 

Îmi amintesc cu deosebită pregnanţă o călătorie la Tirana postcomunistă în care am 
resimţit personal primejdia (de moarte) decurgând din absenţa semnelor: într-o ţară care până în 
1989 nu cunoscuse automobilul (doar şeful statului poseda unul), unde nu existau semafoare la 
intersecții, nici agenţi pentru a dirija circulaţia, nici măcar treceri de pietoni sau semnale rutiere, 
după invazia automobilelor second hand era o adevărată aventură să traversezi strada (totdeauna 
în fugă), strecurându-te printre vaci, măgari, biciclete, maşini, într-o dezordine ameţitoare). Un 
exemplu opus (euforic de această dată) ar fi invazia benefică de semne din spaţiile “de trecere” 
ale marilor metropole (gară, aeroport) care încearcă să ofere în egală măsură semne funcţionale 
şi semne estetice, embleme ale naturii şi ale culturii în care tocmai penetrăm (un alt “spaţiu” al 
memoriei îmi evocă noul aeroport din Montréal, Dorval, dotat cu un lung covor transportor 
flancat de panouri imense, reprezentând peisaje şi meserii tradiționale canadiene, reflectate în 
gigantice oglinzi şi acompaniate de mesaje sonore elocvente: susuri de izvoare, bătăi de aripi, 
vuiet de valuri). 

Am ales aceste exemple extreme pentru a evidenția ponderea extraordinară a “imperiului 
semnelor”, edificat în univers. Uneori stresante, invadatoare (mesajele publicitare, gadget-urile 
din cutia poştală), alteori indispensabile (codul rutier, codul lingvistic sau cel gestual), semnele 
ne introduc în cultura proprie şi cultura celorlalți (Roland Barthes a “intrat” în cultura niponă 
prin intermediul semnelor gării din Tokyo, ale ritualului ceaiului sau ale teatrului No). 
Extrapolând morala lui Chilam Balam “Cei care nu vor putea înțelege vor muri, cei care vor 
înțelege vor trăi” (apud T. Todorov, Cucerirea Americii: 74), am putea condiţiona supraviețuirea 
culturală în primul rând de învăţarea şi interpretarea semnelor. 

Model al obiectelor (ce nu pot fi transportate aşa cum propuneau savanții din utopia 
swiftiană), schematizare a unei situaţii (“Proprietate privată”, “Intrare interzisă” etc.), abreviere 
elocventă a unui consemn (indicarea otrăvii printr-o imagine anxiogenă, semnalarea direcţiei 
prin indici vizuali etc.), semnul reprezintă o realitate inconturnabilă a lumii moderne, prezență 
fetiş, prezență tutelară, la fel de importantă pentru cultura contemporană ca faptul în ideologia 
pozitivistă a secolului al XVIII-lea. 

Disciplină paradoxală, disciplină vampir în pertinenta formulare a lui Umberto Eco, ce 
încorporează totul sub pălăria integrativă a semnului şi sistemelor de semne (de la circ la 
bucătărie, de la publicitate la teoria narativității, de la studiul plantelor la cel al muzicii), 
semiotica ocupă un spațiu al răspântiilor în care interferează antropologia, sociologia, psihologia 
socială, filosofia, lingvistica şi disciplinelor comunicării. Perspectiva aleasă în parcurgerea 
câtorva continente semiotice, precum narațiunea, publicitatea, mass-media, arhitectura va fi 
pragmatică în dublu sens: etimologic (pragma gr = acţiune) de corelare a semnificației cu 

acțiunea agenților şi intercultural (de la pragmatismul lui John Dewey, Charles Sanders Peirce la 
izotopia americanizării: de presiune a eficienţei, a efectului asupra resorturilor acțiunii). 

Introducerea noastră va cuprinde două axe: semiotica generală (capitolele introductive: 
“Semiotica în contemporaneitate”; “Structuralism şi semiotică”, “Ferdinand de Saussure şi 
modelul diadic al semnului”, “Charles Sanders Peirce şi modelul triadic al semnului”) şi 
semiotici regionale (semiotica narațiunii, semiotica publicităţii, semiotica spaţiului, gestualitatea, 
proxemica, semiotica mass-media, semiotica glumei). Chiar dacă primele capitole dedicate 
epistemei contemporane şi poziționării semioticii în câmpul cunoaşterii actuale pot părea pe 
alocuri rebarbative, ele vor fi compensate şi completate de semiotici regionale (narațiunea şi 
narativitatea în sens larg subîntind majoritatea practicilor noastre cotidiene: de la istorie la 
didactică şi de la medicină la comunicare politică). 

În vederea accesibilizării lecturii am optat pentru o perspectivă interactivă: piste de 
cercetări ulterioare, aplicaţii punctuale, discuții comparative, observaţii interculturale, 
bibliografii tematice (pe capitole).  Parafrazând motto-ul parabolă al celebrului eseu asupra 
antiumanismului contemporan (La pensée 68 de Luc Ferry şi Alain Renaut) în care este 
prezentată istoria a trei savanți însărcinaţi cu studiul cămilei (un francez care, după o scurtă 
vizită la Jardin des Plantes şi conversații cu paznicul, scrie un articol spiritual pentru un jurnal 
parizian; un englez care trăieşte câţiva ani în deşert şi scrie un tom doct, dar plicticos despre 
viața cămilei şi un german care se închide în camera sa şi scrie o lucrare în mai multe volume 
intitulată “Ideea de cămilă extrasă din concepția eului”), vom încerca, pe cât posibil, să 
accesibilizăm modelele generale rebarbative, să ignorăm tentațiile speculative şi, dimpotrivă, să 
evidențiem exemple paradigmatice ale unei logici a concretului, a dialogului (cu paznicul, cu 
ceilalți savanţi, dar şi cu cămila ca ipostaze ale comunicării cu lumea şi ale comunicării cu 
natura). 

Pledoarie pentru o cultură a semnului și a comunicării, periplul nostru semiotic participă 
la ameliorarea competenţei semiotice prin intermediul unui nou raport identitate/alteritate: 
plăcerea narării, a gestului elocvent, a obiectului semnificativ. “Scopul dorinţei nu este plăcerea, 
ci relația”, afirma Fairbirn, citându-l pe Freud. Tara hedonismului nu este imoralitatea, ci 
falsitatea lui. “Cărămuizile din care este clădită existența umană sunt raporturile cu celălalt” (T. 
Todorov, 1996: 168). În acest sens, parcursul lui Todorov însuşi, plecat în anii '60 de la poetică şi 
semiotică literară pentru a ajunge după "80 la etică şi morală, ni se pare emblematic nu doar 
pentru recuperarea unui semiotician “pur şi dur”, ci mai ales pentru izotopia umanist-critică a 
textului social actual pentru care ființa umană este funciar socială. “Omul nu devine om decât 
printre oameni”, afirma Fichte şi, adăgăm noi, citind, citând, învățând semnele-prezenţe ale 
celuilalt. 


1. SEMIOTICA ÎN CONTEMPORANEITATE 


1.1. Noua paradigmă a cunoaşterii ştiinţifice 


Ştiinţa actuală se caracterizează printr-un ansamblu de mutații profunde ce afectează atât 
trăsăturile sale imanente (noi concepte precum: model, semn, sistem, informaţie etc.; noi 
discipline: ştiinţele comunicării, psihologia cognitivă; noi standarde de raționalitate), cât şi 
aspectele exterioare (natura şi rolul său social). 

Emergenţa “noii paradigme” a cunoaşterii ştiinţifice, numite de unii cercetători 
“ecologică”, presupune o serie de mutații radicale (Le Moigne, 1977 apud R. Tessier, 1989: 283): 

e de la preceptul cartezian al evidenţei la cel “context sensitive” al pertinenţei; ceea ce 
contează este intența explicită sau implicită a cercetătorului: natura nu mai este 
investigată abstract şi detaliat, ci dintr-o anumită perspectivă impusă de finalitățile 
cercetării; 

e de la principiul reducționist (investigarea structurii interne, atomice a părților care 
reglează comportamentul întregului) la cel globalist (obiectul suspus investigării face 
parte dintr-un întreg, iar relațiile cu celelalte părți ale întregului condiționează 
funcționarea şi devenirea sa în mai mare măsură decât subdiviziunile interne); 

e de la principiul cauzalităţii (forma, comportamentul, dezvoltarea unui obiect sunt 
efecte ale unor cauze anterioare manifestărilor observate) la cel al finalității (obiectul 
trebuie descris în termenii unei scheme mijloc/-scop sau ai unei strategii); 


e  preceptul exhaustivităţii (de enumerare a tuturor părților) i se substituie preceptul 
agregării (de introducere a unor simplificări selective). 


Ceea ce dispare în paradigma clasică a ştiinţei este modelul imperialist al rațiunii 
instrumentale: “Prea mult timp a fost definită modernitatea doar prin eficacitatea rațiunii 
instrumentale, stăpânirea lumii prin ştiinţă şi tehnică. Această viziune raționalistă nu trebuie în 
nici un caz să fie respinsă, fiind arma critică cea mai puternică împotriva tuturor totalitarismelor, 
a tuturor integrismelor. Dar ea nu ne oferă ideea completă despre modernitate. Nu există o 
singură figură a modernităţii, ci două, privind una spre cealaltă şi al căror dialog constituie 
modernitatea: raționalizarea şi subiectivitatea.” (Alain Touraine, 1994: 125). 


1.2. Rolul structurilor de limbaj 


Marcă fundamentală a ființei umane, “casă a ființei”, în strălucita formulă a lui 
Heidegger din “Scrisoarea despre umanism”, limba naturală reprezintă o condiţie sine qua non a 
oricărei relații cu sinele, cu semenii, cu lumea. 

Încercând să sintetizăm prezenţa limbajului în epistema contemporană, putem evidenția 
două moduri (în sensul etimologic al lui “modus”): pe de o parte, prezența limbii naturale ca 
posibilitate de transcodaj universal chiar în ştiinţele cele mai abstracte (a se vedea rolul metaforei 
în ştiinţă: de la “găurile negre” la teoria “supercorzilor” etc.), iar pe de altă parte, modelarea a 
numeroase fenomene din câmpul ştiinţei cu ajutorul modelului lingvistic (infra structuralismul şi 
semiotica). 

Față de alternativa lui Marx, “Filosofii nu au făcut decât să interpreteze lumea, important 
este însă a o schimba”, opțiunea pragmatică actuală înseamnă tocmai accentuarea travaliului 
interpretativ (al semnelor lumii) în vederea schimbării. 

Parafrazându-l pe Malraux, se poate susține: condiția umană este interpretativă sau nu 
există. 


1.3. Semiotică/semnificare/comunicare 


Epistemologia simțului comun, pod între natură şi cultură (conform ultimului congres 
internațional al IASS — International Association for Semiotic Studies din 1997 a fost 
simptomatic intitulat Semiotics Bridging Nature and Culture), semiotica este din numeroase 
rațiuni o disciplină a epistemei contemporane: 

e în era simulacrului, a realității virtuale şi a simultaneizării evenimentelor prin logica 
mediatică a imediatului, problema veridicităţii, a realităţii globale (sau a fragmentelor 
evanescente de real), a noului raport cu spaţiul şi timpul prin intermediul unor semne 
şi modele (perisabile) se pune cu acuitate; 

e  multiculturalitatea ce defineşte societatea contemporană a fluxului individual şi 
informațional şi “trăirea” diferențelor (a multiplelor limbaje, imagini, coduri 
culturale) este de neconceput în afara unei lecturi verticale, simbolice a semnelor 
nucleare ale culturii şi a unei percepții orizontale a unei gramatici referențiale (cum ar 
fi cea a oraşului, a spectacolului, a sărbătorii etc.); 


Semiotica are un câmp larg de investigare: limbajul (mai exact limbajele) şi practicile 
de semnificare/comunicare ca practici sociale. Postulatul de bază al semioticii este 
inteligibilitatea şi descriptibilitatea sensului (la antipodul impresionismului sau gustului pentru 
inefabil al anumitor estetici). “Fără să ştim ceva mai mult despre natura sensului am învăţat să 
cunoaştem mai bine unde se manifestă el şi cum se transformă... Numai o semiotică a formelor 
multiple sub care se prezintă sensul şi a modurilor sale de existenţă, interpretarea lor ca instanţe 
orizontale şi niveluri verticale ale semnificației va putea constitui un limbaj ce va permite să se 
vorbească despre sens, întrucât forma semioticii nu e altceva decât tocmai sensul sensului” (A. J. 
Greimas, 1975: 31-32). 

Altfel spus, demersul semiotic vizează descrierea condiţiilor de producere/înţelegere a 
sensului. De fapt nu semnele vor constitui obiectul semioticii, ele sunt unități de suprafață din a 
căror selecție, combinare se poate descoperi jocul semnificaţiilor subiacente — “invarianța în 
variaţii” (Roman Jakobson). “Semiotica este evident studiul semnelor, cu condiţia de a depăşi 
aceste semne şi a vedea ce se petrece sub semne” (J.M. Floch, 1995: 5) 

Această nouă inteligibilitate originată de o logică a concretului va mai fi nuanţată, 
neexclusivă (acceptând gusturi şi dezgusturi vestimentare, culinare, coloristice etc.). Cu modestia 
sa caracteristică A.J. Greimas, corifeul semiologiei franceze, afirma într-un interviu publicat de 
Le Monde în dosarul consacrat problematicii semiotice: “Cred că la un moment dat se va vedea 
că semiotica a jucat rolul de a stârni curiozitatea în domenii excluse din cultura clasică şi a 
integrat în sfera cercetării ştiinţifice universuri de semnificaţie care nu făceau parte din reflecția 
tradițională. Şi numai acest lucru va fi deja un mare merit.” (J. M. Floch, 1995: 13). 

Sfidarea culturii clasice a inserat semiotica în curriculum-ul departamentelor de 
cumunicare, jurnalism, drept, teatru, literatură în majoritatea marilor universităţi; în plus, i-a 
asigurat corelarea cu practici sociale dintre cele mai diverse, precum marketing, publicitate, 
educaţie, spectacol (performance) etc. 

În viziunea lui Umberto Eco (1982) semiotica reprezintă corelarea dialectică a două 
domenii: teoria codurilor şi teoria producției de semne, altfel spus, semiotica semnificării şi 
semiotica comunicării (U. Eco, 1982: 14). Această diadă este determinată de finalitatea 
cercetării, anume aceea de a studia “procesele culturale ca PROCESE DE COMUNICARE. Şi 
totuşi, fiecare dintre aceste procese pare să subziste doar pentru că dincolo de ele se statorniceşte 
un sistem de semnificare” (U. Eco, 1982: 19), fiind posibil, chiar dacă nu de dorit să se 
imagineze o semiotică a semnificării independentă de semiotica comunicării (un sistem 


6 


esperanto elaborat ca un joc gratuit şi care nu va fi niciodată actualizat), în timp ce situația 
inversă este imposibilă. 

“O haină, un automobil, o mâncare gătită, un gest, un film, o imagine publicitară, o 
mobilă, un titlu de ziar — iată în aparenţă o serie de obiecte eteroclite. Ele au însă în comun faptul 
că sunt semne şi li se aplică aceeaşi activitate: LECTURA. Omul modern îşi petrece timpul 
citind imagini, gesturi, comportamente: maşina îmi indică statutul social al proprietarului său, 
haina îmi spune cu exactitate doza de conformism sau excentricitate a posesorului său, aperitivul 
(Whisky sau pernod) stilul de viață al gazdei mele. Toate aceste lecturi sunt prea importante în 
viața noastră, implicând prea multe valori sociale, morale, ideologice pentru ca o reflecţie 
sistematică să nu încerce să le ia în discuţie. Pentru moment vom numi această reflecţie 
semiologie. Ştiinţă a mesajelor sociale? Ştiinţă a mesajelor culturale?” (R. Barthes, 1985: 227). 

De fapt, semiotica îşi propune să abordeze corelativ structura abstractă a sistemelor de 
semnificare (codurile grafice, iconice, limba naturală etc.) şi procesul prin care utilizatorii aplică 
regulile acestor sisteme pentru a comunica. Dacă cele trei provincii sau dimensiuni ale semioticii 
(sintaxa — studiul combinării semnelor, semantica — raportul semn-realitatea denotată şi 
pragmatica — relația dintre semne şi utilizatorii lor) ar rămâne într-o “parnasiană” izolare, ele s-ar 
transforma în discipline perverse; în schimb, dacă semantica (dedicată în esenţă sistemului de 
semnificare) cooperează cu pragmatica (vizând procesul de comunicare), ea va procura, pe lângă 
nume, şi “scheme de acţiune” (cf. C.S. Peirce). Această corelare între semn, lucru, regulă şi 
acțiune are un răspuns pozitiv nu doar în pragmatismul modern al lui C.S. Peirce, ci şi în 
filosofia Sfântului Augustin pentru care “Pe de o parte, cunoaştem lucrurile cu ajutorul semnelor, 
iar pe de altă parte, nu am putea cunoaşte semnificaţia semnelor dacă nu am avea experiența 
lucrurilor”. 

Întrebat care ar fi perspectivele noii ştiinţe, se pare ca Umberto Eco ar fi susținut: “E mai 
bine să lăsăm istoria să răspundă. Când se face ştiinţă nu se ştie niciodată dacă e cu adevărat 
ştiinţă, dacă e nouă şi dacă are vreo perspectivă. Important e să lucrezi”. Cu această injoncțiune 
realist-praxiologică inaugurăm excursul nostru semiotic, divizat într-o semiotică generală sau 
teorie globală a semnelor şi o semiotică descriptivă sau regională. 


1.4. Semiotică generală/vs/semiotici regionale 


În ciuda dificultăţilor metodologice şi a absenței consensului, este de remarcat 
capacitatea semioticii de a prolifera în diverse arii: de la patternul stimul/răspuns în viața 
plantelor (fitosemiotica), la interacțiunea animalelor sau semiotica operei, a circului, a mass 
media, cu diverse grade de generalitate: semiotică teoretică şi semiotică aplicată; semiotică 
descriptivă, experimentală şi comparată. Semiotica generală (pură) reprezintă ştiinţa universală a 
semnelor întemeiată pe limbajul uman ca instrument de modelare, în timp ce semioticile 
regionale (specifice) adaptează teoria semnului la un domeniu strict circumscris. De fapt, 
semiotica generală, ca domeniu al specificității semnelor şi semiozei, nu poate fi concepută în 
afara unei “ascultări” atente a textelor, a semioticilor particulare, într-un fecund demers abductiv, 
de du-te-vino între ipotezele globale şi exemplele validante sau infirmante: “Nu voi admite 
niciodată un divorţ între teorie şi analiza faptelor. E vorba despre două lucruri care nu pot exista 
separat” (Roman Jakobson apud Gerard Dessons, 1995: 261). 


1.5.  Semiologie sau semiotică 


Doi termeni concurenți desemnează acelaşi câmp disciplinar. Lexemul anglo-saxon 
“semiotics” s-a impus datorită conotației pansemiotice şi intervenției Asociaţiei Internaţionale de 
Semiotică care a legitimat numele grupului de cercetători reuniți la primul congres internațional 
din 1969, precum şi al revistei internaţionale “Semiotica”. Cuvântul “semiologie”, introdus de 


Saussure şi Şcoala franceză, are în vedere modelul lingvistic şi semioticile verbale. Christian 
Metz furnizează un distinguo suplimentar: semioticile în raport cu semiologia s-ar situa pe 
poziţia limbilor particulare în raport cu lingvistica generală. În lucrarea de faţă vom utiliza un 
singur termen, cel de “semiotică”, în acord cu terminologia utilizată de cercetarea mondială, mai 
ales în cazul unei monografii care sintetizează proiectele diverselor şcoli şi nu doar o singură 
direcție (semiologia franceză în speţă). 

Definiţia cea mai cunoscută şi în care se recunosc majoritatea cercetătorilor este cea 
elaborată de Ferdinand de Saussure în Cursul de lingvistică generală (1916), deci având ca 
model general (patron general) ştiinţa limbii: “Limba este un sistem de semne ce exprimă idei, 
comparabilă cu scrierea, alfabetul surdo-muţilor, riturile simbolice, formele de politețe, 
semnalele militare etc. Ea este însă cel mai important din toate aceste sisteme. Putem deci 
concepe o ştiinţă care studiază viaţa semnelor în cadrul vieții sociale; ea ar fi o parte a 
psihologiei generale: o vom numi semiologie (de la gr. semeion=semn). Ea ne-ar învăţa în ce 
constau semnele, ce legi le guvernează. Fiindcă nu există încă nu putem spune ce va fi în viitor, 
dar are drept la existenţă, locul său este predeterminat. 

Lingvistica nu este decât o parte a acestei ştiinţe generale, legile pe care le va descoperi 
semiologia sunt aplicabile lingvisticii şi aceasta va fi corelată astfel unui domeniu bine definit în 
ansamblul faptelor umane” (CLG: 41). 

Din analiza setului de definiții (infra tabel) reies clar cele două orientări: semiologia 
(dominată de modelul lingvistic) şi semiotica (incluzând lingvistica). 


SEMIOLOGIA 
Saussure: “studiu al vieţii semnelor în cadrul vieții 
sociale”; “parte a psihologiei sociale şi în consecinţă, 
a psihologiei generale” 
Barthes: “ramură a lingvisticii; ştiinţă a marilor 
unităţi semnificante ale discursului; ştiinţa generală 
care înglobează toate semioticile”; “semiologioa este 
poate chemată să se absoabă într-o translingvistică a 
cărei materie va fi mitul, povestirea, articolul de 
presă, obiectele civilizaţiei noastre aşa cum sunt 
vorbite (în presă, interviuri, conversaţiei şi, poate, în 
limbajul interior fantasmatic)” 
Mounin: “studiul tuturor sistemelor de semne cu 


excepția limbilor naturale” 


Hjelmslev: “metalimbaj al oricărui limbaj-obiect” De 
exemplu o limbă naturală în opoziţie cu zoologia sau 
chimia 


Hânault: “Vom numi acest demers care modifică 
înțelegerea faptelor de semnificație, structurând 
modul de aprehensiune social al semnificației 
conştiinţă semiologică”. 


1.6. Domeniile semioticii 


SEMIOTICA 
Peirce: “doctrina quasi-necesară 
sau formală a semnelor” 


Jakobson: “comunicarea 
oricărui tip de mesaje” 


Sebeok: “semiotica studiază 
schimbul de mesaje şi sistemul 
de semne care îl subîntinde. 
Semiotica examinează modul în 
care mesajele sunt generate, 
codificate, transmise, 
decodificate şi interpretate, 
precum şi felul în care această 
tranzacție (semiosis) este 
procesată în funcţie de context” 
Henault: “va fi numit semiotică 
orice efort vizând reperarea, 
numirea, enumerarea, 
ierarhizarea în mod sistematic şi 
obiectiv a unităților de 
semnificație şi organizarea lor în 
ansambluri de orice dimensiune 
(de la sintagmă la text şi dincolo 
de text, la cunoaşterea 
comunităților culturale)” 
Klinkenberg: “Această 
disciplină foarte generală care 
studiază obiectele (vestimentare, 
de mobilier, pictogramele, 
gesturile etc.) în măsura în care 
au sens... va fi semiotica; iar 
obiectul acestei discipline va fi 
modul în care sensul 
funcționează la oameni.” 


În mica republică a literelor, afirmă Eric Landowski, semioticianul reprezintă o figură 
aparte. “EI are darul de a vorbi despre toate, despre bucătărie şi despre politică, despre folclor şi 
arte frumoase” (E. Landowski apud A. Helbo, 1983: 11). Această butadă relevă vastitatea 
domeniului cuprins, ceea ce îi conferă în opinia unor specialişti (Andre Helbo inter alii) statutul 
de savoir faire şi nu de ştiinţă. 

Din numeroasele încercări de delimitare a semioticilor descriptive (Umberto Eco, 1982, 
Andre Helbo, 1983, Roland Posner, 1990 etc.) am extras următoarele câmpuri: 


fitosemiotica (reprezentată de Martin Krampen); 


zoosemiotica (reprezentată de Thomas Sebeok şi investigând comportamentul de 
comunicare al non umanului, al primatelor în primul rând); 

semiotica medicală (reprezentată de Charles Morris, Thomas Sebeok, Jacques Lacan 
pentru care există două categorii de semne: soft data sau semnele subiective, relatate 
verbal de pacient (“Am un junghi intercostal) sau indicate non verbal (“Am un junghi 
aici, nu, nu, mai sus, aici”) şi hard data sau semnele obiective, numite chiar semne de 
medici (formaţiile canceroase recunoscute la tomografii, sputa, puroiul, sângele, într- 
un cuvânt, modificarea detectabilă a unui element al organismului în raport cu starea 
de normalitate). Semiotica s-a născut, de fapt, ca semiologie medicală în Grecia 
antică cu Hippocrate (460-377 i. Hr.) şi Galen din Pergam (130-200 d. Hr.); ei au 
stabilit o legătură cauzală între diversele indicii şi simptome şi natura bolii. De la 
Hippocrate a preluat şi Aristotel noţiunea de semiosis ca reprezentare culturală a 
simptomelor şi, mai târziu, ca termen generic pentru acțiunea semnului; 

kinezica sau studiul gesturilor (reprezentată de Birdwhistell, Trager, Greimas); 


proxemica sau studiul distanțelor intersubiective (E.T. Hall); Ambele discipline s-au 
născut în cadrul antropologiei, dar s-au constituit ulterior ca discipline independente 
ale comportamentului simbolic; 

naratologia sau studiul gramaticilor narative axată pe sistematizarea unor structuri 
narative (Claude Bremond şi logica povestirii, A.J. Greimas, Despre sens, Roland 
Barthes, Analiza structurală a povestirii, T. Todorov, Gramatica Decameronului, U. 
Eco, R. Rastier, Essais de sémiotique narrative etc.); 

retorica este identificată de U. Eco şi J.M. Klinkenberg drept “semiotică avant la 
lettre a discursului”; 

teatrul şi ştiinţele spectacolului fundamentează seria semioticilor sincretice axate 
pe complementaritatea codurilor: Tadeusz Kowzan în Littérature et _spectacle 
decelează nu mai puţin de treisprezece coduri interconectate în reprezentația teatrală; 
Marco de Marinis şi Alessandro Serpieri pe linia lui Umberto Eco accentuează rolul 
receptorului în spectacolul teatral şi al actelor de vorbire (teatrul fiind totuşi în primul 
rând rostire, parole, polilog); 

istoria semioticii (Thomas Sebeok, Martin Krampen, John Deely, Roland Posner); 
semiotica muzicală (Jean-Jacques Nattiez); 


semiotica obiectului (Jean Baudrillard). 


Comunicarea vizuală se subcategorizează în: 


semiotica cinematografului (Christian Metz); 

semiotica benzii desenate (Pierre Fresno de Ruelle); 

semiotica fotografiei (Roland Barthes); 

semiotica arhitecturii (Martin Krampen, Roland Barthes); 
comunicarea de masă (Umberto Eco, Abraham Moles, Hess-Liittich); 


publicitatea (Georges Peninou). 

2. STRUCTURALISM ȘI SEMIOTICĂ 
2.1. Structuralismul. Teorie sau metodă 


La întrebarea “Ce este structuralismul?”, Roland Barthes, promotor entuziast şi proteic, 
pendulând între rigoarea ştiinţei limbajului şi plăcerea (erotică) a textului (Le plaisir du texte, 
1973) răspunde evaziv: “Nu este o şcoală, nici măcar o mişcare (sau nu încă), fiindcă majoritatea 
autorilor ataşați acestui cuvânt nu par legaţi între ei printr-o solidaritate de doctrină sau de luptă. 
Structuralismul este doar un lexic” (R. Barthes, 1964: 213). Pentru Jean Piaget, structuralismul 
reprezintă “un ideal de inteligibilitate căutat şi atins de toţi cercetătorii structuralişti” (J. Piaget, 
1970: 5) 

Totuşi, ca şi Michel Foucault mai târziu, Barthes consideră structuralismul o atitudine a 
spiritului modern iconoclast “o activitate, adică o succesiune regulată de operaţii mentale... 
Scopul oricărei activităţi structuraliste este de a reconstitui obiectul astfel încât să manifeste în 
această reconstituire regulile de funcționare. Structura este deci de fapt un simulacru al 
obiectului, dar un simulacru dirijat, interesat, fiindcă obiectul imitat relevă ceva care rămânea 
invizibil sau, dacă preferați, ininteligibil în obiectul natural. Omul structural ia realul, îl 
descompune, apoi îl recompune” (R. Barthes, 1964: 214). 

Ca orice curent de gândire, structuralismul comportă o latură teoretică şi una 
metodologică; de la bun început latura metodologică (analiza structurală sau “activitatea 
structuralistă”) a fost considerată un imens câştig gnoseologic (Lévi-Strauss compara 
însemnătatea fonologiei pentru ştiinţele omului cu rolul revoluționar al fizicii nucleare), în timp 
ce latura teoretică a fost controversată: “Structuralismul este o metodă, nu o doctrină, iar în 
măsura în care devine doctrinal conduce la o multitudine de doctrine.” (J. Piaget, 1970: 123) 

Dacă despre existențialism s-a afirmat “atâtea existențialisme câţi existențialişti”, acelaşi 
lucru se poate spune (fără teama de a greşi) şi despre structuralism atât în ceea ce priveşte 
disocierea teorie-metodă cât şi variatele domenii abordate (filosofie şi antropologie, lingvistică şi 
pshihanaliză). Deşi majoritatea poziţiilor au fost în favoarea structuralismului metodologic (infra 
1), nu lipseşte nici orientarea “filosofică” (infra ii): 

i) “Dacă istoria structuralismului este deja lungă, concluzia pe care o tragem de aici nu 

este că ar fi vorba de o doctrină sau de o filosofie, întrucât am fi foarte repede 

dezamăgiţi, ci în mod esenţial de o metodă, cu tot ceea ce implică termenul: tehnicitate, 

obligaţii, onestitate intelectuală şi progres în aproximările succesive” (J. Piaget, 1968: 

159) 

“Structuralismul este esențialmente o activitate, adică o succesiune regulată de operaţii 

mentale” (R. Barthes, 1964: 214). 


ii) “Structuralismul este un ansamblu original de reflecții teoretice asupra culturalului şi 
socialului” (Dan Sperber, 1968: 195). Dacă în sens restrâns structuralismul se referă la 
acea etapă din istoria lingvisticii care precede gramatica generativ-transformațională 
inaugurată de Noam Chomsky (Synctactic structures, 1957), în sens larg el priveşte toate 
teoriile care examinează sistemul limbii în imanenţa sa şi în genere toate cercetările 
sistematice subordonate “pertinenței semantice şi inspirate de modelul lingvistic” (R. 
Barthes, 1964: 213). 


2.2. Noţiunea de structură şi demersul structuralist 

Structura ca “totalitate ireductibilă la suma părților” (Raymond Boudon) înseamnă 
considerarea obiectului ca sistem, descoperirea şi construirea coerenței realului prin ordinea şi 
coerenţa simulacrului care e structura. 

Analiza structurală se plasează sub semnul jocului (cf. metafora jocului de şah la 
Saussure sau a jocurilor de comunicare la Claude Lévi-Strauss: “Toate nivelele de comunicare 
ale societăţii — femei, bunuri, mesaje — ţin de aceeaşi metodă. Cultura constă mai ales în reguli 
aplicabile tuturor categoriilor de “jocuri de comunicare”, fie ele în planul naturii sau al culturii” 
(Lévi-Strauss, 1978: 326). Structura se reduce la “jocul intern al combinatoricii sale” (L. Millet 
& M. Varin d'Ainvelle, 1972: 110). 

Demersul structuralist procedează prin reducerea variantelor la invariante (a infinitelor 
pronunţări ale sunetelor, de pildă la câteva zeci de foneme caracteristice unei limbi). Semnele nu 
sunt importante prin ele însele, ci prin valoarea pe care o reprezintă în ansamblul sistemului. 

Analiza structurală (începând cu cea avant la lettre a formaliştilor ruşi de începutului 
secolului) pune între paranteze conţinutul povestirii (mit, basm, nuvelă etc.) şi se concentrează 
exclusiv asupra formei. Figurile narative nu contează (cârtiţa, racul, zâna sau fratele de cruce 
Joacă în basm rolul adjuvantului eroului); ceea ce reprezintă esenţa demersului este degajarea 
“structurii povestirii” prin evidenţierea relațiilor de paralelism, opoziție, inversiune etc. 

Principala obiecţie adresată din această perspectivă structuralismului a fost omogenizarea 
valorică (un roman polițist, un fapt divers, un basm, o nuvelă clasică vor fi analizate în acelaşi 
fel, pentru că metoda structurală este analitică şi nu evaluativă). De fapt, “adevăratul” conţinut al 
povestirii este strucutura sa (“Subiectul povestirii este reprezentat de relațiile sale interne, de 
propriile moduri de constituire a sensului” — T. Eagleton, 1994: 98). 

Analiza structurală se defineşte prin următoarele trăsături paradigmatice (fie ele explicite 
- infra sau implicite): 


e regula imanenței (analiza structurală vizează obiectul ca sistem în perspectivă sincronică, 
anistorică); 

e regula pertinenței (analiza structurală investighează trăsăturile distinctive ale sistemului, 
cele care au valoare diferențială); 

e regula comutării (testul comutării vizând determinarea opoziţiilor binare de natură 
sistemică); 

e regula compatibilităţii (analiza structurală studiază regulile ce guvernează combinarea - şi 
deci compatibilitatea - elementelor textului); 

e regula integrării (structurile elementare trebuie integrate în totalitatea sistemului); 

e regula schimbării istorice (diacronice) pe baza analizei sincronice a sistemului; 

e regula funcției (analiza structurală studiază în primul rând funcția comunicativă a 
sistemului) (W. Nöth, 1990: 295-296). 


Cercetătorul fenomenelor semiotice (de la cinematograf la mitologie, de la arhitectură la 
cultura de masă etc.) apare ca o conştiinţă structurantă: “Vreme îndelungată literatura a fost 
privită ca un mesaj fără cod, fiind necesar apoi să fie apreciată o clipă ca un cod fără mesaj... 
Metoda structuralistă se constituie ca atare în momentul în care mesajul este regăsit în cod, fiind 
degajat printr-o analiză a structurilor imanente şi nu impus din exterior prin prejudecăți 
ideologice” (Gérard Genette, 1966: 150). 


2.3. Antropologia structurală. Claude Lévi-Strauss 
Într-o interesantă încercare de definire a imaginaţiei semnului, Roland Barthes 


(L'imagination du signe) distinge trei tipuri de conştiinţă: conştiinţa simbolică, verticală, care 
vede semnul în dimensiunea sa profundă, geologică, studiată de psihanaliză şi sociologia 

simbolurilor; conştiinţa paradigmatică, reprezentată de structuralism şi având drept model 
fonologia — “ştiinţa paradigmelor exemplare” şi conştiinţa sintagmatică, orizontală (Şcoala 
formaliştilor ruşi, Propp în primul rînd). 

Imaginția paradigmatică sau formală implică o atenție deosebită acordată elementelor 
recurente, matricei atemporale, constantelor (miturilor, arhetipurilor), dimensiune strălucit 
reprezentată de antropologul francez Claude Lévi-Strauss. 

Cele trei domenii prioritare de aplicare a metodei structurale vor fi: viaţa socială (relațiile 
de rudenie), viaţa materială (sistemul gastronomiei), viaţa culturală (miturile). Actualizând 
postulatul saussurian al unei lumi structurate, sesizabile în semnificaţiile sale, Claude Levi- 
Strauss opune procesul comunicării femeilor sistemului relațiilor de rudenie, schimbul de bunuri 
ŞI servicii structurii economice, iar comunicarea mesajelor sistemului limbii. 


PROCES SISTEM 
comunicare de femei structuri de rudenie 


comunicare de bunuri şi servicii | structuri economice 
comunicare de mesaje structuri lingvistice 


Toate analizele sale pornesc de la opoziţia fundamentală natură/cultură cu sublinierea că 
tot ceea ce este universal în om ţine de natură, pe când istoricitatea aparține culturii. “Tot ceea ce 
este universal în om ține de natură, pe când ceea ce e supus unei norme ţine de cultură şi prezintă 
atributele relativului şi particularului” (C. Lévi-Strauss, 1949:10). Trecerea de la natură la cultură 
se defineşte ca aptitudiine a omului de a gândi relațiile biologice sub formă de sisteme de 
opoziții: opoziția între bărbaţii proprietari şi femeile posedate; opoziţia în cadrul acestora între 
soţii sau femei dobândite şi surori, fiice sau femei cedate; opoziţie, în fine, între două tipuri de 
relații: sistemul sociologic al alianțelor şi cel biologic al rudeniei. Pentru Claude Lévi-Strauss 
exogamia şi limbajul au aceeaşi funcție fundamentală: comunicarea cu celălalt. 

Preluând din fonologie modelul triunghiului vocalelor (a.u.i.) sau al consoanelor (p.k.t.), 
Lévi-Strauss propune celebrul “triunghi culinar” în 1967 (în “L'arc” no 26) ca transformare 
culturală a crudului în fiert şi ca transformare naturală a crudului în putrezit: 


crud 


preparat ------------------- putrezit 


Sistemul opoziţiilor binare se citeşte în această logică concretă astfel: preparatul şi 
putrezitul se opun crudului ca transformatul non transformatului. Preparatul se opune putrezitului 
ca transformare culturală transformării naturale. Alimentele preparate (fierte sau prăjite) sunt mai 
aproape de natură (friptura) sau mai aproape de cultură (fierturile); în fine, fiertul ţine de 
endobucătărie şi de uzajul precumpănitor familial, iar friptul de un uzaj social (rezervat 
invitaţilor în primul rând). 


2.4. Structuralism şi psihanaliză 

Singurul psihanalist care a reluat în ansamblu opera lui Sigmund Freud şi care l-a 
omagiat pentru coerenţa direcțiilor propuse şi rigoarea travaliului de observație este Jacques 
Lacan (1901-1981). 

Dacă Freud a inventat psihologia, Lacan a redescoperit-o, extrăgând-o dintr-o închidere 
medicală şi restituindu-i dimensiunea unei gândiri. “Gongora al psihanalizei — pour vous servir” 
— cum se autodefinea ironic acest uimitor maestru al stilului abstract (comparat cu Hegel, 
Mallarmé), Jacques Lacan fascinat de modelul structural al opoziţiilor din finologie şi teoriile lui 
Jakobson şi Levi-Strauss, descrie inconştientul ca limbaj. 

Inconştientul cristalizează conflictul între ego (eu), supraeu şi acel haos “oală plină de 
emoţii care fierbe” numit de Freud Es (franceză ça). 

Preluând definiția metaforică freudiană, Lacan îl numeşte caleidoscop, cutie de scrisori, 
cavitate de idol balinez. Pornind de la Traumdeutung (S. Freud, Interpretarea viselor), Lacan 
consideră transpunerea (Enstellung la Freud) principala condiţie a prelucrării operate în vise: 
“este ceea ce numim împreună cu Saussure strecurarea semnificatului sub semnificant, mereu în 
acțiune (inconştientă) în discurs” (J. Lacan, 1966: 511). Se ştie că nesatisfacerea impulsurilor 
naturale conduce la refularea lor în inconştient, ceea ce prevoacă manifestări patologice: fobii, 
obsesii, lapsusuri, discontinuități de limbaj. Simptomele sunt semnificanți a căror semnificație 
trebuie descifrată, descifrare care este de fapt sarcina psihanalistului. 

Modelul lingvistic în psihanaliză e legat de teoria lui Jakobson privind metafora şi 
metonimia ca poli fundamentali ai limbajului. Condensarea presupune suprapunerea 
semnificanţilor şi generează metafore; deplasarea nu mai substituie un termen altuia, ci ia partea 
drept întreg, elementul drept ansamblu pe baza unei contiguități, adică a metonimiei (visul 
despre injecția făcută pacientei Irma semnifică neliniştea lui Freud privind propriile cercetări). 


2.5. Structuralism şi semiotică 


Semiotica modernă s-a dezvoltat în anii '60 în plină efervescenţă structuralistă, având 
deci ca domenii de aplicare antropologia, psihanaliza, literatura (Roland Barthes, Sur Racine, 
1963, Esais critiques, 1964; Greimas, Du sens, 1970), fenomenele culturii de masă. De fapt 
structuralismul începuse să se apropie de semiotică cu reprezentanții Şcoala de la Praga (Roman 
Jakobson, Jan Mukařovsky, Felix Vodiča). “Cei doi termeni (structuralism şi semiotică n.a.) se 
intersectează dat fiind că structuralismul studiază obiecte care nu sunt în mod normal considerate 
sisteme de semne, chiar dacă în realitate sunt — relaţiile de rudenie în societățile tribale de pildă 
—, iar semiotica utilizează îndeobşte metode structurale” (T. Eagleton, 1994: 100). 

Demistificare a literaturii “nobile” (highbrow) care nu mai poate avea un statut ontologic 
privilegiat, democratizare a discursului social, structuralismul asertează peremptoriu că “opera 
literară ca şi orice produs al limbajului este o construcţie ale cărei mecanisme pot fi clasate şi 
analizate ca obiectele oricărei ştiinţe” (T. Eagleton, 1994: 106). Sensul nu mai este produsul 
romantic al unei experiențe private, ci rezultatul sistemelor de semnificație împărtăşite de 
membrii unei comunități culturale. 

Marea descoperire a structuralismului este sistemul — substitut al subiectului uman şi 
dotat cu toate atributele individului tradițional: autonomie, autoreglare, unitate. Dacă pentru 
cercetătorii englezi şi americani semiotica şi structuralismul sunt noţiuni corelate indisociabil sau 
chiar interşanjabile, pentru tradiția franceză şi canadiană structuralismul şi semiotica se 
aseamănă, dar nu se confundă, cea din urmă provenind din cel dintâi. “Structuralismul 
desemnează logica organizaţională a tuturor fenomenelor sociale şi umane, orice disciplină 
putând să se bazeze pe el. Semiotica, provenind din structuralism şi vizând corectarea 
insuficiențelor şi exceselor acestuia, desemnează o teorie a sensului aplicabilă tuturor 
fenomenelor sociale şi umane, dar rezervată anumitor discipline” (P. Attalah, 1991: 263). 
Dincolo de aporia ultimei fraze (neglijență de redactare?) nu putem decât subscrie la 

identificarea semioticii cu o depăşire (interpretativă) a structuralismului, menținînd însă rigoarea 
şi coerenţa unui punct de vedere (acel punct de vedere despre care Saussure spunea că creează 
obiectul cunoaşterii), în majoritatea cazurilor este vorba despre structura opozitivă binară 
(yin/ys/yang, terestru /vs/celest, natură/vs/cultură etc.). 

Sensul structuralist era un sens al codului, sensul semiotic nu există decât pentru cineva 
ca sens propriu-zis existențial şi contextual. Semiotica se deschide dialogului intercultural, 
rostirii individuale (parcursurile semiotice ale lui Eco, Barthes — flanerii în “pădurea narativă”, 
respectiv în universul semnelor culturii japoneze). Deplasarea de la logica structurii la discursul 
(logic) al subiectului va impune şi bascularea de la “gramatica visului” la visător, de la crimă la 
criminal (vezi noua profesie de “profiler” a lui Frank Black în serialul de mare succes 
“Millenium”), de la reguli la comportamentele care le actualizează sau transgresează. 

Semiotica îşi propune să investigheze o multitudine de practici culturale (gestualitatea 
ceremonială a salutului nipon, distanţele interpersonale în lumea arabă în comparaţie cu cea 
occidentală, gramatica gesturilor în spectacolul de circ sau de teatru etc.), dincolo de clivajele 
culturale universale relevate de corifeii structuralismului. “Structuralismul aruncă o privire 
impasabilă asupra lumii contemporane în care vede reproducându-se vechi structuri. Semiotica 
vede o multitudine de practici, de stiluri, de subculturi etc. Lumea semiotică e infint mai bogată 
decât lumea structurală” (P. Attalah, 1991: 294). 

EXERCIŢII 

l. Definiţi: competenţă/performanţă, cod/mesaj, limbă/vorbire, semiologie/semiotică, mit, 
arhetip. 

Zi Listaţi trăsăturile analizei structurale. 


3. Discutaţi triunghiul culinar. 

3. FERDINAND DE SAUSSURE SI MODELUL DIADIC AL SEMNULUI 


3.1. Definirea semnului în semiologia lui Saussure 


Lingvistul  genevez Ferdinand de Saussure (1858-1913) este considerat drept 
întemeietorul lingvisticii structurale şi în ciuda existenţei unor idei structuraliste la Humboldt 
sau Leibniz, numele lui Saussure rămîne legat de geneza lingvisticii moderne. Deşi a publicat 
foarte puţin (la 21 de ani Mémoire sur le système primitif des voyelles dans les langues indo- 
européennes - 1878, teza de licenţă şi unele studii fragmentare), Saussure a avut o influență 
enormă asupra lingvisticii. Trei elevi ai lui Saussure, Ch. Bally, A. Sechehaye, A. Riedling, 
folosind notițele de la cursurile ţinute de Saussure la Geneva în 1906-1907, 1908-1909, 1910- 
1911 şi amintirile de la orele maestrului, au reuşit să dea o redactare unitară cursului - Cours de 
linguistique generale (Paris, Payot, 1916). 

Personalitatea lui Saussure trebuie inclusă în orice panoramă a gîndirii moderne: de la 
filosofie la lingvistică, de la semiotică la antropologie, pentru că a influenţat profund (deşi după 
cîteva decenii de la publicarea operei fundamentale) demersul celor mai importanți gînditori 
contemporani: Merleau-Ponty, Levi-Strauss, Barthes, Lacan, Foucault şi prin ei ansamblul 
ştiinţelor umane. 


Împreună cu noțiunea de sistem de care depinde, semnul se constituie drept cheia de 
boltă a construcției saussuriene. Conform concepției sale psihologice despre limbă ca sistem, 
“Semnul lingvistic nu uneşte un lucru cu un nume, ci un concept cu o imagine acustică” (CLG: 
98). Definind aceste două elemente, conceptul şi imaginea acustică, Saussure va fixa un model 
bilateral, implicit relațional: 

“Propunem să se păstreze cuvîntul semn pentru a desemna totalitatea şi să se înlocuiască 
“concept” şi “imagine acustică“ respectiv cu semnificat şi semnificant; aceşti termeni au 
avantajul de a marca opoziţia care îi separă fie între ei, fie de totalitatea din care fac parte” 
(CLG: 99). 

Semnul este deci o entitate cu două feţe: faţa semnificantă (semnificant) şi fața 
semnificată (semnificat). 

Socotindu-l pe Saussure (alături de Peirce) între pionierii semiotice contemporane, 
Umberto Eco recunoaşte pertinența definiţiilor şi conceptualizărilor saussuriene care au 
contribuit indubitabil la dezvoltarea unei “conştiinţe semiotice”. 

Prin această definire a semnului ca unitate semnificant/semnificat, Saussure depăşeşte 
granițele lingvisticii generale, incluzînd toate semnele ce servesc comunicării “în cadrul vieții 
sociale”, de la semnele scrierii la alfabetul surdo-muţilor, de la formulele de politeţe la modă, 
obiceiuri, ritualuri, de la semnale militare la pantomimă. 


3.2. Dihotomiile saussuriene 


Teza de bază a lingvisticii structurale este conceperea limbii ca sistem sau ca rețea de relații; 
unitățile lingvistice nu există independent de rețea, altfel spus identificăm simultan unitățile şi 
interrelațiile. 

“Limba este un sistem de semne în care esenţială este doar unirea sensului cu imaginea 
acustică şi faptul că cele două părți ale semnului sunt psihice” (CLG: 32). 


3.2.1. Limba ca sistem social se opune vorbirii (“parole”) cu caracter individual. Majoritatea 
lingviştilor contemporani consideră un truism faptul că sistemul limbii, exterior individului 

subîntinde compomportamentul lingvistic actualizat în vorbire, în activitatea discursivă. In 
gramatica generativ-transformațională a lui Noam Chomsky cuplul limbă-vorbire se suprapune 
întrucîtva celui  competență-performanță (capacitatea generală de a folosi 
limbajul/vs/actualizarea acestei potențialități într-un discurs complet). 


LIMBAJ LIMBA VORBIRE 


Facultate a speciei umane formă particulară a actualizarea sistemului 
limbajului într-o anumită limbii în comportamentul 
comunitate socială comunicativ al individului ca 
(repertoriul limbilor “act individual de voință şi 
naturale) inteligenţă” 
“Limba este un produs social 
al facultăţii limbajului şi un 
ansamblu de convenții 
necesare adoptate de 
organismul social pentru a 
permite exercitarea acestei 
facultăți la indivizi. Luat în 
ansamblu, limbajul este 
multiform şi eteroclit”. 
(CLG: 25 


Limba ca sistem ce nu cunoaşte decît propria sa ordine este pertinent analizată prin 
metafora jocului de şah. O partidă de şah, afirmă Saussure este realizarea artificială a ceea ce 
limba ne prezintă sub o formă naturală. O stare a jocului corespunde unei stări a limbii. Valoarea 
pieselor depinde de poziţia lor pe eşichier aşa cum în limbă valoarea fiecărui termen depinde de 
opoziţia cu toți ceilalți termeni. Fiecare mutare pune în mişcare o singură piesă, dar poate 
revoluţiona ansamblul partidei, influențînd şi piese momentan în afara jocului (CLG: 125-126). 

Valoarea şi deci semnificaţia unui cuvînt este întru totul în funcţie de sistemul din care 
face parte cuvîntul: “Nici un sistem nu este închis perfect (serré) ca limba: închis perfect implică 
precizia valorilor (cea mai mică nuanţă schimbă cuvintele); multitudinea tipurilor de valori; 
numărul imens de termeni, al unităţilor acționînd în cadrul sistemului; dependenţa reciprocă şi 
strînsă a unităţilor (a tuturor termenilor) între ele; totul este sintactic în limbă, totul este sistem” 
(CLG: 69). Consecința naturii sistematice este faptul că apariția sau dispariţia unui element 
antrenează modificarea sistemului, în schimb faptul că piesele jocului sînt din lemn sau fildeş nu 
afectează sistemul. Doar mărimea numărului de piese ar afecta gramatica jocului. Spre deosebire 
de şah, unde apare intenţia de a acţiona asupra sistemului, limba nu premeditează nimic. 


Limba fiind un sistem, interesează “valoarea poziţională” a obiectelor, “negativă şi 


diferențială”: o figurină a jocului de şah, calul de exemplu nu are o valoare pozițională rezultînd 
din anumite însuşiri “naturale” (el ar putea fi foarte bine înlocuit cu un dop); valoarea se rezidă 
exclusiv din opoziţia între caracteristicile sale funcţionale şi caracteristicile celorlalte figuri ale 
jocului de şah. 

Pentru a analiza valoarea sub aspect funcțional şi diferenţial, Saussure opune o piesă de 
cinci franci altei monezi (un dolar) sau evidențiază lucrurile (diferite de ea) cu care poate fi 


schimbată (cu o asemenea monedă putem cumpăra o pîine de exemplu). 


Una din ipotezele semiotice actuale este existența sub fiecare proces de comunicare a 
acestor coduri sau reguli bazate pe o anumită convenţie culturală. Studiind procesele culturale ca 

procese de comunicare, semiotica vizează dezvăluirea sistemelor ce subîntind procesele. 
“Dialectica sistem-proces ne conduce la afirmarea dialecticii cod-mesaj” (U. Eco, 1972: 30-31). 

In viziunea lui Eco codurile sunt totdeauna plurale şi nu neapărat comune trimițătorului şi 
receptorului (cf. L. Pirandello: “Folosind cuvintele, le daţi sensul pe care îl au pentru 
dumneavoastră; iar eu primindu-le le investesc cu sensul pe care îl dau eu. Am crezut că ne 
înțelegem, dar nu ne-am înțeles deloc”). 


3.2.2. Arbitrar şi motivat 

Îmbinarea semnificanţilor cu semnificaţii este o operaţie arbitrară (a priori şi nu 
aposteriori). Semnificatul casă este asociat în franceză semnificantului maison, în engleză 
semnificantului house, în germană Haus ş.a.m.d. Uneori semnificanții pot evoca anumite sunete 
(onomatopei, verbe cu simbolism fonetic de tipul a vui, a scîrții etc., dar şi aici există paradoxul 
cocoşului galic care cîntă cocorico şi nu cucurigu sau kikiriki). 

Semnele integral arbitrare realizează cel mai bine procedura semiologică; de aceea limba, 
cel mai complex şi răspîndit sistem de semne este şi cel mai caracteristic. Faţă de rituri, 
gestualitate, proxemică ce păstrează legături naturale (gesturile bruşte rectilinii sugerează 
universal agresivitatea evocînd amenințarea armei), limba nu este cu nimic limitată în alegerea 
mijloacelor sale de expresie, căci “nu vedem ce ar împiedica asocierea unei idei oarecare cu o 
suită oarecare de sunete”(CLG: 110). 

Contrar tezelor clasice (Biblia, Platon), semnul lingvistic nu uneşte un lucru şi un nume, 
ci un concept cu o imagine acustică. Raportul care uneşte învelișul sensibil de conținutul 
inteligibil este o convenție (CLG: 101). Arbitrariul lingvistic se referă la faptul că limba 
decupează realitatea (fonică sau conceptuală) într-o manieră proprie, diferenţiatoare (zeci de 
termeni pentru conceptul de zăpadă în limba eschimoşilor sau termeni diferiți pentru fraţi în 
limba maghiară şi chiar o segmentare neomogenă a spectrului culorilor:vechii celți vis-ă vis de 
limbile actuale). 

Salutînd definirea semnului ca arbitrar, Emile Benveniste (1939-"Nature du signe 
linguistique”) îl contrazice însă pe Saussure în interpretarea noţiunii de arbitrar pe care o 
corelează relaţiei semnificant/referent (cf. celebra frază saussuriană “Cuvîntul cîine nu muşcă”) 
şi nicidecum legăturii semnificant/semnificat care este o relaţie necesară, o “consubstanțialitate”. 
De fapt însuşi Saussure evidențiase indisociabilitatea celor două entități ale semnului în 
pregnanta metaforă a foii de hîrtie cu rectoul şi versoul inseparabile, dar şi în formularea (din 
păcate neglijată) din Curs: “Dacă în raport cu ideea pe care o reprezintă semnificantul apare liber 
ales, în schimb în raport cu comunitatea lingvistică ce îl utilizează, el nu este liber, ci impus” 
(CLG:104) sau în precizările definiționale liminare: “Cuvîntul arbitrar cere şi el o precizare. Nu 
trebuie să lase impresia că semnificantul depinde de libera alegere a subiectului vorbitor (vom 
vedea imediat că nu stă în puterea individului să schimbe ceva la un semn odată stabilit într-un 
grup lingvistic); vrem să spunem că el este nemotivat, adică arbitrar în raport cu semnificatul, cu 
care nu are nici o legătură naturală în realitate”(CLG: 101). 


3.2.3. Formă şi substanță 


Noţiunea saussuriană de substanţă este foarte asemănătoare celei aristotelice şi scolastice 
de materie: dar acum s-a încetățenit în lingvistică sensul saussurian. Marmura ca substanță 
reprezintă potențial o mulțime de obiecte; ea va deveni un lucru şi nu altul ca urmare a impunerii 
unei anumite forme (structuri). Acelaşi lucru se întâmplă şi cu limba ca rezultat al impunerii unei 
structuri asupra a două categorii de substanțe: sunetul şi gîndirea. 

Semnificația unui cuvînt derivă din impunerea unei structuri asupra continuumului 
gîndirii. “Gîndirea este o nebuloasă în care nimic nu este cu necesitate delimitat. Nu există idei 
prestabilite şi nimic nu este distinct înainte de apariția limbii” (CLG: 155). 

Limba este comparabilă cu o foaie de hîrtie: gîndirea ar fi faţa foii, iar sunetul reversul 
acesteia; nu putem decupa faţa hîrtiei fără a decupa ipso facto şi versoul ei. La fel în limbă nu 
vom putea izola nici sunetul de gîndire, nici gîndirea de sunet decît printr-o abstracție al cărei 
rezultat ar ţine de psihologia pură sau de fonologia pură. În fapt lingvistica operează pe terenul 
limitrof în care elementele celor două ordini se combină: această combinare produce o formă, nu 
o substanță (CLG: 158). 


3.2.4. Paradigmatic şi sintagmatic 


Ideea de cod se bazează pe faptul că persoanele care comunică dispun de un repertoriu de 
simboluri din care vor fi selectate cele ce urmează să fie combinate în conformitate cu anumite 
reguli. Armătura oricărui cod este reprezentată de două axe: una verticală - paradigma 
(repertoriul de simboluri din care se operează selecția) şi cealaltă orizontală, sintagma, în care se 
operează combinarea. 

Relaţiile paradigmatice sunt relaţiile in absentia care vizează posibilitatea de substituire 
în acelaşi punct al lanțului vorbirii, subsumată logicii lui sau... sau. Astfel în sintagma “fată 
frumoasă” putem înlocui lexemul “fată“ cu “femeie“ obţinînd “femeie frumoasă” dar nicidecum 
“fată femeie frumoasă”. Paradigma instrumentelor cu care se scrie (pix, creion, stilou, marker, 
cariocă etc.) reprezintă ansamblul formelor limbii pe care le folosim într-o situație dată de 
comunicare în cursul căreia desemnăm obiecte cu care se scrie. Paradigma reprezintă 
posibilitatea alegerii pentru partenerii schimbului discursiv: în schimb alegerea odată operată 
este exclusă prezenţa altei entități a aceleiaşi paradigme (nu putem afirma cu excepția unei 
situații patologice “Mi-am pus şapca, pălăria şi am ieşit să mă plimb”). 


Se poate afirma că limbile particulare actualizează acele distincţii de semnificație care 
sunt importante şi frecvente în culturile popoarelor respective (cf. şi John Lyons, 1977: 242-243). 


Spre deosebire de elementele paradigmei care operează în absentia, elementele sintagmei 
sunt coprezente, articulându-se prin mecanismul combinării (succesiunea felurilor la un prânz, 
secvențialitatea puncte/tăceri în alfabetul morse, gramatica basmului). 

Regulile sintagmatice diferă după tipul de semiotică. În limbajul verbal domină ordinea 
lineară (cu excepţia caligramelor lui Appolinaire) în timp ce în limbajele vizuale sintagmele sunt 
tabulare (ca în codul rutier sau mesajul pictural). 


3.2.5. Sincronie/diacronie 


Prin analiza sincronică a limbajului se înțelege investigarea stării sistemului la un 
moment dat, în timp ce diacronia discută istoria, evoluţia sistemului. Distincția între dimensiunea 
sincronică şi cea diacronică este metodologic esenţială (multă vreme lingviştii au analizat 
laolaltă eşantioane ale aceleiaşi limbi, dar situate la mare distanţă în timp). 

“Lingvistica sincronică studiază limba pe axa simultaneităţilor, nu a succesivităților; ea ia 
în discuţie stări ale limbii şi se ocupă de raporturile psihologice şi logice ce reunesc termenii 
coexistenţi, constituind un sistem ce este perceput ca atare de aceeaşi conştiinţă colectivă” (CLG: 
140). De aceea limba va fi privită ca arhivă, “ca tezaur (“trésor”) depus de practica vorbirii în 
subiecţii aparţinînd aceleiaşi comunităţi şi constituind un sistem gramatical existent în mod 
natural în fiecare creier” (CLG: 30). 

Revoluţia saussuriană constă în primatul teoretic şi metodologic al sincroniei: “Aspectul 
sincronic primează, întrucît pentru masa vorbitorilor el este singura realitate” (CLG: 122). 

Meritul lui Saussure este de a fi accentuat caracterul sistematic al limbii, transformînd 
conceptul de sistem dintr-o noţiune descriptivă într-un concept operator. “Limba este un sistem ai 
cărui termeni sunt solidari şi în care valoarea unuia nu rezultă decît din prezenţa simultană a 
celorlalți (CLG: 159). 


3.3. Trăsături caracterisitce ale limbajului. 


În cele ce urmează vom discuta trăsăturile fundamentale ale limbajului formulate explicit 
(Hockett apud J. Lyons, 1977) şi/sau implicit (supra F. de Saussure). 

i) Arbitrarul în opoziție cu iconicitatea (cf. infra semnele iconice); 

ii) Dualitatea (ceea ce Hockett numeşte dualitate este cunoscut în lingvistica franceză sub 
numele de dubla articulare a limbajului - Andre Martinet - Eléments de linguistique generale, 
Paris, A. Colin, 1960). Limbile naturale sunt articulate, adică structurate de două ori: prima 
articulare este cea care decupează enunţul lingvistic în unități minimale dotate cu sens: 
“Pămîntul este rotund” se poate analiza în: “pămîntul”, “este”, rotund”; forma vocală a unităților 
din prima articulare este analizabilă în unități lipsite de sens numite foneme (““este” conţine patru 
foneme). Cu cîteva zeci de unități ale celei de-a doua articulări şi cu cîteva mii din prima se pot 
construi o infinitate de mesaje. 

Dubla articulare este proprietatea cea mai misterioasă a limbajului: este de reţinut 
inepuizabila sa bogăţie combinatorică în raport cu celelalte sisteme semiotice. 

Trebuie stabilit dacă celelalte sisteme de comunicare dispun sau nu de dubla articulare 
(codul rutier, nomenclatura chimică sau matematică sunt sisteme de semne ce nu cunosc decît 
prima articulare în unități semnificante; pentru strigătele unor animale par să existe unități 
asemănătoare fonemelor, dar mesajul este nedecompozabil în unități semnificante - cf şi G. 
Mounin, 1970: 106). 

iii) Productivitatea este reprezentată de capacitatea locuitorilor nativi ai unei limbi de a 
înțelege şi a produce un număr infinit de enunțuri în limba respectivă; această importantă 
proprietate a fost evidenţiată de Chomsky (1957, 1965) legat de caracterul înnăscut al “facultății 
de limbaj” şi problema achiziției limbajului la copii; 

iv) Linearitatea priveşte producerea şi perceperea fluxului vorbirii pe axa timpului. 
Continuînd distincția lui Lessing din Laocoon între poem ca acţiune progresivă ale cărei părți se 
petrec succesiv pe axa timpului şi tablou ca acțiune permanentă ale cărei părți se desfăşoară 
simultan în spaţiu, Saussure a opus limba naturală sistemelor de comunicare vizuală care oferă 
“complicări simultane pe mai multe dimensiuni” (CLG: 103). Pornind de la linearitate, lingvistul 
genevez afirmă caracterul discret al limbajului (în opoziție cu continuu), rezultat al caracterului 
diferenţial, mutual opozabil al semnelor lingvistice. 

EXERCIŢII 


1. Definiţi următoarele opoziții: 

-  sintagmă/paradigmă 

-  sincronie/diacronie 

-  formă/substanţă 

-  arbitrar/motivat 

-  denotație/conotație 

2. Rezumaţi concepția saussuriană a semnului. 

3. Discutaţi limbajul obiectelor şi al vestimentaţiei cu ajutorul conceptelor de paradigmă şi 
sintagmă. 

4. CHARLES SANDERS PEIRCE SI MODELUL TRIADIC AL SEMNULUI 


4.1. Charles Sanders Peirce. Modelul semnului şi al semiozei. 


Dacă pentru Saussure şi lingvistica de obedienţă saussuriană semnul rezultă din 
reuniunea semnificantului şi semnificatului sau a formei expresiei şi formei conţinutului, pentru 
lingvistica anglo-americană semnul este o entitate ternară (modelul triadic al lui Ogden-Richards 
din 1923, “The Meaning of Meaning”, reamenajare a triunghiului lui C.S. Peirce, modelele lui 
Rudolf Carnap (1946), Ch. Morris (1946), Th. Sebeok (1974), John Lyons (1977) etc.). 

Considerat cel mai important filosof al Americii şi întemeietorul semioticii moderne, C.S. 
Peirce (1839-1914) este o personalitate de prin ordin în istoria gîndirii americane, de anvergura 
unui Leonardo da Vinci. Logician, chimist, istoriograf, cartograf, prieten al lui Wiliam James 
care îi atribuie paternitatea pragmatismului, Peirce este autorul unei opere monumentale (de 
peste 100.000 pagini) din care au fost publicate postum opt volume de Collected Papers (infra 
C.P.). 

Strălucitul eseu din 1867 “On a New List of Categories” îl situează pe Peirce alături de 
marii filosofi ai categorialității: Aristotel, Kant, Hegel. Estimînd că un fenomen poate fi 
considerat ca pură posibilitate, existență reală (actualitate) sau lege (generalitate), Peirce 
stabileşte trei categorii fundamentale (“logico-faneroscopice”) pentru orice” faneron” (fenomen): 
Firstness, Secondness, Thirdness (Primitate, Secunditate, Terțitate). Conceptul de faneron are a 
extensiune extrem de vastă: de la senzație şi percepție la emoție, amintire, număr sau obiect. 
Aceste categorii sunt produsul unei analize a condițiilor necesare elaborării unei gîndiri 
adevărate, mai precis, eficace (pragmatismul lui Peirce). 


Logica materia mod de a fi al 
fenomenului (dpdv | fenomenului dpdv 
metafizic) faneroscopic 


posibilitate 


(relaţie) 
(mediere) 


Intre 1865 şi 1914 Peirce a redactat circa 75 de caracterizări (definiții) ale semnului ce 
evidențiază esența relaţiei semiotice:”semnul ţine locul a ceva într-o anumită privință” (C.P. 
2.228), iar “lucrul” cu această caracteristică (de a ţine locul a ceva) este denumit representamen 
(C.P. 1.564). 

“Semnul ţine locul obiectului nu sub toate aspectele ci numai în raport cu un fel de idee 
pe care am numit-o fundament (ground) al representamenului”(C.P. 2.228). In termeni moderni 
s-ar putea vorbi de trăsături pertinente (ca în fonologia structurală) de “proprietăţi emergente” 
(U. Eco) datorită cărora recunoaştem într-o caricatură pe omul politic reprezentat sau într-o 
schiță sumară amplasamentul unei clădiri. 

Semnul peircian, acel aliquid stat pro aliquo este deci o relaţie triadică dependentă de 
cele trei categorii: ale primităţii, secundității şi terțităţii altfel spus ale calităţii posibile, existenței 
reale şi gîndirii mediatoare (C.P.1.530) 

Vîrfurile A (semnificant), B (semnificat) şi C (referent) sunt în acord cu analiza 
tradițională a semnificației (exprimată de pildă în maxima scolastică): “vox semnificat rem 

mediantibus conceptibus” (St. Ullmann, 1957: 71). Relaţia indirectă între A şi C (mediată de 
concept) este indicată în diagramă printr-o linie punctată. 

Aceste elemente au fost controversate în istoria lingvisticii, unii cercetători au considerat 
semn lingvistic doar semnificantul (A). Alţii au introdus solidaritatea A+B (Saussure). In sfîrşit 
Peirce prin introducerea noţiunii de referent (C) a permis explicarea oricărei practici semiotice 
(atît lingvistice cît şi non lingvistice). 


interpretant (Peirce) 
referință (Ogden-Richards) 
semnificat (Saussure) 
conținut (Hjelmslev) 
conotaţie (Stuart Mill) 


representamen (Peirce) obiect (Peirce) 
p 


simbol (Ogden-Richards) A C denotație 
semnificant (Saussure) referent (Ogden-expresie 
(Hjelmslev) Richards 


(cf. şi U. Eco, 1988: 39) 


Intr-o perspectivă diacronică îl putem situa pe Ferdinand de Saussure în contextul 
psihologiei asociaționiste şi al sociologiei lui Durkheim (C. Mounin îl considera pe Saussure 
“homme de son époque”); de aici definirea semnului ca entitate psihologică (CLG: 99), în timp 
ce Peirce îşi devansează epoca prin denunțarea psihologismului (cf. în Scrisori către Lady 
Welby). 

In semiotica lingvistică de tradiție saussuriană teoria peirciană a semnelor a rămas 
nedescoperită, deşi în 1923 Ogden-Richards schiţează sumar semiotica peirciană (The Meaning 
of Meaning). Descoperirea lui Peirce este atribuită lui Roman Jakobson, iar difuzarea ideilor sale 
în Europa lui Umberto Eco şi Gerard Deledalle. Viziunea peirciană a fost pe drept cuvînt 
calificată o viziune pansemiotică a universului, pentru că omul, gîndirea şi cunoaşterea au fost 
definite şi investigate ca entități semiotice: “The entire universe is perfused with signs if it is not 
composed exclusively of signs” (C.P. 5.448). 


Ca fenomen al terțităţii “semnul este un prim numit representamen aflat într-o relație 
triadică cu un secund numit obiect şi capabil să determine un tert numit interpretantul său” (C.P. 
2.274). 


Semnul apare la Peirce ca “ceva care stă pentru cineva în locul a ceva într-o anumită 
privință”. El se adresează cuiva, ceea ce înseamnă că creează în mintea acelei persoane un semn 
echivalent sau mai dezvoltat. Acest semn pe care îl creează îl numesc interpretant al primului 
semn. Semnul stă în locul a ceva, obiectul său. EI stă în locul acestui obiect în raport cu un fel de 
idee“ (C.P. 2.228). 

Peirce defineşte această acțiune triadică a semnului, acest proces în care semnul are un 
efect cognitiv asupra interpretului, ca semioză: “orice acțiune dinamică sau acțiune a forței brute, 


fizice sau psihice, are loc între doi subiecți (care reacționează în mod egal şi unul şi celălalt sau 

unul este agent şi celălalt pacient, parțial sau integral) sau este rezultatul unmei acțiuni între 
perechi. Dimpotrivă, prin semioză eu înțeleg o acțiune sau influență care implică cooperarea a 
trei subiecți care sunt semnul, obiectul său şi interpretantul, această influență tripartită nefiind 
rezolvabilă în acţiune între perechi” (C.P. 5.484). 

Ceea ce este fundamental în teoria peirciană este pe de o parte caracterul ternar al 
semnului şi pe de altă parte faptul că semnul (natural sau artificial) nu este o specie preexistentă, 
ci rezultatul interacțiunii celor trei elemente, interacțiune ce constituie semioza (infinită). 

Celor trei elemente ale semnului le corespund trei direcţii de cercetare: 

i) gramatica pură sau speculativă, legată de representamen şi care va constitui sintaxa în 
terminologia lui C. Morris; 

ii) logica legată de problema adevărului care va deveni semantica lui C. Morris; 

iii) retorica înţeleasă ca studiu al legilor prin care un semn generează un altul, prin care 
gîndirea produce o altă gîndire (C.P. 2.229). 

Această a treia direcție cu categoria sa fundamentală de interpretant constituie cheia de 
boltă a semioticii peirciene prin noţiunea de semioză infinită (orice semn implică un altul, este 
generat de alte semne şi instituie un sistem virtual infinit de semne). Experienţa didactică şi cea 
ştiinţifică reprezintă exemple paradigmatice de situaţii semiotice de semioză infinită: termenii 
noi sau complecşi sunt interpretați prin imagini, diagrame, definiţii de accesibilizare şi în ultimă 
instanță prin corespondenții intraductibili din limbi străine (latină, engleză). 

Interpretantul imediat aşa cum este dat la începutul procesului semiozei conduce prin 
interpretantul dinamic la obiectul dinamic şi prin interpretantul final la noua semnificație a 
termenului la capătul procesului semiozei. Textul literar poate fi considerat un interpretant 
imediat de la care prin activitatea de lectură (interpretantul dinamic) se poate ajunge la 
interpretarea finală, practic nelimitată, asigurată de interpretantul final. In comparaţie cu 
Saussure care privilegiază aspectul structural, acronic al limbii ca sistem, constituit pe baza 
opozițiilor  sintagmatic/paradigmatic, sincronie/diacronie, limbă/vorbire, Peirce introduce 
presiunea contextului social materializat în norme, convenţii, “habit” (obicei). 

Simplificînd inevitabil lucrurile (dar cum a remarcat pertinent Paul Valery simplul este 
fals, dar complexul este inutilizabil), am putea spune că la Saussure domină perspectiva 
sintactică, pozițională a semnelor (metafora jocului de şah ca principiu explicativ pentru 
funcționarea sistemului limbii nu este fortuită), iar la Peirce esențial este aspectul explorator, 
euristic al devenirii infinite a semnelor - semioza nelimitată. 

In fond cele două direcţii nu sunt incompatibile: semnul este baza semioticii sau practicii 
semnificante, aşa cum semioza este spațiul formării/transformării semnelor (cf. şi U. Eco, 1984). 
Accentul saussurian este paradigmatic şi spaţial, cel peircian este sintagmatic, dinamic, temporal, 
ceea ce nu exclude însă existenţa categoriei polare: contextualizarea prin conceptul saussurian de 
vorbire şi sistematica repertoriului de semne în numeroasele clasificări peirciene. 


4.2. Semn şi/sau referent 


Dacă pentru lingvistica saussuriană semnul - de natură diadică - rezultă din reuniunea 
semnificantului şi semnificatului, pentru lingvistica anglo-americană semnul este o entitate 
ternară (cf. Ogden-Richards, Peirce, Morris, Sebeok, Lyons), ale cărui componente sunt: 1) 
semnificantul (representamen la Peirce, simbol la Ogden-Richards); ii) semnificatul (interpretant 
la Peirce, referință la Ogden-Richards) şi iii) realitatea denotată (referentul la Ogden-Richards, 
obiectul la Peirce). 

Pentru Saussure, semnul lingvistic reuneşte un concept şi o imagine acustică, un 
semnificat şi un semnificant (CLG: 99) într-o asociere arbitrară, în timp ce simbolul cunoaşte un 
“rudiment de legătură naturală între semnificant şi semnificat” (CLG: 181); de aceea balanța 
poate funcționa ca simbol al justiţiei, iar un car nu; pentru C.S. Peirce dimpotrivă, simbolul este 

pur convenţional, bazat pe obicei, pe o dispoziţie sau regulă generală (C.P. 4.447). De aceea va 
trebui să distingem simbolul de tip saussurian care este simbolul cultural tradițional de simbolul 
peircian de tip ştiinţific (simbol chimic, algebric etc.) 


4.3. Taxinomia peirciană 


Intreaga teorie modernă a semnelor a dezvoltat şi sistematizat intuiţiile, anticipările şi 
clasificările lui C.S. Peirce care a fost considerat pe bună dreptate drept părintele semioticii. 

Pornind de la componentele semnului (representamen, interpretant, obiect) Peirce a 
stabilit trei trihotomii ale semnului, bazate pe criteriul calităţii (caracterizarea semnului în sine), 
al reprezentării (raportul semn-obiect) şi al relației (raportul semn-interpretant). Ni se pare 
semnificativ de menționat faptul că trihotomia desemnează o diviziune în trei termeni ordinali, în 
care al treilea îl implică pe al doilea şi acesta la rîndul său pe primul. 

In conformitate cu primul criteriu (al calității) Peirce va distinge: gualisemnul sau 
“calitatea care este semn” (actualizată de tonul vocii, culoarea sau textura unei haine). 
sinsemnul (token) sau “lucrul sau evenimentul dotat cu existență reală”; el reprezintă replica sau 
ocurența concretă a legii semnului (type) abstract, de plidă cuvintele şi frazele imprimate pe 
această pagină ce reprezintă actualizarea genului discursiv: text ştiinţific semiotic; sinsemnul ca 
fenomen secund implică cel puţin un qualisemn; 
legisemnul (type) sau modelul abstract al sinsemnului, “o lege care este semn”. 

Tipul nu poate fi cunoscut decît prin intermediul ocurențelor (token) dar fiecare replică 
poate fi investită cu sens doar pentru că există o lege care o face să semnifice (cf. şi U. Eco, 
1988: 74). 

Cea de-a doua trihotomie indubitabil cea mai cunoscută priveşte relația semn/obiect sau 
mai precis relația prin care semnul îşi reprezintă obiectul: 

- semnul iconic trimite la obiectul său în virtutea unei analogii, a faptului că proprietăţile 
sale corespund într-un anume fel proprietăților obiectului. Cum va afirma Morris mai tîrziu 
(1946: 362) un semn este iconic în măsura în care posedă proprietăţile denotatului său; astfel că 
o fotografie, o fotocopie, o diagramă, un tablou dar şi un graf, o formulă logică sunt semne 
iconice; 

- indicele întreţine o relaţie fizică (de contiguitate) cu obiectul. Este cazul giruetei care 
indică direcția vîntului, al fumului ce relevă existenţa focului, al febrei - indice al bolii. Tot ceea 
ce atrage atenția este un indice: un strigăt, un claxon etc. Peirce consideră că un indice s-ar 
traduce prin injoncțiunea: “Priveşte acolo!” (rolul degetului întins în ostensiunea directă, al 
săgeţii ca indicator de orientare spațială). Un indice autentic nu are drept obiect decît un existent, 
aparținînd categoriei secundităţii, singura susceptibilă să intre într-o relație factuală directă. Ca 
secunditate, indicele implică totdeauna un semn iconic, aspect contraintuitiv şi ermetic al 
semioticii peirciene. Astfel pata de sînge (emblemă a unei crime atroce comise în preajma unei 
biserici) configurează imaginea lui Crist consacrată de tradiția imagologică. In plan lingvistic 
intră în categoria semnelor indiciale pronumele demonstrative, pronumele personale, adverbele 
aici/acolo, numele proprii; 

- semnul simbolic nu se leagă de obiectul său nici printr-o relaţie fizică, nici printr-o 
relație de similaritate; raportul cu obiectul este stabilit printr-o convenţie a comunității care 
utilizează semnul respectiv (un cuvînt, o frază, un simbol logic, un simbol matematic sunt semne 
stabilite printr-un contract social). Simbolul este deci semnul care îşi reprezintă obiectul în 
conformitate cu o lege generală şi efectivă. “EI este corelat obiectului său în virtutea unei idei a 
spiritului care îl utilizează, idee în absenţa căreia raportul nici nu ar exista” (C.P. 2.298). 
Conştient de faptul că noţiunea de simbol are numeroase semnificații şi că adăugarea unui sens 
nou nu ar face decît să complice lucrurile, Peirce estimează că “semnificația de semn 

convențional sau dependent de un obicei (înnăscut sau dobîndit) nu este nicidecum o 
semnificație nouă, ci pur şi simplu întoarcerea la semnificaţia originală” (C.P. 2.297). 

Din punctul de vedere al naturii interpretantului Peirce distinge: 

- dicisemnul - semnul unei existenţe actuale, hic et nunc; 

- argumentul - teza care dovedeşte adevărul, spre deosebire de dicisemn care afirma doar 
existența obiectului. 


Trihotomii Representamen Obiect Interpretant 
Categorii 


Primitate Qualisemn semn iconic Rhema 


Secunditate Sinsemn semn indicial Dicisemn 
Terţitate Legisemn semn simbolic Argument 


Gerard Deledalle (1979: 37) sugerează următorii termeni pentru caracterizarea celor 9 
clase de semne determinate de categoriile logico-faneroscopice şi trihotomia semnului. 


semnului amprentă, marcă arhetip 
obiectul individual 
Semn reprezentat Semnul spus sau Semn reprezentat 
enunțat 


REPREZENTĂRII COMUNICĂRII SEMNIFICĂRII 


(J. Fisette, 1990: 23) 


Cele 9 spaţii ale tabelului precedent nu reprezintă categorii de semne ci pure poziționări 
logice; semnul se construieşte prin combinarea elementelor aparținînd fiecărui nivel trihotomic 
în conformitate cu reguli de ierarhizare. Doar 10 combinaţii sunt posibile. Tabelul următor (C.P. 
2.264) prezintă cele 10 clase de semne. Spațiile separate cu linii groase indică clase de semne 
asemnănătoare într-o singură privință, spațiile adiacente conțin clase de semne asemănătoare din 
două puncte de vedere, iar fiecare vîrf al triunghiului desemnează o clasă care diferă de celelalte 
două sub toate aspectele posibilie. 


I V VIII X 
Qualisemn Legisemn Legisemn Legisemn 
Iconic Iconic Simbolic Simbolic 
Rematic Rematic Rematric Argument 
I VI IX 
Sinsemn Legisemn Legisemn 


Iconic Indicial Simbolic 
Rematic Rematic Dicent 
III VIII 
Sinsemn Legisemn 
Indicial Indicial 
Rematic Dicent 

Sinsemn 
Indicial 
Dicent 


Qualisemnul desemnează deci calitatea pură abstrasă din lumea fenomenală. 

Sinsemnul postulează existentul individual. Prin intermediul său pot fi figurate însă şi 
entități ficționale (licorne, centauri, marțieni, personaje romaneşti). 

Sinsemnul indicial rematic nu face decît să indice o prezență (plînsul sau strigătul 
disperat al cuiva, o nenorocire, doliul, un deces în familia celui care îl arborează) iar pronumele 
demonstrative, persoanele care îl folosesc în context. 

Sinsemnul dicent ţine locul unui referent care îl afectează direct (girueta mişcată de vînt, 
urma paşilor imprimată pe sol etc.). 

Legisemnul iconic atribuie unei calități caracterul de generalitate (de la o figură 
geometrică, cercul caracterizat prin “circularitate” la un model sau arhetip: Pere Goriot, “icon” al 
părintelui devotat). 

Legisemnul indicial rematic indică posibilitatea de a fi realmente afectat de obiect, 
exemplul canonic fiind pronumele demonstrativ, aşa cum se va incorpora în fiecare replică 
particulară. 

Legisemnul individual dicent este un semn convențional (legisemn) cu o actualizare 
specifică (o sirenă de pompieri indică în momentul concretizării sale existența unui incendiu dar 
în acelaşi timp şoferilor un anumit comportament). 

Simbolul rematic este în principiu substantivul decontentualizat. 

Simbolul dicent ca şi simbolul rematic este corelat obiectului său printr-o asociație de 
idei foarte generală; dar spre deosebire de sistemul rematic prezintă un existent hic et nunc, sub 
un anumit aspect. 

Argumentul este un semn complex, un hipersemn general despre un fenomen general 
(teoriile ştiinţifice). 


4.4. Iconicitate/indicialitate/simbolizare 
4.4.1. Iconicitate 


Faţă de “verbocentrismul” epocilor trecute, trebuie să admitem că lumea contemporană 
se situează în bună parte sub semnul imaginii (care domină diverse practici sociale cum ar fi 
publicitatea, propaganda, mass-media în general). In faţa creşterii exponenţiale a informației, 
transmiterea cunoştinţelor recurge la codificarea iconică (diagramă, tablou, schemă, grafic etc.) 
capabilă să realizeze stocarea economică, sintetică, uşor lizibilă a datelor. 

Şi cu aceasta ajungem la un aspect fundamental al teoriei iconismului şi anume: gradul de 
convenție sau codificare a semnelor iconice. Este vorba de anumite grile perceptive (social şi 
cultural marcate) care orientează producerea/receptarea semnelor iconice (în cazul producerii 
avem de-a face cu o activitate de schematizare-eliminare a trăsăturilor non pertinente; în cazul 
receptării cu o identificare bazată pe cîteva trăsături pertinente). De aceea orice semn iconic, 
efect al codificări unei experienţe perceptive, necesită un proces de învăţare; adesea vedem într- 
un obiect ceea ce suntem învățați să vedem. 

Deşi intricarea nivelelor (indicial, iconic, simbolic) a fost deseori subliniată (C.S. Peirce, 
T. Sebeok, J. Lyons etc.), natura graduală a iconicității (C. Morris, 1946: 191, “Iconicity is a 
matter of degree”) nu a fost utilizată ca parametru diferenţial pentru o taxinomie a semnelor. 


4.4.2. Indicialitate 

După cum am mai amintit, trihotomia lui Peirce nu stabileşte clase pure, ci aspecte care 
interferează în funcționarea oricărui tip de semn (evident în proporții şi corelaţii diferite). Din 
acest punct de vedere semnul este arhitectural. 

Diferenţa fundamentală între iconic şi simbolic pe de o parte şi indicial, pe de altă parte, 
rezidă în distincția reprezentare/vs/prezentare. Această opoziție a fost relevată de C. Morris 
(1938: 24-25) care vorbeşte despre semne +caracterizante (semnele iconice/vs/indiciale). Intr- 
adevăr, indicele nu caracterizează ceea ce denotă şi nu este similar obiectului denotat, el este 
realmente afectat de obiectul la care trimite (C.P. 2.248). 

Dacă semnele iconice şi simbolice reprezintă analogic sau nu referentul, semnele 
indiciale implică prezența obiectului cu care se află într-o relaţie concretă de contiguitate (fumul 
față de foc, febra faţă de boală etc.). 

Pe lîngă implicația de existență, indicialitatea se distinge de iconicitate şi simbol prin 
ponderea sporită a non textualității, a realizării ostensive gestuale (girueta - indice al direcției 
vîntului, barometrul - indicator al ploii, mersul legănat indicînd un marinar etc.). 

Puterea explicativă a acestei trihotomii (corelabilă cu cea ontologică a 
Primității/Secundității/Terţiarității) rezidă în generalitatea asocierilor sale; astfel, în perspectivă 
temporală (C.P. 4.447-4.448), semnul iconic reprezintă o experienţă trecută, indicele este legat de 
experiența prezentă, în timp ce simbolul fixează reguli de urmat în viitor. 

Ca şi iconicitatea, indicialitatea cunoaşte o gradație în raportul faţă de referent (aşa cum o 
mică fotografie în alb şi negru a Giocondei seamănă mai puțin cu modelul real decît tabloul 
celebrului pictor italian, la fel fotografia unor amprente este o “îndepărtare” de referent, o 
indicialitate secundară). 


4.4.3. Simbolizare 

Prin simbol vom înţelege semnul al cărui caracter reprezentativ rezidă în faptul că există o regulă 
care îi determină interpretarea. Toate cuvintele, propoziţiile, cărțile şi celelalte semne 
convenționale sunt simboluri (C.P. 2.292). Simbolul este o terțitate (““Thirdness” apud Peirce), o 
“ens rationis” bazată pe regularitate şi convenție (C.P. 4.464). 

Simbolul este semnul cu statutul semiotic cel mai controversat: pentru Hjelmslev este un 
non semn fiind o entitate monoplană, pentru Ogden-Richards este corespondentul 
semnificantului saussurian, iar pentru Saussure este semnul motivat opus celui lingvistic 
(nemotivat). Dar spre deosebire de această definiţie “motivată” a simbolului (cf. CLG: 101), într- 
un text anterior (1894) Saussure admite conceptul de simbol convențional: “Prin simbol 
independent înţelegem categoriile de simboluri care au acest caracter definitoriu de a nu avea 
nici un fel de legături vizibile cu obiectul desemnat” (F. de Saussure, apud M. Arrivé, 1981: 13). 

Descoperirea şi dezvoltarea semioticii peirciene reprezintă un câştig epistemologic şi 
metodologic indubitabil: textul ca hipersemn, abducția — “tropism al spiritului către adevăr” ca 
tip valid de inferență alături de inducţie şi deducție, semioza infinită ca modalitate de 
aprehensiune a lumii ca totalitate sub semnul unor potențialități de dezvoltare. Semiotica nu este 
doar un simplu instrument noțional susceptibil să ne ajute în analiza diverselor semne care 
compun universul nostru social; devenim noi înşine locul şi timpul în care operează semioza (cf. 
formula lui Deledalle le sujet est un adverbe de lieu et de temps). Altfel spus, nu noi controlăm 
procesele de semioză, ele definesc condiţiile vieţii noastre afective, sociale intelectuale. 

EXERCIŢII 

1. Definiți următoarele concepte cu propriile cuvinte: icon, indice, simbol, referent, semioză. 

2. Comentaţi: “The entire universe is perfused with signs”. 

3. Rezumaţi concepția perciană a semnului. 

4. Daţi exemple de iconicitate olfactivă vizuală. 

5. Discutaţi cu proprii termeni dezbaterea contemporană privind culoarea. 

6. Discutaţi următoarele simboluri culturale: cutia Pandorei, cămaşa Deianeirei, arca lui Noe, 


calul troian, Galateea, pasărea Phoenix, patul lui Procust, turnul Babel etc. 

Identificaţi modelele culturale ale iubirii: “atras ca un magnet”, “mi-am pierdut capul”, “m-a 

vrăjit”, “dragostea lor a murit”, “sunt nebun după el”. 
> 

TUTORAT 3 
5. SEMIOTICA NARAȚIUNII 


5.1.  Naraţiunea-formă fundamentală a interacțiunii verbale 


Filosofia contemporană (Ricoeur, Mc Intyre) defineşte omul ca “animal a recits”, a cărui 
unică certitudine constă în a fi narat (“Notre seule certitude c'est d’être narre” - Paul Ricoeur). 

Narațiunea a existat în orice societate; ca şi metafora, pare să fie peste tot. Uneori activă 
şi evidentă, alteori fragmentară şi ascunsă, ea subîntinde nu doar ficțiunea literară sau 
conversaţia, ci şi proiectele cotidiene, planul unei întreprinderi, intriga cinematografică. 
Producerea de naraţiuni este strategia care ne permite să facem lumea inteligibilă, fiind un model 
esenţial de organizare a datelor. 

Întrebat fiind de o mamă care dorea să-şi îndrepte fiul către cariera ştinţifică ce gen de 
texte ar trebui abordate, Einstein ar fi răspuns: basme. Simplă butadă, dar şi afirmarea valorii 
euristice, de catalizator al imaginației pe care o poate asuma această formă de naraţiune. 

Prezenţa unei “istorii” (“story”, “histoire”), unui curs de evenimente într-o anumită 
ordine secvenţială, altfel spus implicînd o schimbare de la o stare anterioară la o stare ulterioară 
apare drept una dintre principalele carcateristici ale narațiunii omniprezente (în cotidian, în teatru 
sau film, în benzile desenate sau genurile mediatice) 

“Eu cred că pentru a povesti trebuie în primul rînd să construieşti o lume, cît mai 
mobilată posibil, pînă în cele mai mici detalii. Dacă aş construi un fluviu şi pe malul stîng aş 
instala un pescar, atribuindu-i un caracter irascibil şi un cazier judiciar, aş putea să încep să scriu, 
traducînd în cuvinte ceea ce nu se poate să nu se întîmple” (U. Eco, 1985: 27) ca în proverbul 
indian “aşează-te pe malul unui fluviu şi aşteaptă, cadavrul duşmanului tău nu va întîrzia să 
apară”. 

Intriga este deci generată pornind de la lumea posibilă a naraţiunii (actori şi evenimente): 
“Rem tene, verba sequentur”, invers decît în poezie “Verba tene, res sequentur” - (U. Eco 1985: 
28). Personajele sunt într-un fel constrînse să acţioneze după legile lumii în care trăiesc 
(sceleratul balzacian Vautrin, martirul hugolian Jean Valjean sau asasinul orb Jorge din romanul 
lui Eco “Numele trandafirului”), iar naratorul devine “prizonier al premiselor sale”, după cum 
lectorul devine “prada” textului, obiect al unei experienţe de transformare induse de text, dincolo 
de  dihotomia discutabilă opere de consum/opere de provocare sau narativitate de 
masă/narativitate de elită. 

Revalorizarea modernă a povestirii începe cu romantismul prin cercetarea basmelor 
populare, care permit întoarcerea la surse, la Ur-forme (“basmul fantastic, dublet facil al mitului 
şi ritualului inițiatic reia şi prelungeşte inițierea la nivelul imaginarului” - M. Eliade, 1956: 887) 
şi continuă cu dezvoltarea romanului ca formă literară totalizantă (M. Bakhtine, G. Lukacs, René 
Girard), culminînd cu analiza structurală a povestirii. 

Achiziţiile naratologiei structurale a anilor *70 au fost reluate de psihologia americană 
preocupată de mecanismele memoriei şi stocării informației (psihologia cognitivă a confirmat de 
altfel ipotezele unui Propp şi Greimas privind existența constantelor narative). 

Disciplinele care au contribuit la valorizarea actuală a narațiunii nu s-au interesat de 
acelaşi tip de povestire: psihologia cognitivă privilegiază naraţiunea cotidiană, antropologia şi 
structuralismul - basmul şi mitul, sociologia literară - romanul, iar psihiatria povestirea 
autobiografică. 

Identificarea patternurilor narative universale pare să ne vorbească nu doar despre 
literatură, ci şi despre cunoaştere şi trăsăturile universale ale culturii. 

Emblematică pentru istoria individului (conceperea de către Ricoeur a identității 
personale ca identitate narativă) şi istoria umanităţii, povestirea prin “imensa sa capacitate mitică 

dă experienţelor individuale un sens general care le depăşeşte” (cf. şi A. Kibedi-Varga, 1989: 
72). 

Pentru a afirma că o suită de propoziții constituie o narațiune coerentă, trebuie să apară 
recurența personajului constant (actorul esențial, eroul, personajul principal) şi raportarea logică 
între predicatul inițial şi cel final. 

Dimensiunea crono-logică a povestirii presupune înlănțuirea a cinci tipuri de secvențe 
narative sau macro-propoziţii: 


Orientare (sau Introducere) + Complicare (eveniment sau acțiune neaşteptată) + Acţiune + 
Rezolvare (sau nou element modificator) + Morală (stare finală) sau într-o logică a 
echilibrului/dezechilibrului (Labov-Waletzky): 

P1 - echilibru inițial; 

P2 - forță perturbatoare; 

P3 - stare de dezechilibru sau acțiune transformatoare; 

P4 - forța echilibrantă; 

P5 - echilibru final (non echilibru). 

“Aceste cinci momente narative nucleare determină ceea ce s-a numit ipoteza 
superstructurală a gramaticii povestirii”(M.Tuţescu, 1998: 331). O simplă succesiune de 
acțiuni nu generează o entitate coerentă: înlănțuirea cronologică trebuie să fie dublată şi de o 
concatenare cauzală (Povestirea ca reprezentare a unei acțiuni este în termenii lui Aristotel” 
reprezentarea unie acțiuni unice, formînd un tot”). 

Povestirea canonică (în formele cele mai rigide, cum ar fi basmul) implică trecerea de la 
o stare inițială prin intermediul unui “faire” transformator (proba sau triada probelor eroului) la o 
nouă stare de echilibru: “Povestirea încheiată se poate citi ca transformare a unei stări date în 
contrariul său. Previzibilitatea acestui parcurs binar defineşte coerenţa particulară a povestirii şi 
îi marchează închiderea” (A.Hénault, 1983:27). 


52.  Naraţiunea.Actanţi şi evenimente. Modele narative. 

În lucrarea devenită clasică Morfologia basmului (1928; tradusă în limba romană de 
Radu Niculescu, Bucureşti, Univers, 1970), Vladimir Propp centrează analiza asupra funcţiei 
înțeleasă ca acțiune a personajului şi definită din punctul de vedere al semnificației sale pentru 
desfăşurarea basmului considerat ca întreg (“ceea ce fac personajele este important; cine face un 
anumit lucru este o chestiune secundară”). 

Supunînd analizei 100 de basme din culegerea lui Afanasiev, Propp stabileşte 31 de 
funcții susceptibile să dea seama de acțiunea tuturor basmelor. Aceste funcții se concatenează 
într-o sintagmatică ideală, după cum urmează:prologul,absenţa, interdicția, încălcarea ei, 
divulgarea,  vicleşugul, complicitatea  involuntară,prejudiciul,mijlocirea,  contraacțiunea 
incipientă, plecarea, acțiunea donatorului, reacția eroului, transmiterea obiectului magic, 
deplasarea, lupta, marcarea, victoria, remedierea prejudiciului, întoarcerea eroului, urmărirea, 
salvarea, sosirea incognito, impostura, încercarea grea, îndeplinirea, recunoaşterea, demascarea, 
transfigurarea, pedepsirea, căsătoria. 

Moment de răscruce atît pentru folcloristică, cît şi pentru naratologie, modelul lui Propp a 
însemnat triumful structurii asupra tematicii, basmul fiind în opinia lui Propp o “naraţiune 
construită pe o corectă succesiune a funcţiilor”, o matrice acțională în care ceea ce contează este 
stereotipia predicatelor şi variabilitatea agenţilor, executanţi ai acestor predicate. 

Reluînd distincția lui Aristotel din Poetica dintre personaje şi acțiuni, Propp inversează 
relația ierarhică a acestor două instanţe constitutive ale povestirii; dacă în discursul literaturii 
culte personajele sunt esenţiale, conform postulatului esenţialist-umanist al acestui tip de discurs, 
la Propp acțiunile devin fundamentale: “funcțiile sunt foarte puține la număr, iar personajele 
foarte multe. Ceea ce explică de ce basmul poate fi pe de o parte uimitor de divers pitoresc şi 

colorat, iar pe de altă parte, tot atît de uimitor prin stereotipia, prin repetabilitatea sa ... Funcțiile 
personajelor constituie elementele fixe, stabile ale basmului, independent de cine şi în ce mod le 
îndeplineşte.” (V. Propp, 1970: 25-26). 

Modelul proppian a însemnat indiscutabil un salt din perspectiva generalizării şi 
clasificării basmelor (nu este lipsit de interes faptul că reactualizarea modelului proppian 
coincide cu asaltul gramaticilor generative, ambele evidențiind o matrice generativă 
fundamentală. Totuşi noțiunea de funcție nu este unicul component al basmului. 

În Franţa, analiza structurilor narative a optat (ca urmare a adoptării modelului proppian) 
pentru stabilirea unui model generativ, ale cărui transformări produc suprafaţa discursivă, 
“textura”. Unităţile narative profunde ale acestui model “de competenţă” se referă la acţiuni 
tipice precum: “Plecare”, “Pedeapsă”, “Recompensă” etc. O înlănțuire a acestor unități 
funcționale (atomi narativi) generează secvenţe elementare, în care pot fi introduse alte secvenţe 
elementare (după sistemul păpuşilor ruseşti - cf. basmele Seherezadei). De fapt, în orice proces 
narativ trei funcții sunt absolut obligatorii: intoducerea, realizarea şi concluzia . 

Pornind pe de o parte de la un asemenea model foarte general, iar pe de altă parte de la 
proprietăţile stabile şi numărul finit al elementelor combinabile în basme, rezultă trei domenii de 
cercetare proprii analizei povestirii (“analyse des récits”): 


i) analiza tehnicilor povestirii (cf. R. Barthes); 

ii) analiza legilor sau regularităților care guvernează universul narativ (C. Bremond), a 
logicii acțiunii (T. Todorov) şi a relațiilor posibile între personaje (E. Souriau, A.J. 
Greimas); 

iii) analiza relațiilor dintre unitățile narative şi manifestarea lor discursivă (raportul 


“histoire/récit/discours”). 

Spre deosebire de Propp care socoteşte funcția drept invariant, Bremond răstoarnă 
perspectiva, considerînd constelația personajelor drept motorul textului; secvența se poate 
reorganiza ilustrînd evoluția psihologică sau morală a personajului, care este mai mult decît un 
simplu instrument în slujba acțiunii. Eroul este “scopul şi mijlocul povestirii”. 

De aceea în Logica povestirii (Logique du récit) el stabileşte un inventar de roluri, bazat 
pe opoziția agent/pacient şi ameliorare/degradare (ultima opoziție fiind de fapt principalul resort 
al povestirii). 

Modelarea narativității la C. Bremond capătă o dimensiune explicativă şi axiologică. Pe 
de o parte sunt nuanțate procesele de modificare (ameliorarea şi degradarea), de conservare 
(protejare/vs/frustrare) şi de influențare (informarea şi tăinuirea, obligația şi interdicția, sfatul şi 
sfatul inhibitor), iar pe de altă parte “morala povestirii constituie o învăţare strategică - în afara 
unei situaţii reale -, contribuind la îmbogățirea repertoriului de reacție a receptorului - şi acesta 
este unul din modurile specifice de acţiune a culturii (...). Dar povestitorul trebuie la un moment 
dat să se estompeze în favoarea unor valori ale societăţii, care se infuzează în operă (funcția 
ideologică); naraţiunile unui popor nu formează o cultură decît în măsura în care sunt permeabile 
la discursul despre univers al conştiinţei sociale” (I. Pânzaru - prefaţă la Logica povestirii p. 15). 

El va compune un repertoriu de roluri bazat pe dihotomia esenţială agent/pacient, pacient 
asupra căruia se exercită o influență, o protecţie, o degradare sau ameliorare. “Noţiunea de rol 
apare considerabil îmbogăţită prin introducerea acestuia în cîmpul valorizării prin intermediul 
transformărilor apoi prin cel al retribuirilor în care pacientul apare ca beneficiar de recompensă 
sau victimă, după cum agentul iniţiator distribuie recompense sau sancțiuni... Astfel va fi atestată 
în plan narativ, prin rolurile ţinînd de sfera valorizării şi a recompensării, conexiunea strînsă 
dintre teoria acțiunii şi teoria etică” (P. Ricoeur, 1990: 172-173). 

Modelul actanţial al povestirii, configurat de A.J. Greimas preia ipotezele lui Claude 
Lévi-Strauss: “ordinea de succesiune cronologică se resoarbe într-o structură matricială 
atemporală” (1960: 29) şi propune “interpretarea paradigmatică şi acronică a relațiilor dintre 
funcţii (...), ceea ce permite sesizarea structurii elementare a semnificației (1966: 204). 

Examinînd structura elementară a semnificației narative, Greimas consideră ca invarianți 
actanții, predicatele şi circumstanţele. 

Modelul actanțial oferă o nouă viziune asupra personajului, care departe de a fi asimilat 
unei ființe psihologice sau metafizice aparţine sistemului global al acțiunii prin forma actant (a 
structurii narative profunde) şi actor (a structurii superficiale discursive). 

Actanţii sunt clase de actori ce nu pot fi stabiliți decît pornind de la un corpus de texte: “o 
articulare de actori constituie un basm particular, o structură de actanţi un gen. Actanţii posedă 
deci un statut metalingvistic în raport cu actorii, ei presupun de altfel analiza funcțională sau 
constituirea sferelor de acțiune” (A.J. Greimas, 1966: 175). 

Un actant Al poate fi reprezentat de mai mulți actori (al, a2, a3); astfel adjuvantul este 
reprezentat în Harap-Alb de actori precum Păsărilă, Setilă, Gerilă etc. 


Al 


a3 
Un singur actor, a, poate sincretiza mai mulți actanți (A1, A2, A3). Eroul unui basm poate 


fi şi destinatorul programului narativ în cazul în care îşi propune singur misiunea şi chiar 
destinatarul programului cînd căutarea este în beneficiul său. 


Pornind de la aceste modele de orientare sintactică, Greimas le dă o investiție semantică: 
“actanţii apar sub forma de sememe construite, ca locuri stabile în interiorul rețelei axiologice” 
(A.J. Greimas, 1966: 185) şi spectaculară (prin filiera Souriau: “microuniversul semantic nu 
poate fi definit ca întreg de semnificație decît în măsura în care poate apărea în fața noastră ca 
spectacol simplu, ca structură actanţială” (A.J. Greimas, 1966: 173). 


Destinator ———> Obiect ———Bestinatar 
Adjuvant —» git a———  Opozant 


Prima categorie subiect/obiect produce o polarizare actanțială legată de căutare (vezi 
basmul popular, mitul), căutare a obiectului dorinţei (Ileana Cosînzeana, Tinerețe fără bătrînețe 
etc).; categorie precumpănitor sintactică, axa subiect/obiect se reinvesteşte semantic în cuplul 
agent/pacient, relația unificatoare fiind conceptul de dorință şi modalitatea volitivă (vouloir). 
Articulate în jurul axei dorinței basmul, spectacolul dramatic, mitul se actualizează în diverse 
povestiri ale “căutării” mitice şi practice (A.J. Greimas, 1966: 177). 

Axa destinator/destinatar este cea a controlului valorilor şi a repartiției lor între 
personaje; este axa cunoaşterii şi a puterii (“savoir” şi “pouvoir”). 

Axa adjuvant/opozant facilitează sau împiedică acțiunea şi comunicarea. Produce 
circumstanțele şi modalitățile acțiunii, dar nu este necesarmente reprezentată de personaje. 
Uneori e vorba de proiecţii ale voinţei de acțiune şi rezistența imaginară a subiectului (A.J. 
Greimas, 1966: 190). 


Schema actanţială sintetizează: 

e o relaţie de dorință (căutare) 
Subiect—Obiect de valoare 

e o relație de comunicare 

Destinator— (Subiect—Obiect) —Destinatar 
e o relație de luptă (putere) 
Adjuvant— (Subiect—Obiect)— Opozant 
(cf. şi J.M. Adam & F. Revuz, 1996:60) 

Modelul actanțial a fost recuperat de publicitate, comunicarea politică, juridică etc., ceea 
ce a contribuit la extinderea narativităţii de la ficțiune şi cotidian la medicină, istorie, discurs 
ştiinţific în genere. Prin intermediul acestei riguroase poziționări sintactice mesajul publicitar de 
pildă va construi căutarea eroului (cowboy-ul care fumează Marlboro) generată de un destinator 
(supra eul unei societăți moderne în care virilitatea este reprezentată şi de consumul de țigări), 
facilitată de un adjuvant (țigările promovate), dinamitată de un opozant (toate celelalte mărci de 
țigări). Obiectul căutării este atît de cunoscut - spaţiul libertății şi aventurii -Far Westul, în 
asocierea cu țigările Marlboro - încît acestea nu sunt sugerate decît metonimic, muzical şi grafic: 
Marlboro Country (pachetul de ţigări neapărînd nici un moment). 

Spre deosebire de Propp, Greimas va pleca de la relaţiile între actanți pentru a genera 
combinatorica acţiunii (lupte, căutări, probe, contracte etc.) “moştenind” însă dificultățile 
proppiene ale decronologizării structurii narative. 

Remaniind schema proppiană considerată eterogenă (funcția “plecarea eroului” 
corespunde unei acțiuni, în timp ce funcția “lipsă, prejudiciu” reprezintă o situaţie, o stare), 
Greimas rescrie forma canonică a povestirii atit ca relaţie între personaje -modelul actanțial-, 
cît şi ca succesiune de acțiuni -schema narativă-. Ultima reformulare îi permite o nouă 
secvențializare în termeni de proiecție paradigmatică sau cuplare la distanţă a funcțiilor polare: 

e plecare/vs/întoarcere 

e formularea interdicției/vs/transgresarea interdicției. 

Trei probe fundamentale a căror articulare constituie o poveste (figurativă) completă 
definesc schema canonică: 

e proba de calificare: eroul este înzestrat cu instrumente magice, invizibilitate, 

ubicuitate etc.; 

e proba decisivă: subiectul realizează acțiunea (acțiunile) cu care a fost mandatat 

(uciderea forțelor răului, eliberarea victimelor acestora etc.); 

e proba de glorificare: subiectul este recunoscut pentru ce este şi ce a făcut (Harap-Alb 

îl demască pe spîn, Cenuşăreasa este recunoscută ca prinţesă etc.). 

Nucleul general al povestirii, performanţa eroului este simetric încadrat (în amonte şi în 
aval) de un contract, respectiv de validarea realizării contractului. Destinatorul care reprezintă 
sistemul de valori al comunității exercită o acţiune persuasivă asupra subiectului (îl determină să 
accepte contractul după ce alți actanţi l-au refuzat sau au eşuat la proba de calificare). 


SCHEMA NARATIVĂ 
CONTRACT SANCȚIUNE 
În cadrul unui COMPETENŢĂ PERFORMANȚĂ Compararea 
sistem de valori, Achiziţie a Realizarea programului 
propunere a aptitudinii ce va programului sau realizat cu 
Destinatorului şi permite realizarea “proba decisivă” contractul- 
acceptare de către programului sau “proba de 


subiect a 
programului ce 
urmează să fie 

executat 


“proba de 
calificare” 


glorificare” (în 
ceea ce îl priveşte 
pe subiect) şi 
“recunoaşte-rea” 
(din partea 

Destinatorului) 
(J.M. Floch, 1995: 61) 


Performanţa ca actualizare a programului, ca “faire” presupune competența 
(modalizată de verbele a trebui, a vrea, a şti, a putea să faci). Detectivul din romanele polițiste 
trebuie să ştie să mînuiască şi armele şi inferenţele logice, să poată, adică să fie apt (fizic şi 
mental) să o facă (a se vedea cazul teoreticianului ineficient în praxisul real). La fel în 
prezentarea competențelor într-un Curriculm Vitae (frecventă narațiune cotidiană) apar cu 
necesitate cele patru componente ale competenţei: 

e postulantul trebuie să fie agentul ideal pentru acel job; 

e solicitantul trebuie să-şi evidențieze motivaţia (vouloir faire); 

e postulantul trebuie să-şi prezinte expertiza (savoir faire); 

e şi evident disponibilitățile, puterea de muncă (pouvoir faire). 

Schema narativă subîntinde cele mai diverse tipuri textuale (de la romanul polițist la 
povestirea autobiografică din conversaţia psihanalitică sau interviul de angajare, de la proiectul 
unei întreprinderi la comunicarea publicitară etc.). 

Prin componenta “sancțiune”, modelul introduce un element axiologic, care va fi preluat 
şi reinterpretat de cititorul - “lector in fabula”: “înainte de a se termina, povestirea trasează o 
linie, pe care cititorul o reia la rîndul său. Sancţiunea prefigurează judecata la care este invitat 
lectorul” (Kibedi Varga, 1989: 68). 

În majoritatea cazurilor lectorul va evalua nu structura compozițională a intrigii, ci 
valorile sale, lecţia morală indusă şi/sau dedusă. 

“De fapt în ficţiune lectorii caută aserțiuni despre lume” (J. Smarr, apud Kibedi-Varga, 
1989: 68). 


5.3. Revalorzarea naraţiunii în perspectivă pragmatică 


După perioada “gramaticală”, precumpănitor sintactică a studiului narativității (cf. şi T. 
Todorov — Grammaire du Decameron, Mouton, La Haye, 1969, trad. rom. Poetica. Gramatica 
Decameronului, 1975, Bucureşti, Univers care îşi propune să întemeieze naratologia pe baza 
ipotezei existenţei unei gramatici universale: “Gramatica universală este deci sursa tuturor 
universaliilor şi ea ne dă însăşi definiția omului. Nu numai toate limbile ci şi toate sistemele 
semnificante se supun aceleiaşi gramatici. Ea este universală nu numai pentru că este răspîndită 
în toate limbile lumii, ci pentru că ea coincide cu structura universului însuşi” - T. Todorov, 
1975: 115), asistăm astăzi la revitalizarea perspectivei pragmatice de resituare în context a 
naraţiunii, în primul rînd non ficționale. 

Nenumărate sinteze teoretice şi analize consacrate parabolelor biblice, spoturilor 
publicitare, romanelor şi benzilor desenate nu fac decît să consolideze centralitatea naraţiunii în 
orizontul de aşteptare al publicului contemporan (fascinat de mit şi istorie, de fapt divers şi 
ficţiune) şi al cercetării pentru că “cel mai bun gen de dovadă în istorie” (dar şi în multe alte 
domenii)” cel mai apt să tranşeze şi să convingă toate spiritele, este narațiunea completă” (A. 
Thierry apud R. Barthes). 

Identitatea narativă (cf. P. Ricoeur - Temps et Récit III) a unei persoane sau a unei 
comunități este locul geometric al rezolvării rupturii între ficțiune şi istorie; “viețile oamenilor 
devin mai lizibile atunci cînd pot fi interpretate în funcție de poveştile care se spun despre acei 
oameni, după cum istoria unei vieți este mai uşor inteligibilă atunci cînd îi sunt aplicate modele 
narative împrumutate istoriei propriu-zise sau ficţiunii (dramă sau roman) ... interpretarea eului 
găseşte în povestire, alături de alte semne şi simboluri medierea privilegiată” (P. Ricoeur, 1990: 
138). 

Dacă dimensiunea textuală orizontală (înlănţuirea secvenţelor, logica narativă) a făcut 
obiectul a numeroase investigații (supra Propp, Greimas, Todorov) ni se pare esențial să se 
abordeze şi dimensiunea verticală pragmatică a discursului narativ “scufundat” în contextul său 
de enunţare (distincţia oral/scris; interacţiune “face-to-face”/vs/comunicare indirectă). 


Categorii critice 
Grile de analiză 


Iniţiatori 


Postulate 


metodologice 


Caracteristici 


teoretice 


Scopul fundamental 


Antropologia 
structurală 
Semiotica 

Lévi-Strauss 

Greimas 


Omologia 
structurală între 
textul basm şi 
textul-sistem 
cultural 
Se bazează pe 
lingvistică şi 
funcţionează pe 
baza opozițiilor 
binare 


Degajarea marilor 
modele culturale 


Etnologia 
Sociocritica 


Boas 
Benedict 


Folclorul 


Frații Grimm, Lang, 
Şcoala de la 


Helsinki (Aarne 


Textul este oglina 
societăţii 


Descriptive şi 
explicative ele se 
bazează pe diverse 
concepţii ale istoriei 
(romantică, 
marxistă) 
Înțelegerea unei 
societăţi date 


Thomson) 


Există o Urform 


Tematic şi 
comparatist 


corespunde unei 
viziuni romantice a 


originilor 


Descoperirea formei 
originare (Urform) 


şi a modurilor sale 


de transmitere 


mică unitate) tematică) 
povestirii mediul tău? te duci? 


Abordare Abordare Naratologia Pragmatica Psihanaliza 
generică morfologică Retorica 


Bedier 


Fiecare stare a 
basmului este 
un text 


Stilistică şi 
literară, se 
sprijină 
filologie 


Propp 
Todorov 
Bremond 
Modelarea 
basmului este 
posibilă 


Descriptivă şi 
schematică, se 
bazează pe 
lingvistică 


Genette, 
Barthes 


Imanenţa 
semnificației 
textului 


Descriptivă şi 
critică, se 
bazează pe 
lingvistică 


Dundes, Ben 
Amos, 
Hendricks 
Actele 
lingvistice 
trebuie 
reinserate în 
contextul 
performanței 
Globalizantă, 
se sprijină pe 
filosofia 
analitică a 
limbajului 
(Austin, Searle) 


Fromm, Rank, 
Roheim 


Textul este 
transparent 


Hermeneutică, 
se bazează pe 
cercetările lui 

Freud) 

Definirea Desprinderea Descrierea Enunţarea Explicarea 
tipului de basm regulilor de textului ca legilor de conflictelor 
scris funcționare obiect estetic constituire a umane 


“textului” 
Textul şi 
contextul 


Genotextul 
fantasmatic 


Sintaxa textului 
(gramatica 
narativă) 


Textul ca 
reprezentant al 
unui gen 


Sintagmatica 
textului 
(gramatica 
discursivă) 
Motivul Simbolul 
(unitate 
sintactică) 
Cui te 
conformezi? 


Funcţia Actul de limbaj 


Ce ne revelezi 
despre 
inconştient? 


Care este Cum Ce fel de text 
necesitatea funcționezi? eşti? 
desfăşurării 

tale? 


(J. Demers et alii, 1982: 112-113) 


Dimensiunea pragmatică va modula contextul sub toate formele sale: context referențial 
actual şi lumi posibile; context situațional (“didactic” - de modelare a unui comportament; de 
divertisment - de dezlegare a unei enigme etc.), context acțional (al actelor de limbaj ale 
discursului/vs/intențiile , credinţele, dorinţele, aşteptările interlocutorilor). 

Este indispensabil deci să se depăşească perspectiva gramaticală a naratologiei formale 
insistînd pe raporturile de forță simbolice, pe relația autoritate — credibilitate inerentă actului 
narării; “Vizînd scopuri practice, legate de o situație: stabilirea unei relaţii, indicarea unui obiect 
sau exercitarea unei influențe, povestirea utilizează o retorică practică destinată învingerii 
eventualelor rezistenţe, trezirii şi menţinerii atenţiei, captării bunăvoinţei şi dezarmării ostilităţii” 
(P. Bourdieu apud J.M. Adam, 1994: 9). 

Seherazada care povesteşte pentru a nu muri, mama care îşi linişteşte copilul la căderea 
serii prin miracolul basmului,profesorul de istorie care condensează o epocă prin evocarea unei 
biografii emblematice, iată doar cîteva din contextele paradigmatice ale utilizării naraţiunii, 
obiect al retoricii clasice şi al pragmaticii textuale actuale. 

Narațiunea ca prezentare a unei acţiuni, cu finalitate persuasivă (cf. Aristotel, Quintilian, 
Marmontel inter alii) actualizează de fapt cele trei funcţii ale retoricii: docere, delectare, movere. 
Vocația informativ-explicativă este caracteristica seriei “metafizice” a basmelor, miturilor, 
legendelor care se întreabă şi răspund de ce existăm, dar şi a biografiilor, autobiografiilor, 
discursurilor epidictice ale lui “cum să trăim” prin care narativitatea slujeşte ca “propedeutică a 
eticii” (P.Ricoeur, 1990: 139). 

Componenta delectare explorează posibilitatea evadării prin narațiune (de la situația 
tradițională a punerii între paranteze a lumii ca în Decameronul lui Boccacio, la soap opera 
contemporană, “duelurile verbale” ale adolescenților care se întrec în a produce surprize în 
relatările lor etc.). 

Finalitatea argumentativă prin apelul la pasiuni-movere- operează prin povestiri 
exemplare: exemple (reale) sau ficționale (parabole, fabule) destinate să stabilească sau să 
consolideze codurile sociale şi morale ale comunităţii, să orienteze gîndirea şi acțiunea: “De la 
naraţiunea politică la cea comercială, povestirea ne face să credem şi ne determină să acționăm: 
ea laudă ceva şi desconsideră altceva, clasează... Narativitatea creează istoria” (Michel de 
Certeau, apud J.M.Adam & F.Revaz, 1996:91) 

Povestirile literare şi “storiile” de viaţă (“récits de vie”, “life story”) nu se exclud, ci 
dimpotrivă se completează, în ciuda sau graţie contrastului lor. “Această dialectică ne aminteşte 
că povestirea face parte din viaţă înainte de a se exila din viaţă în literatură; că se întoarce la 

viață pe căile multiple ale asimilării şi cu prețul unor tensiuni inexpugnabile” (P. Ricoeur, 1990: 
193). 

EXERCIŢII 

1. Definiţi cu propriile cuvinte: mitologie, narativitate, actant/actor, mit, intertext. 

2. Identificați reziduuri mitice în discursul public contemporan. 

3. Explicaţi de ce este considerată narațiunea consubstanțială existenței umane. 

4. Prezentaţi ideea proppiană de gramatică a basmului. 

5. Prezentaţi analiza naratologică a unui film, serial. 

6. Discutaţi influenţa urmatoarelor mitologii asupra vieţii sociale: genurilor, adolescenţei, 


maternității. 

6. SEMIOTICA PUBLICITĂȚII 


6.1. Iconicitatate şi comunicare 

Europa celui de-al treilea mileniu nu va fi dominată nici de şefi de stat, nici de şefi 
militari, ci de comunicatori (faiseurs de mots, faiseurs d'images), pentru că nici un produs (de la 
pasta de dinţi la preşedintele țării) nu se va vinde fără un discurs mitologizant, fără o imagine de 
marcă, uneori mai importantă decât actul politic în sine sau calitatea produsului. 

A devenit deci banal să vorbim despre o civilizaţie a imaginii, care, depăşind zonele 
inițiale, a pătruns progresiv în ansamblul manifestărilor culturale şi în praxisul cotidian 
(proiectarea de imagini de vacanţă ca diapozitive, renunțând la scrisori şi chiar la albume de 
fotografii, imortalizarea momentelor esenţiale ale existenței cu camera video, compunerea de 
text la ordinator, interacția ludică şi didactică cu acelaşi actant: ordinatorul). 

În această nouă cultură monstrativă, totul este orchestrare în vederea saturării cu imagini: 
ziare luminoase, panouri, afişaje electronice în metrou, televiziune în toate spațiile publice (de la 
aeroport la bistroul din colţ), oameni-sandwich şi distribuitori de prospecte în stradă, baloane 
Shell la staţiile de benzină. 


6.2. Publicitate şi comunicare 

Sistem de comunicare şi difuzare, utilizând toate canalele mass-media şi aplicând o serie 
de tehnici ale psihologiei şi ale sociologiei în scop utilitar, publicitatea a devenit unul dintre 
principalele simboluri culturale ale societăţii industriale (cf. şi A. Moles, 1973: 643). 

Decelînd “visele” şi aştepările destinatarului, mesajul publicitar suscită anumite dorințe şi 
nevoi pe care actul cumpărării (în cazul “reuşitei” persuasiunii) ca act securizant şi liberator de 
inhibiții şi frustrări le va satisface. Publicitatea răspunde în acest fel unei duble exigente: 
materiale (bazate pe un anumit produs) şi afective (de compensare a unei frustrări prin 
remodelarea imaginii destinatarului, conotat euforic, valorizat pozitiv printr-o imagine de marcă. 

Datorită acestei duble vectorialităţi, publicitatea a fost considerată “studiul raţional al 
iraționalului uman” (A. Moles, 1973: 644). Iraţionalul este reprezentatde comportamentul 
paradoxal al consumatorului care cheltuieşte o bună parte a salariului pentru a “fi în pas cu 
moda” (şi nicidecum a răspunde nevoii fundamentale de acoperire a corpului cu veşminte), 
pentru a face parte dintr-un grup social de elită (a se vedea rolul motivant al vedetelor în lansarea 
mesajului publicitar pentru un nou produs), pentru a se proiecta într-o personalitate idealizată, 
mitologică. 

Prin strategiile sale de incitare, publicitatea a pătruns în profunzimile psihicului, aliind 
ştiinţa (sociologia, psihologia, semiotica) cu arta, cu invenţia, cu ludicul (dacă ar fi să amintim 
doar agrementul ludic al jucurilor de cuvinte, memorate chiar în afara oricărei intenţii de 
cumpărare a produsului evocat). 

Operația publicitară actualizează o tematică a protecţiei şi gratificaţiei, aceeaşi instanță 
securizantă (care trimite la imaginea mamei), instanță ce schițează dorința, îi vine în 
întâmpinare, o raţionalizează. În această perspectivă, mecanismul care explică eficienţa 
publicității este o logică a “credinței şi regresiei” (Jean Baudrillard, 1968: 198). 

Din punct de vedere poetic, în sensul precizat de Roman Jakobson în subcategorizarea 
funcțiilor comunicării, publicitatea oferă un sincretism pertinent literă/text/imagine sau 
analogic/digital, generând, prin transgresarea acrtelor clasice, propria artă; afişul, filmul 
publicitar, fotografia etc. instaurează o nouă retorică lingvistică şi iconică, dominată de 
complementaritatea codurilor (utilitar, comerical, socio-cultural şi mitic). 

În epoca simulacrului şi simultaneizării apare însă şi o revenire postmodernă la 
funcțional, denotativ, fiabil în achiziţionarea şi utilizarea obiectelor (cf. G. Lipovetsky) şi dublată 
de publicitatea referențială gen Daniel Ogilvy, de restituirea realului printr-o structură narativă şi 

figurativă elocventă (cf. Super Glue şi remake-urile sale: vecinul aspirat de un aparat 
electrocasnic super-performant). 

La polul opus se situează publicitatea oblică a paradoxului, a jocului, a imaginației, 
acuzată de intelectualism (cf. Ph. Michel pentru care meseria de publicitar înseamnă “fabricarea 
diferenţei într-o societate monotonă în sensul literal al cuvîntului” apud J.M. Floch, 1995: 197). 

Hedonismul şi narcisismul postmodern exaltă într-o formă perenă publicitatea mitică — 
resusele marilor simboluri universale (Cleopatra, Far West-ul, Leonardo da Vinci). Aşa cum în 
literatură există structuri narative preprogramate de tipuri caracteristice (tiranul, arivistul, tînărul 
prinț), dar şi texte care construiesc progresiv inferenţial eroii (eroii lui Dostoievski sau 
Soljenitîn), se poate afirma că publicitatea referențială exploatează un univers real cu o 
configuraţie dată, în timp ce publicitatea mitică, recurgând la la legende şi simboluri quasi- 
universale, induce un travaliu de construcţie semantică şi calcul interpretativ (cf. şi J.M. Floch, 
1995: 207-208). 


6.3. Sintaxa discursului publicitar 


Din cei cinci W (Who tells What to Whom in Which channel and with Which effects) 
asociați de Lasswell discursului propagandistic, publicitatea se axează şi ea pe analiza 
subiectului emițător, a mesajului transmis, a publicului vizat, a suporturilor selectate şi a 
efectelor (scontat şi realizate), actualizate de teoria enunţării, teoria audienței, analiza mediilor şi 
teoria argumentaţiei. 

Izotopia discursului publicitar, euforizantă atît la nivelul enunţului (actanții sunt 
prezentaţi într-un cadru exotic, erotic, în orice caz transgresând banalul cotidianului) cât şi la 
nivelul enunțării (firma X sau o instanță nenominalizată care incită subiectul mai puţin să 
cumpere obiectul, cât să adere la valoarea simbolică pe care acesta o reprezintă) nu poate fi 
actualizată dacât de un discurs narativ prin excelenţă (basmul sau mitul) a cărui stare inițială de 
prejudiciu, lipsa (în franceză manque) să fie transformată prin inversarea conţinuturilor 
semantice (strategia happy-end) după cum urmează: 


non p (ca eveniment iniţial)/vs/p (evenimentul final de lichidare a lipsei) 


insucces reuşită 


disconfort confort 
nefericire fericire 


Dacă schema narativă este de fapt aceeaşi, varietatea se obține din modularea agentului 
salvator (a cărui dominantă semantică va fi rapiditatea, eficienţa, seriozitatea etc., deci diverse 
forme ale excelenței) şi din idealizarea efectelor acţiunii sale. 

G. Peninou propune (1981) o corelaţie interesantă, între sintagmatica narativă şi efectul 
persuasiv (altfel spus între sintaxa şi pragmatica mesajului publicitar) în ceea ce el numeşte 
modelul salvării, modelul paradoxului, modelul enigmei şi al unicităţii. 

Modelul salvării propune ca incipit o aserțiune banală urmată de evocarea unei situații 
concrete dificile la care intervine agentul salvator printr-o anumită prestație; această “épreuve 
glorifiante” este urmată de o concluzie care generalizează rolul benefic al agentului. 


Aserţiunea Situația Prezentarea Concretizarea 
introductivă dificilă agentului salvator intervenţiei, a rolului 


benefic 


Solidaritatea E greu să Atunci am ales o In asociaţii profesionale, 
există învingi bancă a cooperării: sindicale am învăţat că 

singur am ales Banque suntem puternici doar 
dificultățile | Populaire împreună 


Modelul paradoxului propune un enunţ paradoxal, care precede în sintagmatica 
discursivă agentul salvator, actul rezolvării şi “morala”. 


Asertarea Enunţarea Rezolvarea Generalizarea rolului 

Paradoxului salvării benefic al agentului 
salvator 

Nu vă putem | Vă trebuie bani | Dacă aveţi nevoie, trei | Mai mult decît o bancă vă 

Numi PDG. pentru o salarii vă sunt vărsate în | aşteaptă un aliat cu carnet 

Dar vă putem | maşină, un cont. Discret şi foarte de cecuri. 

tripla salariul. | televizor, o rapid. 


haină de 
blană? De fapt 
aceasta nu ne 
priveşte. Cu un 
cont CIC veți 
putea avea 
toate 
posibilităție. 


Modelul enigmei se suprapune de fapt sintagmatic şi semantic modelului precedent. 


Enunţarea Prezentarea Rezolvarea enigmei Generalizarea beneficiului 
enigmei agentului salvator 


Cunoaşteţi La Credit Ştiaţi că Veniţi la Credit Lyonnais. 
mulți oameni | Lyonnais veți împrumuturile Vă vom primi cu zâmbetul 


care surâd întâlni mulți. Mai | imobiliare pot acoperi | pe buze şi vom răspunde 
când le cereţi | comprehensivi 80% din proiect cu cu precizie la toate 
bani? decât vă puteți rate progresive mici la | întrebările. 
imagina. început, mai mari mai 
tîrziu? 

Enunţarea Enunţarea regulei | Prezentarea excepţiei | Explicitarea atributelor 
problemei agentului de excepţie 


Puţine Cum să Unul singur răspunde | Orice acţiune Silvam se 


plasamente rentabilizezi un totuşi. Se numeşte cumpără uşor şi se vinde 
răspund capital fără a Silvam. la fel de uşor. 

acestei duble | sacrifica 

exigenţe. 


fondurilor plate? 


Încercând să generalizăm am putea oferi o sintagmatică arhetipală (un fel de model 
proppian al mesajului publicitar): 


E (nunţarea problemei:paradoxului, enigmei) + P (rezentarea agentului salvator) + R 
(emedierea lipsei prejudiciului, handicapului iniţial) + C (oncluzia care generalizează rolul 
benefic al agentului). 

Premisa şi concluzia discursului argumentativ care este discursul publicitar sunt 
infrastructurate deci de un enunţ narativ simplu F (x) în care predicatul este reprezentat de 
acțiunea de lichidare a lipsei inițiale, iar variabila x de agentul salvator (în exemplele de mai sus 
instituţia bancară investită, pe lângă atributele de eficiență, promptitudine, seriozitate, cu cele de 
cordialitate, solidaritate etc.). 

Schema narativă progresivă poate fi eventual inversată, iar gramatica narativă va începe 
cu soluţia, situaţie în care apare pregnant “emfaza inaugurală a rezultatului” (G. Peninou, 1981: 
33), în virtutea aceleiaşi strategii de euforizare actualizate nu numai în planul construcției 
narative de tip basm (cu happy-end), ci şi în planul paradigmatic al numelui, figurii, paradigmei 
exemplare. Şi cu aceasta ajungem la dimensiunea semantică a mesajului publicitar. 


6.4. Semantica discursului publicitar 


Obiectele semiotice definite de practica publicitară sunt rezultatul unui “a spune” inițial, 
rostire care înseamnă semantizare denotativă (ciocolata “Smash”, napolitana “Joe”) şi 
semantizare conotativă (de la conotaţii naţionale: Masumi, BT, Snagov, Carpaţi etc. la conotaţii 
exotice: Fidji, Gitanes şi conotații mitologice: apa Evian, apă pură figurând Edenul). 

De fapt, produsul valorizat de comunicarea publicitară este consumat dintr-o dublă 
perspectivă: ca obiect şi ca semn (al unui anume standing). 

Săpunul va fi consumat utilitar, dar şi socio-cultural (mai ales dacă se numeşte Lux, 
Camay Elégance sau Camay Chic) şi mitic (Citron vert, Fa — mitul naturalităţii, al prospeţimii 
sălbatice sau purității începuturilor). Automobilul va fi consumat şi el ca obiect şi ca poziţie 
socială. De fapt, prin deplasarea mesajului publicitar de la rațional-informativ la sugestie şi afect, 
produsul este din ce în ce mai puțin cumpărat pentru utilitatea sa obiectivă, cât pentru 
simbolurile care îi sunt asociate, simboluri ce permit o identificare euforizantă. 

Prin simbolismul produselor sale, s-ar putea spune că publicitatea vinde moduri de viață 
(La vie mode d'emploi, apud Georges Perec). “Izotopia publicitară selecționează elementele 
referenţiale dintr-o anumită limbă naturală şi le conferă statut denotativ şi simbolic, operând 
închiderea lor în raport cu totalitatea elementelor înconjurătoare” (R. Lindekens, 1985: 269). În 
realitate, primul nivel denotativ este repede pus între paranteze de izotopia publicitară care 
articulează conotaţiile, ideologia subiacentă într-un ansamblu de semne persuasive (lingvistic şi 
iconic). 

Infrastructurat de universul dorinţei, discursul publicitar privileagiază ficțiunea, proiecția 
Ego-ului într-un univers mitic în care este sau poate să fie eroul. În egală măsură discursul 
publicitar este subîntins de un univers ludic (P. Charaudeau, 1983: 102) al jocurilor de cuvinte, al 
ironiei, rimei şi simetriei, prin care se instaurează o complicitate a plăcerii. 


6.5. Retorica discursului publicitar. Retorica iconică 


Mesaj şi peisaj totodată, contemplată mai mult decât citită, publicitatea este un enorm 
“dispozitiv panegiric” ţinând de o “hagiografie şi apologetică a obiectului” (G. Peninou, 1970: 
97). 

Revoluţia iconică a erei vizualului şi-a pus decisiv amprenta asupra mesajului publicitar 
biaxial: de la verbalitatea literară a formelor “arhaice” de publicitate (din care subzistă azi doar 
sloganul) s-a trecut la exploatarea intensă a analogicului, la binecunoscutul “imperialism al 
imaginii”, tradus de o multitudine de coduri: cromatic (redat “incisiv” prin agresiunea unei 
culori: galbenul de Shell, albastrul deschis al companiei Air France etc.), tipografic (axat pe 
hiperbole grafice: supradimensionarea acroşajelor, sublinieri, încadrări, discontinuități în 
linearizarea mesajului), fotografic (cu efecte retorice de punere în scenă a obiectului, de 
manevrare a dimensiunilor şi volumelor) şi morfologic (în sens semiotic şi ludic de poziţionare a 
actanţilor umani şi non umani: antropomorfizarea obiectelor şi a “prestaţiilor” lor, minimalizarea 
umanului redus la simplul rol de spectator al happening-urilor tehnicii etc.). 

Dacă primele cercetări privind reclama au vizat sensurile ascunse ale acestui gen 
discursiv (persuasiunea clandestină în formularea lui Vance Packard sau cea subliminală 
acționând la nivelul subconştientului) criticat pentru capacitatea sa manipulatorie, investigația 
semiotică a instituit într-o primă etapă conceptele de conotaţie şi ideologie drept cheia analizei 
mesajului publicitar. Conceptele lui Hjelmslev de denotaţie şi conotaţie i-au permis lui Roland 
Barthes să construiască modelul trinivelar al reclamei (1964 — Rhétorique de l’image) în care 
interferează: 


e mesajul lingvistic (numele mărcii, în speță pastele Panzani şi comentariul verbal); 

e mesajul iconic denotativ (imaginea fotografică a obiectului, quasi tautologică în 
raport cu obiectul real; în exemplul lui Barthes cutia cu paste într-o plasă pescărească 
alături de diverse apetisante legume proaspete); 

e mesajul iconic conotativ (simbolic al ansamblului asociaţiilor care constituie 
imaginea produsului). Conotaţia dominantă este cea de italianitate, derivând din 
structura sonoră a numelui Panzani, dar şi din asamblarea culorilor roşu, alb, verde ce 
sugerează drapelul italian. 

Legumele proaspete şi modul “tradițional” de a face piaţa adaugă conotaţia de 
naturalitate, contact nemediat cu natura, în timp ce “punerea în pagină” a elementelor adaugă şi o 
conotaţie estetică picturală (nature morte, still life). 

Barthes consideră aceste sisteme de conotaţii drept ideologia societăţii (în termenii teoriei 
semnului semnificatul), asociată câmpului retoric al expresiei. 

Ulterior, genul publicitar a fost definit prin prisma complementarității codurilor şi a 
distincției decisive între semnificaţia vizibilă — overt meaning — (Enjoy x) şi semnificația ascunsă 
— hidden meaning — (Buy x). Astfel, Umberto Eco distinge cinci nivele de codificare a mesajului 
publicitar: 


e iconic (similar iconicului denotativ barthesian); 

e iconografic (bazat pe tradiţii culturale şi convenții de gen, similar iconicului 
barthesian conotativ); 

e  tropologic (al figurilor de stil vizuale, în primul rând metafora şi metonimia); 

e topic (al premiselor şi toposurilor argumentării, cu prioritate toposul cantităţii: “Toţi 
utilizează produsul X) şi toposul calității, al unicităţii produsului: “Numai X scoate 
orice pată”); 

e  entimematic (structura narativă actualizată, eventual bazată pe un mister sau lovitură 
de teatru pentru accentuarea eficienței argumentative). 


Mediator între produsul concret (ţigările Marlboro) şi semnul abstract (ansamblul de 
semnificații indus de peisajul magnific, fundalul sonor, combinaţiile morfologice şi cromatice: 
virilitate, libertate, aventură etc.) mesajul publicitar, comparat cu basmul şi mitul pentru structura 
sa binară clară nefericire/fericire; disconfort/confort, a fost considerat pe bună dreptate mit 
degradat, basm pentru copii mici şi mari, discurs retoric plurisemiotic. Într-adevăr, super-semnul 
publicitar utilizează: 

e imagini ale produselor, ale consumatorilor şi chiar ale producătorilor, metafore 

vizuale şi alte semne aparținând domeniului iconicității; 

e simboluri lingvistice, logo-uri vizuale ţinând de câmpul simbolic; 

e actul indicării (ostensiunea directă) asociat unui transfer semantic de excelență 
(vedeta din sport, muzică, cinema transferă prin contiguitate notorietatea şi excelența 
sa asupra produsului utilizat: Claudia Schiffer şi şamponul L'Oreal, Eva Hertzigova şi 
parfumul BU etc.). 


Evoluţia culturală a ultimelor decenii, marcată de reflecții asupra limbajului, de teoriile 
comunicării şi problematica sensului a condus cercetătorii la profunde investigaţii semiotice, 
lingvistice, retorice. 


6.6. Concluzii 


Chiar dacă practicieni celebri ai publicităţii au constatat o profundă schimbare de 
paradigmă dupa 1980 (de la cei trei R: Rêve, Risque, Rire la cei trei S: Simplicité, Substance, 
Spectacle — cf. Jacques Séguéla), corelabilă poate puritanismului thatchero-reaganian, nu se 
poate aserta tranşant că era mitului, a epopeii a trecut şi că doar faptul cotidian (banal, util) 
contează. Funcţia de reprezentare a discursului generează publicitatea referențială (de exploatare 
a produsului, de prezentare a realistei “tranche de vie”), în timp ce funcția constructivă explică 
publicitatea mitică şi oblică (de creare de analogii, viziuni, naraţiuni). 

O lucrare de referinţă în domeniul semioticii publicitare (Intelligence de la publicité a lui 
Georges Peninou) sintetizează într-o serie de trăsături semiotice cele două regimuri ale 
publicității: 


REGIMUL DENOTAȚIEI REGIMUL CONOTAȚIEI 
Informaţie Semnificație 

Reprezentare Emoţie 

Analitic Sintetic 

Obiect Semn 


Produs Complicitate 


Cunoaştere Valoare 


Instrucție Empatie 
Nume Caracter 
Practică Mit 


Mimesis Poiesis 

(G. Peninou, 1972: 112) 


Propensiunea spre vis şi mit este modelarea aşteptării salvatoare, aptă să răspundă 
angoaselor produse de o tradiţie pustiită şi de o modernitate pustiitoare (G. Balandier): “Ţările 
care vor domina lumea vor fi cele care vor şti să ne facă să visăm. Ele nu sunt prea numeroase. 
Unele nu au trecut sau memorie, altele nu au limbaj. Sau au prea mult. Bătrânul nostru continent, 
sufocat de moştenirea sa culturală, este prea inteligent sau prea sofisticat să povestească istorii 
simple, înecat în estetism, elitism şi artă de laborator. America preferă scriptul eclerajului, 
publicul larg cenaclurilor şi face lumea să viseze” (L. Séguéla, 1983: 174). 

EXERCIŢII (cap. 6) 


Definiţi şi ilustraţi: brand image, poziționare, relații publice, propagandă. 

Rezumaţi evoluția publicităţii, evidențiind evoluția sa ca discurs social. 

Analizați semiotic o reclamă de ceas, țigări, parfum bărbătesc. 

Discutaţi pertinenţa numelui unui parfum, al unei băuturi, al unui produs alimentar, al unui 
detergent. 

5. Exemplificaţi şi discutaţi două sloganuri pe care le consideraţi reuşite şi două pe care le 
consideraţi nereuşite. Justificaţi-vă alegerea. 


EART 

Tutorat 4 


7. SEMIOTICA GLUMEI 
7.1. Actul umoristic în perspectivă lingvistică şi enciclopedică 


În cele ce urmează vom încerca să surprindem mecanismul de producere/receptare a 
glumei în raport cu o triplă grilă: lingvistică (evidențiind modul în care actul de limbaj umoristic 
distorsionează sistemul limbii, prin dubla manevră de relevare/dinamitare a convenției 
instituționalizate), logică (urmărind particularitățile şi vectorialitatea regulilor inferențiale 
mobilizate pe parcursul interpretativ al glumei) şi enciclopedică (subliniind jocul specific 
context/convenție şi particularitățile de interpretare a glumei ca efect cultural al interferenţei 
între abducţiile codificate şi cele noncodificate). O analiză a actului umoristic nu poate fi decât 
parțială; este extrem de dificil de cuprins într-un studiu multitudinea de aspecte atât de 
diversificate ale umorului actualizat în glumă. În funcţie de împrejurări, de indivizii care 
participă la acest act (sociodiscursiv), de modul de a concepe şi prezenta subiectul, gluma 
cunoaşte cele mai diverse ipostaze: de la glume corporale (clowneşti-gaguri) la glume muzicale, 
de la glume desenate la ironie; pe lângă formele generale (transculturale), fiecare cultură şi 
fiecare categorie socială îşi are propriile sale forme de glumă. Râsul este o problemă de cultură şi 
istorie, de psihologie şi lingvistică; de aceea se poate afirma fără riscul de a greşi, că funcţia 
socială şi mecanismul de producere/receptare a glumelor trebuie încă aprofundate. 

Puncul de vedere va fi pragmatic; vom încerca să răspundem la întrebarea “Cum 
înțelegem glumele?” şi să oferim repere pentru un model de receptare a glumei ca actualizare a 
principiului interpréter c'est dériver (C. Kerbrat-Orrechioni, 1982); aceste repere vor fi de natură 
sociolingvistică şi praxiologică, pentru că abilitatea noastră de a infera intenţiile locutorului (din 
forma în care se spune: intonație şi mimică specifică în cazul glumei orale şi mai ales din ceea ce 
se găseşte dincolo de ceea ce se spune) nu este o capacitate strict lingvistică, ci este mai degrabă 
o aplicare a unor foarte generale common-sense strategies (J. Morgan, 1978). 

Mecanismul fondator al glumei este suspendarea voluntară a judecăților implicite care 
infrastructurează acţiunile şi reacţiile noastre cotidiene; Escarpit distinge judecăţile afective 
(suspendarea acestora putând explica succesul umorului negru, al glumelor cu canibali etc.) 
judecățile morale (de aici succesul glumelor sexuale, dar şi sexiste sau rasiste) şi judecăţile 
filosofice (a căror ocultare ne îndreptăţeşte să caracterizăm comicul drept libertate carnavalescă 
de inversare a semnelor ordinii sociale). 

Din antichitate până la Freud, Bergson, Eco sau Escarpit comicul a reprezentat un termen 
umbrelă subsumând o familie relațională precum: umor, comedie, ironie, glumă, joc de cuvinte, 
Witz, satiră, parodie, sarcasm etc., bazată pe transgresarea unei reguli, transgresare înfăptuită de 
un individ inferior, dar care produce plăcere pentru că este asumată de celălalt: evreul, nebunul, 
tiganul, femeia etc.: “Comicul este totdeauna rasist: numai ceilalți, barbarii sunt cei care plătesc” 
(U. Eco, 1984: 2). În această perspectivă comicul se apropie de ideea de carnaval, într-o lume 
răsturnată (monde renversé, upside-down world), în care animalele vorbesc, regii se comportă 
nebuneşte, iar nebunii sunt “încoronați”. Carnavalul este, în viziunea lui Bahtin, manifestarea 
unei pulsiuni profunde spre libertate şi subversiune, spre dinamitarea normelor, altfel spus, spre 
revoluție. 

Considerăm că esenţa glumei constă în dedublarea sa dialogică: la nivelul enunțării există 
doi actori complici: Al, emițătorul, dotat cu “savoir” (lingvistic, retoric şi enciclopedic) şi “faire 
croir” şi A2, receptorul, posesorul unui “savoir-faire” interpretativ care îi permite să acceadă la 
sensul ascuns (implicit) al glumei, iar la nivelul enunțului (textul glumei) un al complice şi un 
a2, actor inocent, victima semnificației explicite: 

AI[al(...) a2)] A2 


Microunivers teatral, gluma include actori dedublaţi (ca persoane reale şi ca personaje), 
ținte (persoana sau persoanele atacate de glumă), punct de vedere (mesajul pe care prezentatorul 
glumei îl transmite auditoriului, macrostructura sau esența politică, sexistă, rasistă a glumei) şi 
diverse strategii de comunicare (gestuală, proxemică, paraverbală, intonaţională etc.). 


7.2. Convenţie şi deconstrucţie 


Considerând gluma un act discursiv, puternic determinat de context, de cunoaşterea 
comună (shared knowledge, enciclopedie) şi de abilități inferenţiale (vor exista întotdeauna 
receptori insideri capabili să recunoască poanta şi receptori outsideri, cărora “nu le pică fisa”), 
vom încerca să analizăm parcursul interpretativ al glumei, jocurile şi scenariile pe care ea le 
expune şi/sau impune. 

Faţă de limbajul cotidian, a cărui evoluţie este de la sensul literal la cel derivat, gluma 
instituie o vectorialitate inversă: întoarcere la sensul literal, într-un context care să îl valorizeze 
(infra i, ii). 


i) La frontiera cu Iugoslavia o pisică trece granița la sârbi, iar un câine vine de la sârbi la 
noi (evident, în perioada comunstă). Câinele întreabă" 

- De ce pleci din România? 

Pisica răspunde: 

- Pentru că se trage mâţa de coadă. Dar tu de ce vrei să vii în România? 

- Am auzit că acolo se duce o viață de câine; 


ii) Un tânăr se adresează unei tinere: 

- Vă plac bomboanele? 

- Da, mulțumesc. 

- Eu vă mulțumesc, făceam o anchetă. 


7.3. Normă comportamentală/vs/normă lingvistică 


Glumele lingvistice acționează fie la nivelul de suprafată, manifest (jocuri de cuvinte, 
ambiguități sintactice - infra i, ii, iii), fie la nivelul infrastructurii pragmatice (în acest caz avem 
de-a face cu o tranziție de fază, în sensul fizicienilor, de la semnificația convenționalizată la cea 
literală - infra iv, v, vi). 

Glumele extralingvistice pun în evidență stereotipii inferențiale, mai precis eşecul unor 
operații cognitive: implicație (infra vii), deducție (infra viii), argumentație (infra ix) sau 
subminează anumite stereotipii comportamentale (infra x, xi): 


1) O fetiță spune prietenei sale care sare coarda: “Lasă-mi şi mie puțin”. Profesoara care 
tocmai trece pe acolo o corectează: “Lasă-mă şi pe mine”; această glumă, axată pe o perturbare 
sintactică, antrenează, de fapt, şi codul gestual (în locul copilului ne imaginăm profesoara sărind 
coarda). 


ii) Învățătorul se adresează elevului: “Unde putem găsi elefanţi?” După o matură 
chibzuinţă, elevul răspunde: “Elefanții sunt animale atât de mari, încât cu greu pot fi pierdute”. 


iii) “Spuneţi-mi, vă rog, ați atacat vreodată o sonată?”, “Nu, dar la mine în sat era una 
care ne-a atacat de mai multe ori.” 

iv) Agentul de poliție: “Dumneata nu ştii să citeşti? N-ai văzut indicatorul de limitare a 
vitezei?” 

Şoferul contravenient: “Domnule agent, nu e cazul să strigați atât de tare când cereți o 
informaţie”. 

Această glumă neagă forța ilocuționară derivată (observaţie, mustrare), reținând doar 
valoarea primitivă a interogaţiei: obținerea informaţiei. 


v) Un tânăr se adresează unei tinere: “Vă plac bomboanele?” 

Tânăra răspunde: “Da, mulțumesc”. 

Tânărul replică: “Eu vă mulțumesc, făceam o anchetă”. 

Din nou întrebarea-invitație este redusă la valoarea primitivă de întrebare vizând 
obținerea unei informații. 


vi) Un copil capătă o bomboană pe care o savurează cu mare plăcere. Bunica îl îndeamnă 
să se conformeze “ritualului politeţii” prin injoncțiunea “Ce se spune?” 

Copilul: “Mai vreau una”. 

Acest răspuns este emblematic pentru psihologia fals naivă a copilului care neagă în 
diverse situaţii valoarea convenţională, derivată a actelor de limbaj (cf. infra vi”, vi”). 


vi”) Un adult se adresează unui copil: “Nu te supăra, caut strada X”. 
Copilul: “Nu mă supăr, căutaţi-o”. 


vi”) O doamnă se adresează unei fetiţe care îşi suge degetul: “E bun, e bun?” 
Fetiţa: “Vreți să gustaţi şi dumneavoastră?” 


vii) “Sărmana Ioana, toată lumea o acuză că îşi vopseşte părul negru, când părul era deja 
negru când l-a cumpărat”. 


Ín acest caz apare o distorsiune a implicaţiei p q, în carenegarea premisei nu face decât 
să accentueze concluzia inițială disforică. 


viii) “Ştiu că eşti asaltat de invitați. Te sfătuiesc să aplici următoarea tactică: dacă se sună 
la uşă apari îmbrăcat de plecare; în cazul unui musafir nedorit exclami: “Vai ce rău îmi pare, 
trebuie să plec, sunt aşteptat; în caz contrar afirmi: “Vai ce bine că am ajuns la timp, îmi părea 
tare rău dacă nu mă găseai acasă”. 

Este vorba tot de distorsiunea implicaţiei (p gqşiP ~q). 


ix) Chirurgul se adresează pacientului: “Nu vă maiişcaţi atâta!” 
Pacientul: “Sunt foarte nervos, domnule doctor, e prima mea operaţie”. 
Chirurgul: “Şi a mea”. 


x) Intr-o cameră de hotel se joacă cărți noaptea târziu. Un vecin exasperat bate în perete. 
Unul dintre jucători exclamă: “Ce idee să baţi cuie la ora 3 noaptea!”. 


xi) In sala de aşteptare a unei gări un tânăr mestecă gumă. Bătrânica de lângă el îi spune: 
“Foarte amabil din partea dumitale că încerci să faci conversaţie, dar eu sunt surdă”. 


Putem avansa ipoteza că în ambele cazuri (focalizare lingvistică şi non lingvistică) apare 
o mişcare în doi timpi şi anume: actul verbal sau neverbal convenţionalizat pentru o anumită 

situație, urmat de instituirea noii lecturi care este o întoarcere etimologică la actul literal 
(distincția act literal/act derivat este pertinentă şi în situaţiile neverbale — cf. Morgan, 1978, supra 
x: actul derivat este rugămintea de a se face linişte, iar actul literal cel de a bate un cui în perete). 


7.4. Sens fundamental. Sens contextual 


Diferitele tentative de definire a umorului, ironiei, au evidențiat contrastul 
aparență/realitate (Muecke, 1970) sau cel dintre sensul expus şi cel impus (Todorov, 1978), între 
head meaning ca sens fundamental al structurii şi chief meaning ca sens contextual (Empson). 
De fapt, gluma operează un joc subtil între funcția frastică (normativă) şi cea discursivă 
terminală care asigură inserția frazei într-un discurs şi a discursului în context. 

Scriptul conform (ceea ce Flaubert numeşte les idées reçues), reflexele condiționate, ca 
pilot automat al comportamentului nostru sunt opuse scriptului neaşteptat (absurd, infantil, 
incongruent etc.) care instaurează ca şi tropii o izotopie deconcertantă, o “aşteptare frustrată”. 
Surpriza, neprevăzutul sunt induse fie de un: 


e  disjunctor semantic (bazat pe polisemia termenilor sau polaritatea semnificaţiilor infra i, ii) 
1) Securitatea este inima partidului care bate, bate, bate... 
A (călătorul care a ratat o corespondență feroviară): “Dacă trenurile nu ajung la 
timp, pentru ce mai există mersul trenurilor?” 
B: “Dacă trenurile ar ajunge la timp, la ce ar mai servi sălile de aşteptare?” 


e  disjunctor referenţial (ceremonial — iii sau pur circumstanțial — iv): 
iii) A: “La voi se spune rugăciunea înaintea fiecărei mese? 
B: Nu, mama găteşte destul de bine.” 


iv) Soția: “Ah, pietonii! 
Soţul: Da, dragă, ai dreptate, dar dă-te jos de pe trotuar”. 
Binecunoscutele legi ale lui Murphy se bazează în principal pe astfel de polarități 
semantice: 


v) “A fura ideile unei persoane înseamnă plagiat. A fura ideile mai multora înseamnă 
cercetare ştiinţifică”. 


vi) “Banca este o instituţie care îţi împrumută o umbrelă când este frumos şi ţi-o cere 
înapoi când plouă.” 


vii) “Infomaţia pe care o ai, nu e cea pe care o vrei; cea pe care o vrei nu este cea de care 
ai nevoie iar pe cea de care ai nevoie nu o poţi obține.” 


7.5. Calcul interpretativ şi ierarhia competenţelor 


Din cele prezentate până acum reiese pregnant faptul că gluma dispune de un inventar de 
structuri şi teme greu de sistematizat într-o descriere generală; ceea ce este comun acestor variate 
acte de umor este opoziţia între convenţie (lingvistică, comportamentală) şi invenţie (ca sabotare 
a acestei regularități verbale sau comportamentale). Materializare pertinentă a afirmației 
greimasiene privind natura polemic-contractuală a practicii discursive, gluma ne apare ca o 
modalitate defensivă de manevrare a normativităţii, de dinamitare a supunerii enunțătorilor la 
regulile raționalității şi convenienţelor. 

Studiul glumei din perspectiva raportului convențional/conversaţional are incidente deloc 
neglijabile asupra teoriei cunoaşterii (prin capacitatea de a genera, testa, revizui ipoteze, prin 
abilități de tip problem-solving), asupra sociologiei (prin evidențierea mecanismului indirecției 
ca infrastructură a interacțiunii sociale), asupra  semioticii (prin  sincretismul 
gestualitate/proxemică/mesaj verbal pentru gluma orală sau prin interferența iconic/simbolic în 
cazul glumei desenate), ca şi asupra didacticii (înţelegerea glumei fiind un excelent test de 
comprehensiune textuală), oferind repere pentru trecerea de la undesteranding data, la 
undesteranding undesteranding (cf. Beaugrande & Dressler, 1981: 265). 

EXERCIŢII 

1. Explicaţi emergenţa spaţiului ludic în societatea contemporană. 

2. În ce contexte preferaţi folosirea glumei unui discurs serios (moralizator). 
3. Prezentaţi propria dvs. viziune asupra glumei: joc teatral, problem solving. 
4. Exemplificaţi distincția sens literal/sens derivat, expus/impus. 

5. Citaţi o glumă “bună” din perspectiva dvs. Motivaţi-vă alegerea. 


8. SEMIOTICA GESTUALĂ 


8.1. Comunicare şi gestualitate. Conexiuni interdisciplinare 

Fără gesturi, lumea ar fi statică, palidă. E.T. Hall afirmă că 60% din comunicările noastre 
sunt non verbale; deci gesturile sunt inextricabil legate de viaţa noastră publică şi privată, 
profesională şi familială. 

Înnăscute sau dobândite, voluntare sau involuntare, codificate sau personalizate (de la 
ticurile gestuale la emblemele caracterizante), gesturile însoțesc, explică, condensează sau 
comentează comunicarea interpersonală. Experții în comunicare au identificat 700.000 de 
semnale fizice, Birdwhistell estimează că doar mimica feţei modulează 250.000 de expresii, iar 
mâna generează 5000 de gesturi verbalizabile. "Indivizii şi grupurile lansează depeşe 
indispensabile prin gest, pantomimă, expresie corporală." (Frank Tripelt apud Roger Axtell 1993: 
13). 

Numeroase discipline au concurat la legitimarea gestualității: antropologia (de la textul 
fondator al lui Marcel Mauss, referitor la "tehnicile corpului”, până la cercetările lui Leroi- 
Gourhan asupra diacroniei kinezicii sau cele ale lui Marcel Jousse, privind antropologia 

gestului), psihanaliza şi fenomenologia (Freud, Merleau-Ponty), prin evidențierea statutului 
corporalității în instituirea şi distribuirea semnificației, ştiinţele comunicării şi mediologia, prin 
evidențierea spectacularului, a look-ului, a star-system-ului, altfel spus, prin sincretizarea 
codurilor mobilizate. 

Gestul este o practică socială (chiar într-o conversație fără vizibilitate, cum ar fi cea 
telefonică, gesturile sunt prezente), o moştenire culturală, un "fenomen social total" (în sensul lui 
Marcel Mauss), revelator al identităţii individului şi a comunității. 

Gesturile sunt la fel de elocvente ca frazele şi discursurile, iar "erorile" gestuale au 
consecinţe interpersonale sau instituționale la fel de grave ca erorile lingvistice, pentru că 
gestualitatea configurează identitatea individului, optimizând sau distorsionând comunicarea. 
Din acest motiv, comunicatorul (emițătorul de mesaje verbale şi non verbale) va trebui să se 
autoanalizeze, să se obiectivizeze, altfel spus, să se transforme în destinatar al propriului mesaj, 
anticipându-i efectele şi feed-back-ul. Studiul gestualităţii nu trebuie să se reducă la descrierea 
empirică a gesturilor (abordare etnografică utilă contactului între reprezentanţii unor culturi 
diferite), ci necesită o completare funcțională pragmatică, centrată pe strategiile comunicative 

Gestualitatea (componentă inter alia a capitalului simbolic) exprimă o apartenență 
socială, o identitate de grup, actualizată prin comportamente permise (norme, coduri, etichetă) şi 
comportamente interzise (tabuuri - gesturi obscene, gesturi dispreţuitoare ce transgresează 
principiul universal al cooperării şi politeții). 

Toate culturile posedă un sistem important de comunicare gestuală (Baylon & Mignot, 
1991: 144). Când un american vrea să exprime ideea că o situaţie, persoană este O.K. va desena 
un cerc compus din degetul mare şi arătător;, acelaşi gest în Japonia desemnează banii (modezile 
sunt şi ele rotunde), iar în Franţa "zero" sau "lipsa de valoare". În Malta acelaşi gest semnalează 
homosexualitatea, iar în Grecia şi în Sardinia reprezintă un comentariu obscen sau o insultă. 

În afara apartenenţei naţionale, gesturile indică statutul social (gesticulaţia unui 
intelectual de stânga va fi sensibil diferită de a unui ţăran) şi profilul individului (gesturile ample 
îi definesc pe deținătorii autorităţii, gesturile reduse pe cei timizi, nesiguri etc.). 

Revelator psiho-socio-cultural, gestul marchează "articularea dintre individ şi grupurile 
de aparteneţă şi referință, personalul în colectiv şi socialul în individual" (G. Calbris & L. 
Porcher, 1989: 36). 

În celebra distincţie între culturi policrone (de contact şi simultaneizare a activităţilor - 
negustorul din souk-ul egiptean care negociază cu clientul, "educă" tânăra generație, discută cu 
vecinii şi eventual aranjează marfa) şi culturi monocrone (unidirecționate - spre îndeplinirea unei 
unice sarcini bine definite într-un spațiu determinat şi într-un timp preprogramat, cum ar fi 
cultura nord-americană sau cea vest-europeană), E.T. Hall evidențiază o dominantă sintetică 
globală a utilizării spațiului şi timpului în primul caz (asociată unei senzorialități mai bogate şi 
gesticulații mai complexe) şi o dominantă analitică discontinuă în cel de-al doilea caz (asociată şi 
unei retractilități gestuale şi proxemice). 

Kinezica (gr. kinesis = mişcare) este ştiinţa comunicării prin gest (lat. gestus = atitudine, 
mişcare a corpului) şi expresie facială. 

Studiu al comunicării prin mişcările corpului reprezentate în genere de expresiile feţei, 
gesturi şi posturi, kinezica a fost iniţiată de antropologul american Ray Birdwhistell în 1952; pe 
parcursul cercetărilor sale de teren asupra indienilor Kutenai, Birdwhistell a remarcat că 
mişcările lor erau diferite când utilizau limbi diferite (engleza sau kutenai). 

Corelând acestă primă observaţie cu sugestiile lui Edward Sapir şi Francz Boas, el a 
propus crearea unui nou câmp de studiu intitulat kinezica. Studiile sale au atribuit comunicării 
gestuale următoarele caracteristici: 

e stricta codificare (sau caracterul non aleator); 

e dependența de o comunitate socio-culturală (fiecare cultură are propriile sale 
norme de interacțiuni), norme interiorizate prin socializare; 

e integrarea într-un sistem plurinivelar (implicând utilizarea spațiului şi a timpului, 
precum şi "parakinezica" sau prozodia gesturilor: intensitate, durată, amplitudine, 

flux); 

e contextualizarea (semnificația nu decurge din gest în sine, ci din situația în sens 


larg cf. supra exemplul O.K. ). 


Studiul gestualității comportă mai multe dimensiuni: 


. studiul formelor şi funcțiilor comunicării individuale; 
e interacțiunea gestuală între doi sau mai mulți indivizi; 
e natura relației dintre limbajul verbal şi cel gestual. 


8.2. Tipologia gesturilor 

Una dintre cele mai cunoscute clasificări ale repertoriului gestual este cea elaborată de 
Ekman & Friesen (în prelungirea teoriei gestualității a lui D. Efron): 

i) emblemele ca gesturi convenționale specifice unei anumite culturi sau epoci (de pildă, 
sinuciderea este reprezentată de harakiri în Japonia şi arătător la tâmplă în Occident); 

ii) ilustratorii care ritmează, accentuează discursul prin mişcări ale mâinii, ale capului; 
care concretizează "cursul gândirii", narațiunea - ideografele; cei care evocă acțiuni concrete: a 
merge, a dormi - kinetografele; care sugerează forma şi mărimea obiectului - pictografele; 

iii) expresiile afective (bucurie, spaimă, enervare) cu semnificaţii transculturale identice. 
Ekman a evidențiat universalitate emoțiilor. Există însă situaţii în care acelaşi gest poate fi şi 
transcultural şi socio-cultural marcat (de pildă a scoate limba cu semnificaţie transculturală 
"sete" are şi diverse semnificaţii sociale); 

iv) regulatorii ca gesturi ale funcției fatice, de menţinere a controlului; mişcările capului, 
ale corpului, ca şi orientarea acestuia indică dorinţa vorbitorului de a obţine consensul, de a lua 
cuvântul, precum şi dorinţa interlocutorului de a-şi afirma adeziunea la cele prezentate; 

v) body manipulators — mişcări de atingere a propriului corp sau a obiectelor, interpretate 
ca eforturi adaptive de gestionare a emoţiilor. Râsul, surâsul, bucuria apar cu aceleaşi expresii 
faciale şi la copiii născuţi orbi. Diferenţele rezidă într-o mai redusă extensie musculară 
determinată de absenţa întăririi vizuale a mecanismelor înnăscute (J. Corraze, 1988: 119). 


Dacă din punctul de vedere al relaţiei semn-obiect se poate vorbi despre gesturi iconice, 
indiciale şi simbolice (cf. Wundt), din punctul de vedere al intenţiei de comunicare există gesturi 
afective (centrifuge - conotând euforia şi centripete - conotând disforia), gesturi modale 
(semnificând negația, interogaţia, dubiul) şi mai cu seamă gesturi fatice (de întâmpinare sau de 
respingere) apte să transforme comunicarea în comuniune inter-subiectivă (Greimas-Courtes, 
1979: 165). 

Parametrii gestuali sunt: durata, intensitatea, amplitudinea (etalarea gestului în spaţiu, 
independent de durată) şi "forma"-Gestalt (gesturile rectilinii sunt mai brutale - un ordin 
imperios, de pildă, cele curbilinii mai atenuate - un ordin politicos). 

În istoria teatrului gesturile s-au situat pe două coordonate: gesturile ca expresie 
(exterioară) a unui conţinut psihic interior (emoție, sentiment, reacție psihică) şi gesturile ca 
producere (Grotowski, de pildă, refuză separarea netă dintre gândire şi expresie corporală; pentru 
el gestul este o producere - descifrare de ideograme, hieroglifa fiind emblema gestului teatral 
intraductibil, în timp ce pentru Meyerhold gestul hieroglific este "descifrabil"). 


8.3. Interacţiune gestualitate - limbaj 

Limbajul curent reflectă acestă realitate prin expresii precum "a vorbi cu mâinile", "a se 
înțelege din ochi"; nordicii vor spune "vorbesc cu mâinile" apropo de meridionalii expansivi, 
extravertiți. Remarca aceasta depăşeşte însă simpla constatare de exuberanță, semnalând o 
constantă a comunicării umane (că aşa este, ne putem lesne da seama urmărind modul în care un 
prezentator de televiziune îşi mişcă mâinile - fapt evidențiat uneori prin gros-planuri asupra 
mâinii ce ţine stiloul, figurează ideea etc.), sau rememorând anii şcolarității când asociam 
fiecărui profesor o poreclă şi un tic verbal sau gestul. De fapt orice mesaj "trece" datorită 
cuvintelor şi gesturilor care îl însoțesc şi uneori numai datorită gesturilor ("marile emoţii mute", 
minutul de reculegere în memoria dispăruţilor, comuniunea îndrăgostiţilor). 

Descrierea gestualităţii în raport cu verbalul pune în primul rând problema "suporturilor” 
semiotice (chiar dacă toate părțile corpului par implicate, gradul de participare al acestora 
variază). 

Anumite posturi corespund Gestalt-ului comunicării totale (cf. A. Scheflen): punctul 
corespunde punctului într-o conversaţie şi este marcat de o modificare a poziţiei capului şi a 
privirii locutorului (acelaşi vorbitor utilizează trei-cinci puncte pe care le reia în mod constant: 
ascultare, interpretare, naraţiune etc.); poziţia are în vedere modificarea a cel puţin jumătate din 
corp (ea durează mai multe minute şi corespunde exprimării unui punct de vedere); în sfârşit, 
prezentarea cumulează pozițiile participanților la interacţiune (ea poate dura şi câteva ore şi se 
termină printr-o schimbare a locului sau a spațiului: a părăsi camera pentru a asuma un rol diferit 
într-un alt tip de interacţiune). 

Din punctul de vedere al corelării gest - cuvânt, cercetătorii au decelat trei situații (H. 


Wespi, Die Geste als Ausdruck und ihre Beziehungen zur Rede): 


e gesturi care însoțesc discursul (Redebegleitung); 
e gesturi complementare vorbirii (Redeergänzung); 
. gesturi substitutive (Redeersatz). 


Gesturile de însoţire se pot situa pe aceeaşi linie cu discursul ("privirea pierdută a 
îndragostitului" ce-şi rosteşte declaraţia de dragoste) sau pe o izotopie contrară (discursul pios al 
lui Tartuffe însoţit de gesturi concupiscente). 

Gesturile completive (care încheie un enunț incomplet lingvistic) pot prelungi sau 
contrazice enunţul). 

Gesturile substitutive nu sunt esențiale în comunicarea contempoană (apariția lor este 
legtă de situaţii speciale: distanța prea mare între participanţi, necunoaşterea limbii, emoție 
puternică). 


8.4. Constrângerea patternurilor culturale sau convențiile gestualității 
Chiar dacă în raport cu gesturile, expresiile feței au un caracter cvasi-universal (cf. Eibl- 
Eibesfeldt), anumite semne faciale capătă investiri semantice diferite în culturi diferite. Astfel, 
surâsul exprimă la europeni mulțumirea sau ironia, dar în Japonia nervozitatea îi chiar furia, iar 
râsul însoţeşte la chinezi şi africani actele care amenință faţa interlocutorului (face threatening 
activities). 
Experimentele "interculturale" de "traducere" a gesturilor au identificat frecvente cazuri 
în care acelaşi semnificat gestual are semnificanți diametral opuși în culturi diferite: 
e marcarea respectului, a deferenţei se realizează prin acoprirea capului în lumea arabă şi 
ridicarea pălăriei în Occident; 
e pentru a-şi manifesta plictiseala, un italian îşi va "mângâia" o barbă imaginară, în timp ce 
francezul se va rade; 
e pentru a se autodesemna, japonezul îşi va atinge vârful nasului, iar europeanul pieptul. 


Invers, acelaşi semnificant capătă în culturi diferite semnificații diferite: 

° atingerea tâmplei cu degetul arătător semnifică în Franța demența, dar în Olanda 
inteligența (în Olanda va trebui atins mijlocul frunții pentru a semnala nebunia); 
° cercul format din degetul mare şi arătător semnifică în America O.K., iar în Rusia 


beţia, în Japonia banii, iar în Brazilia o obscenitate (evident, există un rudiment de motivare 
legat de forma rotundă a banilor sau rostogolire în accepțiunea americană sau rusă, ceea ce 
confirmă dubla natură a semnului gestual: motivat şi convențional). 
Implicând un contact corporal (strângerea sau sărutarea mâinii, îmbrăţişarea, atingerile de 
tot felul), gesturile depind în egală măsură de proxemică (infra 9) şi postură. Determinată de 
ansamblul normelor, conduitelor, valorilor comunităţii, gesturile au permis discriminarea între: 


e societăți caracterizate de un contact puternic - high contact: Europa 
mediteraneană, America latină, societățile arabe; 

. societăţi caracterizate de un contact scăzut - low contact: Europa nordică, Extremul 

Orient. 


Diferenţele în praxisul gestual se manifestă atât cantitativ (gesticulația italienilor este 
percepută ca excesivă şi ridicolă de alte grupuri), cât şi calitativ (alături de gesturi cu aceeaşi 
semnificație în diverse culturi care confirmă ipoteza gesturilor ca semne motivate, există şi o 
multitudine de gesturi convenționale, specifice unei anumite culturi, cf. Kerbrat-Orecchioni, 
1994: 20-21). 


8.5. Concluzii 

Globalizarea societăţii contemporane generează multiple contacte interetnice în care 
competenţa general-semiotică devine o condiţie sine qua non a comunicării eficiente; invers, 
ignorarea acestor postulate comunicative fundamentale duce la blocarea comunicării între nativi 
şi non nativi, a negocierilor internaționale etc. 

Cercetătorii sunt unanim de acord în a recunoaşte urgenţa adoptării perspectivei 
interculturale în vederea identificării rateurilor, a disfuncţiilor, a zonelor de insecuritate şi, 
corelativ, a optimizării comunicării, având în vedere că "Printre evenimentele cele mai 
importante care au marcat ultimele decenii ale secolului al XX-lea, trebuie să numărăm 
adevărata explozie a contactelor între popoare şi culturi” (Camilleri & Cohen Emerique in 
Kerbrat-Orecchioni, 1994: 12). 

Discutând delicata delimitare natură/cultură în aria gestualităţii, W. La Barre (1964) trece 
în revistă gesturile "naturale" (râsul, plânsul), gesturile sociale (de aprobare, chemare, salut, 
negare) şi comportamentele motrice stilizate (balet, pantomimă) şi conchide asupra diversităţii 
gestuale a societăţii: pe de o parte acelaşi semnificat are numeroşi semnificanţi (supra salutul, 
aprobarea), pe de altă parte aceiaşi semnificanți au semnificați diferiți în culturi diferite. 

În era audio-vizualului şi a asaltului iconicităţii, cunoaşterea şi utilizarea corectă a 
semnelor kinezice şi proxemice alături de cele verbale devine o condiţie sine qua non a 
comunicării eficiente, a optimizării capitalului de imagine pe care şi-l construieşte fiecare 
personalitate. 

EXERCIŢII 
1. Definiţi cu propriile cuvinte şi ilustrați: emblemă, kinetograf, adaptor, ilustrator. 
2. Daţi exemple de gesturi iconice, indiciale, simbolice. 
3. Discutaţi semnificanții gestuali ai semnificatului: salut, la revedere, stai. 
4. Discutaţi dacă: 
- sunt gesturile o formă de exprimare mai rudimentară decât limba naturală; 
-  pattern-ul comunicării vizuale între sexe s-a schimbat în ultimii ani (bărbatul era 
privitorul, iar femeia — obiectul privit). 
5. Furnizaţi contexte de complementaritate eficientă gest/limbaj (din viaţa cotidiană, scene de 
film etc.) 
6. Discutaţi incidența modelului cutural asupra practicilor gestuale (exemple cantitative şi 
calitative). 


Tutorat 5 


9. PROXEMICA 
9.1. Comunicare verbală şi neverbală. Experienţa spaţiului 


Studiile privind comunicarea permit o mai bună înţelegere a sensului în măsura în care 
tin cont de interacțiunea între situaţia şi tipurile de discurs, între relațiile afective şi sociale, pe de 
o parte, şi cele gestuale, posturale, proxemice, pe de altă parte. Ipoteza de bază a studiului actual 
al comunicării este plurimedialitatea oricărei interacțiuni şi mutualitatea efectelor locuţiei şi 
recepției. 

Limbajul non verbal nuanţează, consolidează, autentifică sau distorsionează mesajul 
verbal. În timpul unei dezbateri semnele nemărturisite (neverbalizate) se multiplică: modificarea 
proxemică, orientarea privirii, presiunea mâinii asupra unui obiect, surâsul sau căscatul sunt 
semne pe care le stăpânim mai greu; corpul nostru se exprimă şi fără ştirea noastră. 

Spaţiul constituie, fără îndoială, o experienţă fundamentală pentru subiect: întâlnirea cu 
celălalt (în viaţa socială şi cea privată). În fragmentările şi diviziunile sale, spaţiul este investit cu 
semnificație, devenind un obiect social şi politic. "Din momentul în care este structurat, făcând 
obiectul unei ordonări care va înscrie în structurile sale reprezentarea sistemelor sociale, spațiul 
devine simbolic" (B. Lamizet, 1992: 258). 

Experienţa spaţiului este o veritabilă traversare semiotică - în forma fluxului sau 
parcursului (profesional, turistic, de /oisir) sau ancorare în real - sub forma teritoriilor posedate 
(teren, casă, spaţii publice ocupate temporar etc.) 

Spaţiul defineşte identitatea subiectului: individul se caută şi se construieşte în periplurile 
sale politice, personale, estetice (oraşul este un semn al civismului-agora sau al esteticului: 
oraşul peisaj, oraşul palimpsest sau loc al memoriei). Emergenţa conceptualizării spațiului ca 
spațiu simbolic şi câmp de comunicare relevă "importanţa pe care spaţiul o are în înțelegerea şi 
stăpânirea de către subiect a statutului său în câmpul social" (B. Lamizet, 1992: 258). 


9.2. Proxemica. Definiţie şi delimitări 


Proxemica reprezintă, în viziunea creatorului său - antropologul E. T. Hall, "studiul 
perceperii şi utilizării spațiului de către om" (1981: 191), domeniu corelabil activităţilor 
comportamentale legate de teritorialitatea etologilor. De-a lungul dezvoltării sale, proxemica a 


fost numită şi "topologie umană", "oriologie sau studiul frontierelor”, "spaţiu social ca 
biocomunicare" sau "microspaţiu al întâlnirilor interpersonale", reținându-se, în final, termenul 

de proxemică. Proxemica investighează deci modul în care individul structurează inconştient 
spațiul, distanțele interpersonale în tranzacțiile cotidiene, organizarea spaţiului în case şi clădiri 
şi nu în ultimul rând configurația oraşelor (apud W. Nâth, 1990: 411). 

Chiar dacă Hall nu a studiat proxemica în cadrul semioticii, tentativa sa de a analiza 
comportamentul spaţial ca un sistem comunicativ autonom, analog limbajului, îi situează 
proiectul de cercetare în câmpul semioticii aplicate. 

Bazându-se pe relativismul lingvistic al teoriei Whorf-Sapir ("decuparea naturii în funcție 
de categoriile furnizate de limba comunităţii în care trăim"), Hall şi-a propus să sistematizeze şi 
să discute acele aspecte ale culturii care funcționează după "un cod secret şi complex, nescris 
nicăieri, necunoscut de nimeni, dar înţeles de toți” (Sapir, apud E.T. Hall, 1981: 194), mai precis 
felul în care culturi diferite structurează diferit spațiul, îl percep şi îl experimentează diferit. 

Analiza structurării şi investirii cu sens a spațiului de către subiecți americani a fost 
realizată de Hall prin conjugarea mai multor tehnici de colectare a datelor: 


i) observarea directă confruntată cu fotografierea (incognito) a subiecților în cele mai 
diverse spaţii şi circumstanțe (aeroport, gară, hotel, stație de metro etc.) şi corelată cu 


comentariile subiecților în momentul în care regulile nescrise ale ordinii sociale erau încălcate 
(observația unui american în dialog cu un arab: "Dacă ar putea să nu-mi mai sufle în față; e ceva 
insuportabil"); 


ii) interviuri (în profunzime, de la şase ore la şase luni) privind spațiul domestic, 
vecinătatea, dispunerea mobilierului acasă şi la birou etc.). O întrebare absolut neproblematică 
pentru un american - "Unde vă duceți când vreți să fiți singur?" a suscitat replici dintre cele mai 
diverse la subiecți arabi (de la "Cine vrea să fie singur?" la "Infernul este paradisul fără 
oameni"), evidențiind o dată în plus distinctivitatea culturilor (individualismul nord-american 
atât de diferit comunitarismului arab sau asiatic, în care până şi decizii strict personale, cum ar fi 
educaţia, profesia, căsătoria sunt luate de familie şi în beneficiul familiei şi nicidecum de 
individul respectiv); 


iii) studierea lexicului limbii engleze (circa 5000 de elemente din sfera situării în spațiu: 
aproape, departe, alături de, lângă, deasupra, dedesubt etc.); 


iv) observarea imaginarului spațial în artele vizuale (perspectiva, arta portretului etc.) şi 
literatură. 


Având drept scop ameliorarea comunicării interculturale (prin cunoaşterea grilelor 
specifice ale propriei culturi şi ale culturii/culturilor cu care se interacționează) şi optimizarea 
activității profesioniştilor spațiului (arhitecți şi urbanişti), proxemica - în egală măsură disciplină 
fundamentală şi aplicată - trebuie să răspundă următorului set de probleme: 


"I, Câte genuri de distanțe respectă indivizii? (Ar fi foarte util să cunoaştem gama 
comportamentelor umane de acest tip). 
2. Cum se disting aceste distanţe? 
3. Care sunt relațiile, activităţile şi emoțiile asociate fiecărei distanțe? 
4. Care sunt, în general, spațiile fixe, semi-fixe şi dinamice? 
5. Ce spaţiu este sociofug? Dar sociopet? 
6. Frontierele: 
a) Cum sunt concepute frontierele? 
b) Care este gradul lor de permanenţă? 
c) În ce constă violarea frontierelor? 

d) Cum sunt ele delimitate? 

e) Când şi cum ştim că ne aflăm în interiorul frontierelor? 
7. Există o scară de spaţii de la cel mai intim şi sacru la cel mai public? 
8. În raport cu întrebările 1-7 există o ierarhie a distanțelor între oameni? Cine este admis în 
fiecare dintre ele şi în ce îmorejurări? 
9. Cine poate atinge şi în ce împrejurări? 
10. Există tabuuri în ceea ce priveşte atingerea, ascultarea, privirea şi mirosirea? Cui se aplică 
aceste tabuuri? 
11. Ce nevoi de disimulare există? Pentru ce simţuri şi pentru ce relații? 
12. Care este natura angajării senzoriale în diversele relaţii normale ale vieţii cotidiene? 
13. Care sunt nevoile spaţiale specifice? 
14. Ce cuvinte ale vocabularului se raportează la spațiu? 
15. Spaţiul este diferit utilizat de superior şi de subordonați?” 

(E.T. Hall, 1981: 220-221) 


9.3. "Limbajul tăcut" al relaţiilor spaţiale 


Proxemica distinge spațiile cu organizare fixă (exemplul paradigmatic - casa), spaţiile cu 
organizare semi-fixă (băncile, scaunele din săli de aşteptare, restaurante etc.) şi spațiile informale 
(ale distanțelor personale). 

Casa, ca primă instanță de experimentare a spațiului, este de dată relativ recentă (în 
configuraţia actuală, cu camere separate, identificate lingvistic ca bedroom, dining room etc., 
datează din secolul al XVIII-lea). O opoziție pertinentă împrumutată din fizică 
centripet/vs/centrifug va subîntinde multiple diferențieri arhitecturale şi culturale: Hall va opune 
oraşele stelare, radiale (Parisul inter alia), sociopete prin excelență, oraşelor sociofuge, gen tablă 
de şah (New York-ul, de pildă) sau va defini spațiile deschise cooperării, conversației drept 
sociopete (bistroul parizian), iar sălile de aşteptare din spitale drept sociofuge. Pe acceaşi 
izotopie a convivialității, a tendinței sociopete, se situează, de altfel, şi tentativa recentă de 
cumulare a funcțiilor din casa modernă care reuneşte în living activități ţinând de gastronomie, 
repaos, amuzament etc. (pentru a împiedica dispersia familiei moderne foarte ocupate sau 
ghettoizarea mamei la bucătărie). 

Morala lecţiei despre inserția umanului în spaţiu şi facilitarea sau ecranarea comunicării 
interpersonale datorită structurilor spaţiale este cea a interdependenţei spațiu fix/comportament 
uman/pattern cultural (cf. şi Churchill, apud E.T. Hall: "Dăm formă construcţiilor noastre, dar şi 
ele ne formează"). 

Departe de a fi o categorie universală, organizarea fixă a casei europene se transformă în 
spaţiu variabil în cultura japoneză (simpla manevrare de panouri mobile schimbă destinația 
încăperii). Aceeaşi manevrare spațială poate fi remarcată şi în cazul spațiilor cu organizare semi- 
fxă, un spital, de exemplu, spațiu precumpănitor sociofug, la care scaunele aşezate în cerc la o 
vizită sunt repede realiniate milităreşte. 

Observațiile cele mai pertinente sunt legate însă de spațiul dinamic al distanțelor 
interpersonale. 

Pentru a decupa substanţa conţinutului proxemic, cercetătorii (E.T. Hall, The Silent 
Language, 1959 şi The Hidden Dimension, 1966 şi G.L. Trager, Paralanguage. A First 
Approximation, 1958 şi Trager & Hall, Culture an Communication. A Model and an Analysis, 
1954) au luat în considerare următorii parametrii: postura, intensitatea vocală (de la şoaptă la 
strigăt), codul (vizual, olfactiv, tactil, termal), factorii kinestezici şi opoziţa sociofug/sociopet, pe 
care i-au analizat la un eşantion martor (nord-american). În mod evident, distanţele proxemice 
vor apărea dependente de modelul cultural (un arab pretinde un contact mai direct, incluzând 

factori olfactivi şi un ton ceva mai ridicat decât al unui european; codul american exclude 
olfactivul în relaţiile oficiale, cel chinez nu admite contactul ochi-în-ochi). 

Spaţiul ca teritoriu şi-a făcut apariția în socio-biologie de multă vreme (această noțiune 
este comună multor grupe de nevertebrate şi celor mai importante vertebrate); este vorba despre 
spațiul limitat printr-o serie de semnale: cântece, strigăte, mirosuri, manifestări vizuale etc. 

Păsările, mamiferele nu numai că au anumite teritorii pe care le ocupă şi le apără, dar 
păstrează şi anumite distanţe între ele: distanța individuală sau personală (Hediger, 1941) ca 
spațiu în interiorul căruia animalul nu tolerează prezenţa altui animal; distanţa de fugă şi distanța 
de atac, între care apare ca zonă intermediară distanţa critică; în cadrul grupului există o ditanța 
maximă de dispersie numită distanţa socială. 

Praluând parţial aceste distincţii, E.T. Hall a stabilit o tetracotomie al cărui factor decisiv 
este relaţia interpersonală (de la proximitatea afectuoasă sau agresivă la distanţa respectuoasă sau 
glacială), fiecare distanță având o fază apropiată şi una îndepărtată. 


i) distanța intimă este distanța dragostei, a protecției, a mângâierii, a îmbrățişării, a 
dansului, dar şi a agresiunii, a încleştării violente. Situată între 0-0,5 m, ea permite atingerea 
interlocutorului, pătrunderea în spațiul său. 

Dacă un individ intră în această zonă intimă fără ca interlocutorul să o dorească, reacția 
este de respingere, ameninţare, retragere. 

În acest tip de relaţie verbalizarea joacă un rol minor (cuvântul este redus la şoaptă sau 
tăcere în cazul îndrăgostiților), alte coduri fiind dominante: tactil, termal, olfactiv. 

Distanţa intimă afişată în public este considerată nepotrivită de adulții americani ai clasei 
de mijloc, dar practicată de mulţi tineri (care merg îmbrățişați pe stradă etc.) 


ii) distanța personală este distanţa salutului, a strângerii de mână, a conversaţiei amicale. 
Spaţiul dintre interlocutori este de 1-1,20 m (fiecare întinde braţul către celălalt pentru a-i 
strânge mâna). 

La această distanță se disting detaliile pielii, ale părului, petele pe piele sau pe haine; 
vocea este moderată, subiectele abordate sunt de interes personal (E.T. Hall, 1965: 117), iar 
persoana este înconjurată de un fel de halo (olfactiv pentru cei care folosesc o colonie puternică). 


iii) distanța socială utilizată de cei care lucrează împreună, participă la o întrunire. 
Distanţă de câțiva metri (1,20-3,50 m), ea are rolul de a insulariza individul: biroul în cabinetul 
directorial are rolul de a ţine vizitatorul la distanţă (în faza îndepărtată la această distanță căldura 
sau parfumul corpului nu se mai simt). Distanţa aceasta cultural condiţionată şi arbitrară poate fi 
manevrată conform intențiilor de comunicare (directorul băncii îşi va trage fotoliul mai aproape 
de cel al clientului pe care vrea să îl câştige sau, dimpotrivă, îl va îndepărta în cazul adoptării 
unei posturi glaciale, autoritare). 


iv) distanța publică - până la şi dincolo de 10 metri. Este distanța spectacolului, a 
conferinței, a discursului politic. Comunicarea facială este neutralizată, gesturile se amplifică, 
vocea trebuie şi ea supradimensionată. 


9.4. Transgresări ale distanţei 


Proximitatea semnifică interacțiuni frecvente, intense, intime, iar distanţarea exprimă 
indiferență, antipatie sau deferență, după cum amplasarea în față/vs/în spate traduce opoziția 
socială superior/vs/inferior sau respectul datorat vârstei sau sexului. 

Aceste amplasări spaţiale sunt legate deci de afinități şi statute ca universalii psiho- 


sociologice. 

Or, aceste distanţe stabilizate prin convențiile (normele) comunităţii sunt transgresate 
voluntar (folosirea distanței intime pentru un ordin tehnic dat de un director familiar cu 
subalternii - cf. conceptul de management baladeur din best-seller-ul Le prix de l'excellence - se 
bazează pe acestă apariție a afinităţilor bazate pe proximitate; folosirea distanţei sociale în locul 
celei intime în cazul unui cuplu certat; agresivitatea intruziunii reporterului "impertinent" în 
teritoriul celui intervievat, având drept reacție retragerea acestuia etc.) sau involuntar (metroul 
sau autobuzul supraaglomerat induc relaţii spațiale intime între străini: reacția de apărare este de 
imobilitate, de contractare, de adoptare a poziției back-to-back, iar ochii sunt fixați, ca şi în 
ascensoare, spre infinit şi nu asupra persoanelor din jur). 

Comunicarea spațială este deci influenţată de poziţia socială: la statut social egal 
distanțele sunt mai reduse, iar în situaţia de asimetrie socială persoana cu rang mai înalt inițiază 
apropierea de subaltern; de contextul fizic (supra exemplul metroului supraaglomerat); de 
modelul cultural (arabii sunt mai aproape când discută decât americanii, dintre europeni, 
mediteraneenii se apropie mai mult de interlocutori decât nordicii etc.); de sexul participanților 
(femeile stau mai aproape unele de altele în diade sau grupuri unisex decât bărbaţii în grupuri 
unisex); de tematica abordată (în discutarea problemelor personale distanţa se reduce involuntar, 
tonul se atenuează etc.) de evaluarea interlocutorilor (distanţa creşte în cazul evaluării negative a 
interlocutorului sau a celui lângă care hazardul ne-a plasat). 


9.5. Corelaţia proxemică/personalitate 


Dacă s-a vorbit mult despre personalități apolinice şi dionisiace, introvertiți şi 
extravertiți, nu s-a subliniat îndeajuns faptul ca fiecare personalitate are şi o dominantă spațială, 
o dimensiune care îi este proprie. Există indivizi care nu îşi dezvoltă distanța publică (sunt 
timizi, slabi vorbitori), după cum există persoane (în special psihopaţii) care au tulburări legate 
de spațiul intim şi personal (nu suportă apropierea, se simt atacați, suspectaţi, spionați). 

În numeroase cazuri apare o personalizare a spaţiului, precum şi apărarea sa: obiceiurile 
de ocupare a spaţiului se fixează foarte repede (ne aşezăm în acelaşi loc în bancă, la birou, ne 
culcăm în acelaşi loc, ne instalăm în faţa televizorului în acelaşi fotoliu, aşezat în acelaşi colt 
etc.) şi suntem iritați când acest spaţiu ne-a fost ocupat. 

Într-o experienţă de utilizare a unui spaţiu limitat (aceeaşi încăpere timp de zece zile) s-a 
observat că după ocuparea spaţiului, subiecţii au manifestat tendința de a se refugia într-o 
cochilie, de a se izola. 

"Elementele cele mai fixe au căpătat primele statut teritorial. Întâi au fost ocupate 
paturile, apoi locurile la masă şi după aceea scaunele" (J. Corraze, 1988: 175). 


9.6. Proxemică şi pattern cultural 


Dacă unele corelaţii proxemice sunt întâmplătoare, generate de un anumit context (de 
pildă, un zgomot puternic sau o lumină slabă pot apropia oameni complet străini la citirea unui 
anunţ într-o gară, fără ca această apropiere să aibă vreo semnificaţie), există o serie de 
constrângeri proxemice strict codificate de gramatica comunităţii căreia îi aparţine individul. În 
unele culturi relațiile spațiale sunt dominate de opoziția statut social superior/statut social 
inferior, în altele de distincția familie/non familie sau castă/non castă (India). De aici apar 


serioase probleme de aculturație proxemică, de violare involuntară a codului proxemic, de 


eşecuri comunicative datorate interpretării etnocentrice a altor culturi. Hall relatează situația 
americanilor din Orient incomodaţi de "intruziunile”" interlocutorilor arabi în spațiul lor personal, 


ca şi disconfortul arabilor care se simt desconsideraţi, ignoraţi, respinşi ("Ce se întâmplă, miros 
urât, de ce vă depărtați de mine?"). "A atinge interlocutorii, a-ți orienta respirația în direcția lor 
sau a încerca să-i eviți, a-i privi în ochi sau a deturna privirea, iată câteva exemple de 

comportamente proxemice perfect acceptabile într-o cultură, dar tabu în alta" (E.T. Hall, 1981: 
207). 

O regulă universală într-o cultură poate reprezenta o interdicție în alta (americanii sunt 
socializați să-şi privească interlocutorii când li se adresează, chinezii sunt educați să nu-i 
privească), după cum un tabu într-o cultură nu numai că nu poate fi acceptat, dar nici măcar 
conceptualizat într-o altă comunitate (interdicția de a pătrunde pe proprietatea cuiva sau de a-i 
folosi bunurile, regulă generală în Europa şi America de Nord este ignorată de arabi, respectiv de 
indienii de America). Un element de mobilier (scaunul, de pildă) fix într-o cultură poate fi non 
fix în alta (cazul germanului emigrant în Statele Unite ale Americii care şi-a fixat scaunul din 
fața biroului provocând disconfortul vizitatorilor americani obişnuiţi să-l deplaseze conform 
intenţiei de comunicare). Acelaşi semnificant spaţial are lecturi diferite în culturi diferite (o uşă 
de birou deschisă semnifică pentru un german dezordine, iar pentru american disponibilitate de 
dialog; aceeaşi uşă închisă are pentru american conotația conspirație, dar pentru german 
semnificația de concentrare, atmosferă de lucru intens). 

"Ca şi coordonata temporală (alternanța muncă/odihnă, rutină/sărbătoare), dimenisunea 
spațială este riguros structurată: space speaks" (P. Fabbri, 1968: 68); şi această formă de 
comunicare cultural determinată creează relația și sensul interacțiunii sociale. 

EXERCIŢII 

1. Rezumaţi “limbajul tăcut” al relaţiilor spațiale modelat de antropologul Edward T. Hall. 

2. Discutaţi corelația teritoriu/identitate. 

3. Descrieţi pattern-urile proxemice implicate în ritualul strângerii mâinii unui prieten/străin, a 
unei persoane de sex opus/viitor angajat. 

4. Listaţi şi ilustrați parametrii care influențează comunicarea spaţială. 

5. Comentaţi aserțiunea lui Paolo Fabbri: “Ca şi coordonata temporală (alternanța 
muncă/odihnă, rutină/sărbătoare), dimensiunea spațială este riguros structurată — SPACE 
SPEAKS”. 

6. Listaţi semnificațiile casei/mall-ului. 

. Discutați dacă structura oraşului influențează viziunea despre lume a locuitorilor săi. 


— 

10. SEMIOTICA OBIECTULUI 


10.1. Obiectul în societatea contemporană 

“Obiectul este acela care se oferă vederii, este acela care este gândit în raport cu subiectul 
care gândeşte.” (R. Barthes 1985: 250) 

Conform dicționarelor, obiectul este “ceva”, lucru care nu ne lămureşte prea mult dacă nu 
luăm în considerare conotaţiile cuvântului obiect. Barthes (1985: 250-251) identifică două mari 
grupuri de conotaţii: 


i) conotaţiile existenţiale ale obiectului — obiectul este un lucru non-uman care se 
încăpăţânează să existe, cumva împotriva omului. În acest sens, există numeroase 
descrieri ale obiectului în literatură: 

1. în “Greaţa” lui Sartre este descris un soi de încăpățânare a obiectului de a exista în 
afara omului, provocând un sentiment de greață naratorului în faţa trunchiurilor 
copacilor dintr-un parc sau chiar în fața propriei mîini; 

2. în teatrul lui Ionescu apare o proliferare extraordinară a obiectelor, acestea invadează 
omul care nu se poate apăra şi care este înăbuşit de ele; 

3. o tratare estetică a obiectului, în care acesta este prezentat ca având un soi de esență 
de a reconstitui, o regăsim la pictorii de naturi moarte, la anumiţi regizori de film, a 
căror caracteristică esențială a stilului este aceea de a reflecta asupra obiectului 
(Bresson); 

4. în Noul Roman apare un tratament special al obiectului, descris în stricta sa aparenţă. 


ii)  conotaţiile “tehnologice” ale obiectului — obiectul se defineşte în acest caz ca acel ceva 
care este fabricat (artificial). Obiectul este în acest sens produsul finit, standardizat, 
format şi normalizat, adică supus unor norme de fabricaţie şi calitate. Trăsătura esențială 
a obiectului este, deci, aceea de a fi element de consum: un anume obiect este multiplicat 
în milioane de copii: telefon, ceas, bibelou, farfurie, mobilă. Toate acestea sunt ceea ce 
numim în mod normal obiecte, iar în acest caz obiectul nu mai evadează spre un infinit 
subiectiv, ci către unul social. 


În mod normal, definim obiectul ca “ceva care foloseşte la ceva”. Aşadar, la prima 
vedere, obiectul este în întregime absorbit de o finalitate utilitară, de o funcție. Şi prin aceasta, 
remarcă Barthes, există o tranzitivitate a obiectului: obiectul îi foloseşte omului pentru a acţiona 
asupra lumii, pentru a modifica lumea, pentru a exista în lume într-o manieră activă, deci 
obiectul joacă rolul unui soi de mediator între acțiune şi lume. 

Chiar şi în cazul în care, aparent, un obiect nu are nici o utilitate, nu se poate spune că 
acel obiect nu serveşte la nimic, fie şi numai pentru că are o finalitate estetică (de exemplu un 
bibelou). Paradoxul semnalat de Barthes în acest sens este că acele obiecte care au o funcţie, o 
utilitate, un mod de folosință anume şi despre care s-ar putea crede că sunt exclusiv instrumente, 
poartă în realitate şi alte lucruri cu sine, sunt şi alte lucruri. Obiectele poartă un anume sens, ele 
servesc într-adevăr la ceva anume, dar, în acelaşi timp, comunică şi informaţii, “există 
întotdeauna un sens care depăşeşte utilitatea obiectului.” (Barthes 1985: 252) Un telefon, un 
stilou, o farfurie sunt obiecte cât se poate de funcționale, au o utilitate bine definită, folosesc la 
ceva anume, dar, în acelaşi timp, ele transmit şi altceva, un anume sens de bogăţie, simplicitate, 
fantezie etc. Fiecare dintre ele face parte dintr-un sistem bine definit de obiecte-semne. 

Semiotica obiectului studiază potențialul comunicativ al obiectelor naturale şi al 
artefactelor culturale. Cu excepţia semioticii culinare, cele mai multe mesaje obiectuale sunt 
instanţe ale comunicării vizuale. 


10.1.1. Obiectul ca semn 
In 1888 Kleinpaul amintea de limbajul fără cuvinte al florilor şi al mănuşilor. Swift şi 
Academia din Lagado evidenţiază caracterul impracticabil al unui limbaj universal al obiectelor, 


substitut al limbii naturale (nu putem “căra” cu noi “într-un sac” toate obiectele despre care vrem 
să vorbim). 


SIGN VEHICLE /vs/ REFERENT 
Chestiunea semiotică a diferenţei - signified 
- referent 


10.1.2. Semiotizarea obiectelor 

Praxis /vs/ semiosis 

Barthes susține că obiectele utilitare au o substanță a expresiei a căror esenţă nu este 
aceea de a semnifica; de exemplu hrana, care are rol de nutriție. Dar, o dată cu societatea, apare 
semiotizarea obiectelor — telefonul mobil, hainele, paharul conferențiarului nu sunt numai 
instrumente pure, ele poartă cu sine şi un sens, o semnificație intrinsecă (paharul de pe masa din 
amfiteatru nu este doar recipientul utilitar, ci semnul conferenţiarului, hainele nu ne feresc doar 
de intemperii, ci indică în mod clar un statut social-real sau simulat). 


10.1.3. Limbajul bunurilor de consum 

W. Nâth afirmă: “Consumul comunică un statut; putem face o seamă de inferenţe despre 
oameni în funcţie de bunurile şi serviciile pe care le-au selectat.” De aici decurge noţiunea de 
consum simbolic, brand image; importantă este satisfacția simbolică şi nu cea a consumării 
concrete a obiectului. 

În lista de mai jos sunt prezentate câteva semne alese cu totul arbitrar, pe care le folosesc 
bărbaţii pentru a se prezenta altora. Aceste semne pot fi folosite conştient sau inconştient, cel în 


cauză putându-le manipula sau putându-se trăda pe sine prin folosirea lor. 
Semnificant Semnificat 


Păr lung Anti-cultură (mai ales murdar) 

Păr scurt Om de afaceri (tradițional) 

Păr foarte scurt Homosexual sau militar sau ambele 
Păr tuns “nr. 1” Militar 

Bronzat Amator de sport, cu mult timp liber 
Palid Intelectual (ca atare şi bolnăvicios) 
Jeans Levi's Neglijent, proletar? 


Jeans de marcă 
Jeans K-Mart 
Costum din trei piese, în dungi 


Servietă 

Geantă diplomat 
Geantă de mână 

Sac de spate (ghiozdan) 
Pungă 


Elegant, bogat 
Muncitor 
Manager, om de afaceri 


Demodat 

Om de afaceri tradițional 
Eurofil, pseudo-italian 

Amator de activități în aer liber 
Tăran 

Sandale Artist 

Pantofi Om de afaceri 

Ghete (de lucru) Muncitor 

Bocanci Ecologist, alpinist 
Ochelari de aviator Middle-class, comun 


Ochelari de soare de culoare închisă Tip de gangster, paranoic 


Papion Tip de tocilar 
Cravată lată Demodat 
Cravată subțire, panglică Tăran, din vestul Americii 


(Arthur Asa Berger, Signs in Contemporary Culture, 1990: 76) 


10.2. Obiectul ca sistem 

Există aproape tot atâtea criterii de clasificare câte obiecte: dimensiunea, gradul de 
funcționalitate, forma, conotaţiile la care trimit (bogat sau sărac, tradițional sau modern), durata, 
materia pe care o transformă (de exemplu, pentru râşnița de cafea este clar care este această 
materie, pe când pentru o oglindă sau pentru radio este mai puțin evident) etc. Orice obiect 
transformă ceva — gradul de exclusivitate sau de socializare a utilizării: privat, familial, public. 

Fiecare trecere a unui sistem la un altul, mai bine integrat, fiecare comutare în interiorul 
unui sistem deja structurat, fiecare sinteză a funcţiilor face să apară un sens, o pertinență 
obiectivă complet independentă de indivizii care o produc: ne aflăm aici la nivelul unei limbi şi 
am putea numi, prin analogie cu fenomenele lingvistice, “tehneme” elementele tehnice simple — 
diferite de obiectele reale — pe baza cărora apare evoluţia tehnologică. 

Dacă exceptăm obiectele tehnice pure, cu care nu avem niciodată de a face decât în 
calitate de subiecți, observăm că cele două nivele, denotat obiectiv şi conotat (prin care obiectul 
este investit, comercializat, personalizat, prin care ajunge să fie folosit şi intră într-un sistem 
cultural) nu sunt cu totul disociabile, cum sunt cele ale limbii şi vorbirii în lingvistică. Spre 
deosebire de moneme şi foneme, tehnemele sunt în continuă evoluţie, transformare. 


SISTEM (PARADIGMĂ) SINTAGMĂ 

Grup de piese ce nu pot fi 
Vestimentația purtate în acelați timp pe Juxtapunerea de elemente 

aceeaşi porţiune a corpului 

Grup de alimente 

asemănătoare şi diferite din 

care se compune menu-ul 

Lectura integrală constituie 

sistemul 

Grup de varietăţi stilistice Juxtapunere de mobile 
Mobilierul ale aceluiaşi element de diferite într-un spațiu 

mobilier 

Variaţii stilistice ale Înlănțuirea detaliilor la 

aceluiaşi element al unui nivelul ansamblului 
Arhitectura edificiu: diferite forme de edificiului 

coloane, balcoane, 

acoperişuri 


(Cf. R. Barthes, L'aventure semiologique, 1985: 56) 

Teza lui Saussure, conform căreia un sistem semiotic se bazează doar pe diferenţă se 
aplică în primul rând obiectelor: obiectele nu semnifică în realitate, ci prin diferenţa lor, lucru ce 
duce la maximizarea diferențelor şi la minimalizarea similarităților: peretele alb care poate 
trimite în acelaşi timp la sărăcie, dar şi la rafinament. 

Sintaxa bunurilor — spaţiul pluridimensional al combinațiilor obiectuale este mult mai 
puţin structurat în comparaţie cu limbajul. Dacă dimensiunea paradigmatică (sistemul) este bine 
structurat, sintaxa este slabă. 


10.2.1. Structurile de aranjare 

Mediul traditional — configuraţia mobilierului este o imagine fidelă a structurilor 
familiale şi sociale ale unei epoci. Interiorul burghez tip este subîntins de ordinea patriarhală: 
ansamblul sufragerie — dormitor. În acest caz se face simțită tendinţa de acumulare, de ocupare a 
spaţiului (totul gravitează în jurul bufetului sau a patului de mijloc) şi de delimitare clară a 
acestuia. Această delimitare clară, chiar ruptură, între interior şi exterior, opoziția lor formală sub 
semnul social al proprietăţii şi sub semnul psihologic al imanenţei familiei face din acest spaţiu 
tradițional o transcendenţă închisă. 

Se observă o modificare sensibilă la nivelul elementelor interiorului model (cf. J. 

Baudrillard, 1968: 20-29): 

- iluminarea: există tendinţa de a şterge sursele de lumină. Chiar dacă lumina nu mai 
vine din tavan, chiar dacă ea este dispersată şi împuţinată, ea a rămas semnul unei 
intimități privilegiate, dă o valoare unică lucrurilor; 

- oglinzile şi portretele: se remarcă dispariția sticlei şi a oglinzii. Mediul țărănesc 
tradițional ignoră sticla, poate şi din cauza credinței că este o vrăjitorie. Interiorul 
burghez multiplică oglinzile pe pereţi, pe dulapuri, pe bufete, oglinda având un rol 
ideologic de redundanță: omul burghez descoperă privilegiul de a-şi multiplica 
propria persoană şi de a se juca cu bunurile sale. Aşadar sticla continuă să existe 
neîncadrată, mai ales în baie, cu funcția ei obişnuită. Un alt obiect paralel oglinzii a 
dispărut: portretul de familie (oglindă diacronică a familiei); 

- pendula şi timpul: un obiect esențial a dispărut - pendula, echivalent în timp al 
oglinzii în spaţiu. 

Scopul aranjamentului interior nu mai este acela de a crea o atmosferă, ci de a rezolva o 

problemă, de a da răspunsul cel mai subtil unei îmbinări de date, mobilier şi spaţiu (cf. 
Baudrillard, 1968: 33). 


10.2.2. Naturalitate şi funcţionalitate 

Mitul functionalist — virtualitate a unei lumi complet funcționale, în care fiecare obiect 
tehnic este deja un indice. 

Efect al Naturii — se observă tendinţa vidului, a golului: pereții goi înseamnă cultură şi 
belşug. Un anumit bibelou este valorizat prin crearea unui gol în jurul lui. Apare în acest fel o 
inversiune a conotaţiei tradiționale care privilegia substanţele pline, a căror valoare consta în 
acumulare şi ostentaţie naivă. 

Funcționalul nu mai reprezintă acel ceva adaptat la un anume scop, ci acel ceva adaptat la 
o ordine sau la un sistem. Coerenţa sistemului funcțional al obiectelor este dată de faptul ca 
acestea nu mai au valoare proprie, ci o funcție universală a semnelor. Ordinea Naturii (funcţie 
primară, pulsine, relație simbolică) este prezentă pretutindeni, dar este prezentă exclusiv ca 
semn. În acelaşi timp, relaţia simbolică dispare, iar ceea ce transpare prin semn este o natură 
continuu stăpânită, care trece la cultură prin intermediul semnului; este o natură sistematizată: o 
naturalitate sau o culturalitate. Această naturalitate reprezintă corolarul oricărei funcționalități. 

10.3. Codurile obiectelor 

Aparent, obiectele utilitare aparțin domeniul non semantic: un tirbuşon, un pahar cu apă 
par a avea numai un sens utilitar. Dar orice obiect devine un semn; el nu este despărțit de vreun 
prag semiotic de non-semn, numai perspectiva receptorului contează. 

Obiectele pot fi “citite” (cf. şi W. Nöth) la mai multe niveluri: 


1. UTILITAR: marfa consumată sub semnul valorii de întrebuințare. 
Trăsături: - rezistență 
- durabilitate 
- gust 
Valoarea de întrebuințare poate fi motivată (determinată de caracteristicile materiale ale 
obiectelor) sau arbitrară (determinată de deciziile culturale, vezi cultura vegetariană). 

2. COMERCIAL: legat de valoarea de schimb actualizată în bani. În afară de preţ (care poate fi 
modic sau ridicat, în acest ultum caz funcționând paradigma “Scump, dar bun!”), se mai iau 
în considerare şi alți factori: facilități, rabaturi, garanție. Ca şi valoarea de întrebuințare, 
valoarea comercială poate fi motivată sau arbitrară. 

3. SOCIO-CULTURAL: de la țigări la vestimentație, utilizarea unui produs este indicele 
statutului social. Codul socio-cultural are conotaţii profesionale şi etnologice: de la salopetă 
la papillon, de la hamburgeri la tequila. 

4. MITIC: prin situarea obiectului într-o scenă mitică, produsul participă la universul mitic 
(vechi sau nou) — The New Ford Thunderbird Sport plasează noul model de maşină sport în 
universul mitic al păsării furtunii din mitologia indiană cu toate conotaţiile de viteză, 
excepționaliste, neaşteptat etc. 


10.4. Procese semiotice specifice 
Corelarea cod/obiect. Fiecare obiect este asociat cu prioritate unui anume cod: 

alimentele, vestimentația. De-a lungul existenţei sale, societatea omenească a corelat diferit 

obiectele diverselor coduri. 

Schimbări de cod: 

i) semiotizare valorizantă — uneltele care devin piese de muzeu (cod socio-cultural), 
alimentele consumate pentru valori socio-culturale sau mitice, hainele folosite pentru 
statut sau stil de viaţă; 

ii) semiotizarea inversă — obiecte excluse schimbului: de la inelul de căsătorie la sclavie, 
introduse în circuitul “tranzacţiei” (omul-obiect vândut ca sclav); 

iii) semiotizarea degenerată — cărțile utilizate ca obiect decorativ, canibalism; 

iv) semiotizarea eronată — motivarea utilitară prin valoarea comercială (scump, deci bun) sau 
motivarea utilitară prin valoarea socio-culturală (dacă toată lumea bea Coca Cola trebuie 
să beau şi cu). 

10.5. Moda în societatea contemporană 
Moda (lat. modus, “manieră”) constituie un ansamblu de comportamente şi opinii 

colective dintr-o anume cultură care arată preferința temporară a acesteia pentru anumite practici 

ale vieții sociale din diverse domenii: vestimentație, coafură, lectură, alimentație etc. (Dicţionar 
de sociologie) 

Gabriel de Tarde (Les lois de imitation, 1890) considera moda ca o formă a imitaţiei 
contemporanilor, spre deosebire de cutume, care reprezintă o formă de imitație a predecesorilor. 
În acest sens, se diferenţiază societatea modei, care implică fluctuații, de societatea cutumei, care 
este una conservatoare. Moda are o dublă funcție (Cf. H. Spencer şi G. Simmel), putându-se 
identifica o tendinţă de uniformizare şi una de diferenţiere. Clasele sociale inferioare preiau 
semnele distinctive ale claselor sociale superioare, care se văd astfel constrânse la a căuta noi 
semne de demarcaţie şi deci de diferenţiere. Aşadar moda este un fenomen social dinamic. 

Ca participanți la societatea contemporană, suntem în mod continuu invadaţi de diverse 
forme ale modei, dar o teoretizare a esenței modei nu există. Deşi analiza modei reprezintă o 
problemă centrală a sociologiei, întrucât reflectă relația dintre individ şi societate, studiile pe 
această tematică sunt extrem de puţine. De aici paradoxul: moda apare ca un praxis hipertrofiat 
(cronica modei), dar cu o reală sărăcie teoretică — aproape completa absenţă a preocupării 
teoretice. Dintre studiile care vizează moda, se pot cita: monografii ale unor personalități care au 
marcat evoluția modei (Coco Chanel, Madonna, Marilyn Monroe), statistici ale produselor 
utilizate (evidenţierea unui trend — “Anul acesta se poartă verdele deschis şi rozul”), istorii ale 
costumelor. 

Moda a fost studiată şi analizată, diacronic sau sincronic, în cadrul mai larg al unei 
anumite culturi, ca element constitutiv al acesteia. Într-adevăr, caracterul temporal şi punctual al 
modei este una dintre trăsăturile definitorii ale acesteia, dar, aşa cum remarcă R. Barthes în 
Système de la mode, moda este un limbaj cu propriile sale reguli şi structuri şi trebuie 
interpretată pe baza formelor sale specifice. Barthes consideră că pentru orice obiect de modă 
(rochie, costum, cravată) există trei structuri diferite: una tehnică, o alta iconică şi o a treia 
verbală (Barthes, 1983: 5). Structura tehnică este obiectul însuşi, structura iconică este 
constituită din orice fotografie, desen sau imagine a obiectului respectiv, iar structura verbală 
constă în descrierea scrisă sau vorbită a obiectului. Aşadar, “limbajul modei” este în mod esenţial 
traducerea structurii tehnice în structură verbală, adică în cuvintele utilizate pentru a descrie 
obiectele modei. 

Moda este o instituție, o realitate socio-istorică specifică modernității. Moda ca semn 
social (de exemplu al unei profesii, al unui statut social) este redată de evoluția de la funcțional 
la emblematic a unor obiecte vestimentare: jeanşii, care iniţial erau specifici cowboy-ilor, au fost 
preluaţi ulterior de fiii unor bogătaşi. 

Moda poate fi considerată şi ca o negare a tradiției (vezi respingerea normelor 
vestimentare de către adepții modei punk — contra-imitație) sau ca celebrare în prezent — 
narcisism contemporan. Moda a fost definită ca seducția şi efemerul societăţii, transformate în 
secolul nostru într-un principiu de organizare a vieţii colective. Edgar Morin considera că moda 
propagată prin mass-media te face să trăieşti prin procură imaginară. 

Moda oferă o viziune centrifugă asupra societăţii (pe categorii de vârstă, clasă socială, 
profesie, sex), dar şi centripetă (are rol coeziv). 

Moda nu vizează exclusiv vestimentația, ci întregul aspect al individului, astfel încât 
coafura şi silueta sunt şi ele supuse regulilor modei. În anii '20 ai secolului trecut, de exemplu, 
apare “silueta modernistă” — silueta feminină subțire şi funcțională, eliberată de corset (S. 
Connor), în anii '50-'60 idealul corpului feminin era reprezentat de forme şi rotunjimi, iar la 
sfârşitul secolului se revine la o siluetă extrem de subțire, aproape lipsită de forme. S-a ajuns 
astăzi la un ideal de frumuseţe feminină care presupune un corp nu numai foarte slab (asemenea 
corpului băieţilor de 13-14 ani), ci şi ferm, “supus”, cu contururi bine definite şi o musculatură 
lucrată îndelung. Acest corp presupune exerciţii fizice intense şi regulate şi o dietă bine 
controlată; dar idealul este greu de atins şi de aceea s-a ajuns la excese şi chiar la patologic (acele 
“eating disorders” ca bulimia, anorexia, obezitatea, din ce în ce mai des întâlnite, care au în 
spate serioase probleme psihologice). Corpul feminin este ceea ce a fost denumit “trup docil” 
(vezi spaima de nesupunere a propriului corp, de izbucniri incontrolabile, prezentă în mărturiile 
celor care suferă de tulburări ale regimului alimentar, ca şi în producții cinematografice care 
aparent nu au legătură cu alimentația: Alien), supus unui regim dur, cel mai adesea tiranic, din 
dorinţa de conformare cu normele sociale. Această continuă (uneori obsesivă) preocupare pentru 
aspectul corporal funcționează, în general, ca parte componentă a mecanismului normalizator al 
puterii şi, în particular, ca modalitate de reproducere a relaţiilor de gen (Susan Bordo, 1995: 
469). 

Corelată celebrării prezentului, febrei schimbării perpetue, juisării private a consumului, 
“societatea modei” (G. Lipovetsky) înseamnă nu doar frivolitate, spirală individualistă, seducţie 
generalizată, ci şi toleranță, mobilitate a opiniilor care, “adecvat exploatate, pot răspunde 
provocărilor viitorului” (Cf. G. Lipovetsky, 1987: 17) 

EXERCIŢII 
1. Comentaţi aserțiunea lui Roland Barthes: “Există întotdeauna un sens care depăşeşte 
utilitatea obiectului.” 
2. Definiți cu propriile cuvinte următorii termeni: animism, artefact, fetiş. 
3. Enumeraţi şi discutați posibilele schimbări de cod la care este supus obiectul. 
4. Discutaţi felul în care alimentele şi ritualul consumului lor sunt conectate cu alte sisteme 
semiotice. 
5. Ce simbolizează în cultura dvs.: mărul, banana, pâinea, laptele, vinul. 
6. Descrieți ritualul mesei în contexte precum: restaurant de lux, McDonald's, dineu de 
nuntă, acasă, Gregory's. 
7. Discutaţi evoluția modei feminine pe parcursul secolelor XIX şi XX. 
Explicați dubla funcţie a modei: de uniformizare şi de diferenţiere. 
9. Comentaţi sintagma “corpuri docile”. 

Tutorat 6 


11. SEMIOTICA TITLULUI 


11.0. Introducere — polisemia cuvântului “titlu” 

Titlul se poate referi, în anumite contexte, la o desemnare onorifică ce exprimă o 
distincție de rang sau o demnitate, cum ar fi, de exemplu, titlul de nobleţe sau titlul nobiliar. 
Foarte aproape de acest sens este şi modul de a numi o persoană care are un titlu: Alteță, 
Eminenţă, Excelenţă, Înălţime, Sire etc. Un alt sens este acela prin care este desemnată o 
demnitate, o funcţie sau titulatura deținute de cineva sau acordate cuiva: nume sau denumire care 
corespunde acestei demnități sau titulaturi (titlul de director, titlul de preşedinte, titlul de doctor 
sau titlul de profesor). Titlul mai poate desemna şi calitatea de învingător, de câştigător într-un 
concurs, de campion (de exemplu titlul de campion mondial la săritura cu prăjina). 

În sintagma “titlu de proprietate”, “titlu” desemnează o clauză care stabileşte dreptul de 
proprietate al cuiva asupra ceva. Cuvântul “titlu” se poate referi la un capitol sau la o 
subdiviziune din textele de legi, la regulamente etc, purtând un număr de ordine. 

O altă categorie de sensuri, nicidecum cea mai puţin importantă, este cea care se referă la 
desemnarea subiectului. În cadrul ei există mai multe sensuri înrudite, pe care le vom enumera în 
ordine inversă frecvenţei lor în limbă. Primul sens se referă la traducerea dialogului imprimată 
pe filmele vorbite în limbi străine (la plural), cel de al doilea la partea scrisă de la începutul unui 
film, care indică numele filmului, realizatorii şi studioul care l-a produs. Cel de-al treilea sens şi 
cel mai frecvent este acela prin care se desemnează subiectul tratat într-o lucrarea scrisă (cel mai 
adesea, dar nu exclusiv), numele dat de autor lucrării respective şi care evocă mai clar sau mai 
puţin clar, conţinutul acesteia: “Titlurile cărților sunt adesea minciuni sfruntate” (Balzac), 
“Suntem cu toții cuprinși în titlul <Istorii extraordinare şi alte povestiri... de Poe>” (Baudelaire). 


11.1. Definiţie şi delimitări 

Titlul este un microtext de formă şi dimensiune variabile (cuvânt, sintagmă, frază), a 
cărui funcție este să atragă atenția lectorului asupra unui obiect sau sistem semiotic (text, pictură, 
spectacol). Titlul este un text ă propos de un text; este o frază agramaticală în structura de 
suprafață, dar gramaticală în cea de profunzime. Titlul are o triplă funcționare: referențială, 
conativă şi apelativă. 


“Titlul defineşte, evocă, valorizează” (Ch. Grivel) 
Titlul este “numele propriu al operei” (A. Compagnon) 


Titlul este o pagină disimilară celorlalte, nu continuă, lingvistică, ci iconică (elemente 
figurative) şi monolexicală; ea se impune ca echivalent al textului. 


11.1.1. Tipuri de titluri 
Există diverse criterii de analiză a titlurilor: 
- în funcţie de dimensiune (numărul de cuvinte), titlurile pot fi: 
- lungi (“Ultima noapte de dragoste întâia noapte de război”, “Boabe de rouă pe frunză 
de lotus în bătaia lunii”); 
- scurte (“Mara”, “Pss!”) 
- în funcţie de obiectul determinat, titlurile pot fi: 
- de filme (“Train de vie”, “Tăcerea mieilor”, “O vară de neuitat”); 
- de emisiuni TV (“ Actualităţi”, “Memorialul durerii”, “Croc Files” — Animal Planet); 
- de emisiuni radio (“Căldură mare”, “La planete bleue”); 

- de spectacole muzicale: operă (“Aida”, “Nabucco”, “ Traviata”), operetă (“Liliacul”, 
“Precauţiuni inutile”); 

- de piese muzicale (“Simfonia neterminată”, “Debout les femmes”, “Don't Impress 
Me Much”); 

- de opere picturale (“Ceci n’est pas une pipe”, “Giocconda”); 

- de articole (“Dinamica dezmembrării”, “Let's Spit on Hegel”); 

- de reviste (“AnaLize”, “Memoria”, “Signs”); 

- de cărți (“Al doilea sex”, “Across the Acheron”, “Lexicon feminist”); 

- de publicaţii pe Internet (“Salon”, “Bumerang”) 

- în funcţie de conținutul semantic, titlurile se împart în: 

- titluri informative — rezumă informaţia fără nici o fantezie. În general acest tip de 
titluri este folosit de agențiile de presă, dar şi de unele publicații: “Concernul Renault 
a primit facilitățile promise de Guvern”, “Comisia Economică se opune cazării 
refugiaților albanezi pe litoral”. 

- titluri incitative — caută să surprindă, să facă cititorul să zâmbească, să-l intrige prin 
imagini îndrăznețe, prin cuvinte şocante, prin jocuri de cuvinte, prin formule preluate: 
“N-avem oşti, dară averea generalilor e-un zid”, “Moartea unui senator voiajor”, 
“Vremea Ducăi Vodcă sau Zodia Ulcerului” 


Titlurile, ca identificare şi esențializare a conținutului textului, pot fi tematice (“Război şi 
pace”, “Madame Bovary”, “Contele de Monte Cristo”) sau generice (“Petits Poèmes en prose”, 
“Ode”, “Elegii”) (cf. G. Genette 1987: 75). În cazul textelor literare funcționează ambele tipuri 
de titluri, în timp ce titlul de presă va privilegia tematizarea subiectului (“11 septembrie”, 
“Coruptie la Palatul de Justiţie”). Este evident că un titlu tematic induce o orientare de lectură, 
un set de conotaţii, presupoziţii sau clişee (“Femeia la 30 de ani” a lui Balzac): “Un titlu este 
deja — din nefericire — o cheie de interpretare. Nu putem scăpa de sugestiile generate de <Roşu şi 
negru> sau <Război şi pace>” (U. Eco 1985: 25). 

Titlurile pot figura pe diverse suporturi: coperta cărții, pagina de ziar, afişul, ecranul 
televizorului, undele radio. Există şi texte integral constituite din titlu: catalog, buletin, 
bibliografie, cuprins. 


11.1.2. Forma titlului 
Tipografia: înainte de a fi conţinut, titlul este o formă. În presă acest aspect este cu atât 
mai important şi mai vizibil cu cât titlul are o importanța mai mare. Astfel, în jurul titlului au 
apărut nişte “accesorii” care sunt, în mare măsură, dependente de modă. Cele mai răspândite sunt 
supratitlurile şi subtitlurile, dar mai pot fi întâlnite şi şapourile şi acroşele; totuşi se pare că 
primele au dispărut în favoarea celorlalte. Nici subtitlurile nu mai sunt prea des întâlnite, în 
schimb supratitlurile au rezistat. Această evoluția titlului în presă, care presupune dispariţii si 
apariţii, tinde spre o redensificare a acestuia, ajungându-se la titlul de tip slogan. Regula generală 
este aceea că titlul trebuie să furnizeze informaţia centrală, supratitlul şi subtitlul nu fac decât să 
o completeze. 
Topografia: - verticală (în pagina de ziar) — tronsonaj 
- dedublată (titlu + subtitlu în cazul unor romane sau eseuri: “Roşu şi 
negru sau Cronică din 1830”) 
Lungimea titlului: titlul lung are o conotaţie ştiinţifică, lungimea medie este de 4-8 
cuvinte (titluri de film, titlul articolelor din presă). 


11.1.3. Legitimitatea obiectului de studiu 
“Este inevitabil să începem cu ceea ce opera începe, punctul de plecare, proiectul sau 
intenţiile sale, lizibile de-a lungul textului, ca un program. Este ceea ce numim titlul său.” (Pierre 

Macherey). Studiul producerii, receptării, structurării textului este important pentru cunoaşterea 
funcționării sale în societate. Titlul programează lectura, se află într-un raport paradigmatic cu 
textul. Titlul a fost definit şi considerat în diverse moduri: 

“Titlul bun este un proxenet al cărții.” (Furetiere), 

“Studiul titlurilor este unul dintre cele mai instructive exerciţii ale analizei de presă” 

“Titlul conjugă un enunț romanesc şi un enunț publicitar.” (CI. Duchet) 

“Titlul este starea civilă a textului.” 

Definiţia cuvântului titulus (lat.) era eticheta de la capătul ruloului de papirus care 
constituia volumenul. Titlul este partea inaugurală, cuvertura textului, indicând materia, 
conținutul şi autorul. Există însă şi excepții: “La cantatrice chauve”, “Prose pour des Esseintes”, 
“L’histoire de la peinture en 3 volumes” — volum de poezii 

Începuturile titrologiei sunt marcate de: 

- studii prescriptive: titlul trebuia să fie adecvat conţinutului textului, să fie scurt şi 
frapant, să fie specific şi să atragă atenția lectorului (accrocheur); 

- studii descriprive : titlul reflectă viaţa spirituală a epocii. În secolul al XVIII-lea titlul 
era scurt: Richardson cu “Pamela (sau Virtutea răsplătită)”, în secolul al XIX-lea, sub 
influenţa presei, titlul se stabilizează la lungimea cunoscută, iar în secolul al XX-lea 
apar şi titluri foarte scurte: “Z”, “M”, “If”. 


11.2. Titlul ca semn 

Titlul funcționează şi semnifică pe o izotopie în trei dimensiuni: 

- semnificant de ordin lingvistic 

- semnificant de ordin iconic 

- semnificant de ordin diacritic (Hugo intitulează “?” un poem din “Contemplaţii”) 

Titlul romanesc a fost considerat exemplul paragigmatic pentru decelarea invariaţiei 
titlului prin universalitatea sa şi randamentul ideologic. Preponderența romanului este susținută 
şi de influenţa titlului ficțional asupra celui non-ficțional într-un model unic: titlul livresc opus 
titlului slogan din grafitti sau publicitate. 

Intitularea este un proces cultural — titlul este un semn cultural, ce permite utilizatorilor 
să trimită la texte, prevăzându-le cu un nume. 

Ca orice semn, titlul evocă una (sau mai multe) reprezentări mentale care trimit la obiecte 
(reale sau imaginare) semnificative pentru indivizii care codifică (emițătorii) şi decodifică 
(receptorii). 


ansamblu de semne lingvistice (s) 

ansamblu de reprezentări mentale abstracte provocate de s (r) 
ansamblu de obiecte la care trimitr o 

ansamblu de indivizi care emit şi receptează s i 


Pepi 


R (s,s)<R(s,r)<R(s,0)<R (s, i) 


Nivelurile de semnificare şi interpretare ale titlului romanesc “Roşu şi negru”: 


i NE 
Reprezentare mentală a două culori 


Un roman de Stendhal 


Pragmatic Individul Henry Beyle care publica sub pseudonim 

11.2.1. Sintaxa. Constituenţii titlului 

Se poate constata că, în cazul titlurilor, elementele verbale sunt, în general, suprimate în 
favoarea elementelor nominale: stilul titlurilor este eliptic. Există, atât în limba vorbită, cât şi în 
cea scrisă, anumite enunţuri diferite de celelalte prin structura lor neregulată, dar care sunt la fel 
de bine înţelese de cunoscătorii limbii respective. Neregularitatea aceasta se referă la lipsa 
sintagmei verbale, fapt ce duce la nerespectarea regulii unității minimale sintactice (propoziția 
simplă), care presupune subiect şi predicat. Titlul face parte din această categorie de enunţuri. 
Acest lucru nu înseamnă însă că titlul este exclusiv nominal, există şi titluri verbale (care conțin 
în structura lor un verb sau o locuţiune verbală, mai frecvente în presă), adverbiale, adjectivale, 
interjective: 

- titlul nominal substantival precedat sau urmat de un determinant: “Suferințele 
tânărului Werther”, “Tăcerea mieilor”, “Elle”, “Lui” (pronume), “8 12”, 1984 
(numeral); 

- titlul adverbial: “Vingt and après” (adverb), “En attendant Godot” (gerunziu); 

- titlul adjectival: “I'homme qui rit”, “Şcoala nevestelor” (genitiv calitativ), “Tăcerea 
mieilor” (genitiv subiectiv), “Atacul de la moară” (genitiv obiectiv), “Vicontele de 
Bragelone” (genitiv de identificare); 

- titlul verbal (frastic): “”, “Toţi oamenii sunt muritori”; 


- titlul interjectiv: “Sari, Barbara!”, “lubiţi-vă pe tunuri”, “Femeie, lată Fiul Tău!”. 


11.2.2. Semantica titlului 

“Mr. Eastwood ştia mai bine ca oricine ce e un roman. După părerea sa, orice operă 
comportă două date esenţiale: titlul şi intriga, restul e doar rutină. Uneori titlul furnizează intriga 
şi în acest caz totul devine uşor.” (Agatha Christie “Aventura lui Mr. Eastwood”) 

Titlul ca esență (macrostructură, schemă) a textului conține o serie de operatori: 

- operatori actanțiali: “Principesa de Cleves”, “Manon Lescaut? (centralitatea 

personajului este programată de titlu); 

- operatori temporali: “După 20 de ani”, “Quatre-vingt-treize” (momentul acţiunii este 

fixat din titlu); 

- operatori spaţiali: “Călătorie în jurul lumii”; 

- operatori obiecte: “Diligenţa”, “Carnetul din port-hart”; 

- operatori evenimenţiali: “Război şi pace”, “Crimă şi pedeapsă”, “Răscoala”. 


Alături de operatori actanțiali care anticipă diegeza, apar şi operatori tematici sau comentativi: 
“Dulce ca mierea e glonțul patriei”, “Helene Vacaresco — Une grande europsene”. Titlul este un 
rezumat ideologic al romanului. 


Grupul u (Retorica generală, 1970) consideră că figurile de stil ale retoricii antice se 
subsumează următoarelor categorii: 


EXPRESIE CONȚINUT 
OPERAŢII | A B C D 
METAPLASME | METATAXE | METASEMEME | METALOGISME 
— asupra — asupra — asupra — asupra logicii 
morfologiei sintaxei semanticii 


I Apocopă (“Ce | Elipsă Sinecdocă Litotă diminuată 
Suprimare | mai vedem la (“Small Comparație (“Ţin la tine” 
cinema” World”) (“Iarna nu-i ca pentru “Te iubesc”) 
Sincopă Asindeton vara” 
Parataxă Metatoră in 


H Cuvânt valiză 

Adjoncție | (“Conforamabi- 
lité”) 
Rimă (“Buy the 
best, forget the 
rest”) 
Aliteraţie (“Vâ- 
Jâind ca vijelia 
s-a instalat pe 
scaunul 
ministerial”) 
Asonanţă 
Paronomază 
(“Viziunea 
vizuinii”) 


III Calambur 

Suprimare | Neologism 

— adjoneţie | (“Semiotică, 
societate, 
cultură”) 
Arhaism 
(“Ciocoii vechi 
şi noi”) 
Creare de 
cuvinte 
(“Katitudine”) 


IV Metateză 
Permutare 

(“Şi-au luat 
banii şi au 
plecat — le-a 
ajuns” 
Paranteză 
(“Natură 
moartă 
(tacâmurilor, 
linguri, 
furculițe şi 
cuţite)”) 
Enumeraţie 
(“Mituri, vise 
şi mistere”) 
Reluare 
Polisindeton 
(Şi-au venit 
ŞI români şi 
unguri şi 
bulgari şi 
ruşi”) 
Simetrie 
(“Côté face, 
il ècrit, côté 
pile, il 
efface”) 
Anacolut 
Chiasm (“Nu 
trăieşti ca să 
mănânci, ci 
mănânci ca 
să trăieşti”) 


Hiperbat 
(“Leoaică 
tânără, 
iubirea”) 
Inversiune 


(Grupul u, Retorica generală, pp. 64-65) 


11.2.3. Pragmatica titlului 


praesentia 
(“Toamnă de 
hohote”) 


Sinecdocă 
(“Pauvre 
Roumain”) 


Metaforă in 
absentia 
Metonimie 
(“Flăcări pe 
Zărand”) 
Oximoron (“La 
petite géante”) 


Hiperbolă (“Cel 
mai iubit dintre 
pământeni”) 
Repetiţie (“Tora 
Tora Tora”) 
Pleonasm 
Antiteză (“Război 


şi pace”) 


Eufemism (“Jocul 
ielelor”, “Din 
păţaniile celui ce 
stă la Cotroceni”) 
Alegorie, 
parabolă, fabulă 
Ironie (“Dulce ca 
mierea e glonţul 
patriei”) 

Paradox 

Litotă amplificată 
(“Pleacă, nu te 
iubesc deloc” 
pentru “Te iubesc”) 
Inverisune logică 
Inversiune 
cronologică 
(“Vici, vidi, veni”) 

Titlul propune un “contract de lectură” cititorului. Funcția contractuală a titlului 
presupune mai multe dimensiuni: 

- “aperitiv” (incită la lectură) 

- structurală (dă un sens global) 

- poetică (sintetizează printr-o figură de stil) 

- dramatică 


Funcţia persuasivă (titlul ca argument de lectură) presupune o dimenisune: - de 
provocare 
- de valorizare 
- publicitară 


LECTURII 
Ea III contextului 


Ambiguitate Obscuritate | Dezambiguizare |] guizare 


Pragmatica Interes Curiozitate Satisfacere cognitivă prin 
interpretare 


11.3. Concluzii 


Ca propunere a unui contract, titlul are valoarea performativă a promisiunii de informare 
(presupunând, în cazul titlului non-ficțional, adevărul acestei informații). 

La nivel locuționar, predicatul titlului are o valoare afirmativă, la nivel ilocuționar o 
valoare declarativă şi promisivă, iar la nivel perlocuționar valoarea este esențialmente incitativă 
(titlul “interpelează” lectorul după modelul interpelării cotidiene: “Hei, tu de colo! Citeşte-mă!”). 

Ca inițiator al actului de lectură, titlul anticipează, dramatizează, structurează şi 
poetizează (în sens larg, jakobsonian) textul (literar, de presă etc.) pe care îl esențializează la 
modul serios (titlul ca sinteză a textului) sau la modul ludic, parodic (“Afară e vopsit gardu’, 
înăuntru-i leopardu'”). 

Conform primei axiome a comunicării, non-comunicarea este imposibilă, mutatis 
mutandi, nici o lucrare, de orice natură ar fi ea, nu poate să nu aibă un titlu. Chiar dacă autorul ei 
nu i-a dat unul, dacă lucrarea respectivă ajunge să fie cunoscută, ea va căpăta un titlu, măcar şi 
numai pentru a putea fi identificată faţă de alte lucrări din aceeaşi categorie. Nu putem vorbi 
despre un tablou, fără a ne referi la el cu un nume; ar fi aberant să ne apucăm să-l descriem de 
fiecare dată când vine vorba despre el. Sau să începem să fredonăm fragmente din piesele 
muzicale la care ne referim pentru a-l face pe interlocutor să înţeleagă despre ce melodie este 
vorba. Aşadar, dacă fără conținutul lucrării, titlul nu poate exista, nici o lucrare nu poate 
supraviețui şi circula fără titlu. 

EXERCIŢII 


1. Construiţi texte pornind de la următoarele titluri: 
e “Ministerului Apărării Naţionale îi este ruşine de inițiativa ministrului Pascu 
privind dreptul la replică” (Adevărul, 9 iulie 2002) 
“Ori toți să muriti, ori toți să scăpăm” 
"Au dreptul oamenii politici să-şi retuşeze imperfecțiunile fizice?” (Adevărul, 31 
iulie 2002) 
2. Sugeraţi titluri pentru următoarele texte. 
3. Discutaţi adecvarea titlului la conţinut în cazul următoarelor ştiri. 

12. SEMIOTICA TEATRALĂ 


12.0. Introducere 

Practică semiotică totalizantă (în terminologia Annei Ubersfeld), teatrul este mai puţin un 
text literar (Lorenzaccio este unul dintre rarele exemple de piese de teatru scrise pentru a fi citite 
şi nu jucate) şi mai mult o prezenţă, o experiență (“trebuie să acceptăm faptul că realitatea 
literară, imaginară a artei este diferită de realizarea ei fizică în timpul şi spațiul scenic”. T. 
Kantor în “Le théâtre de la mort”). De aceea se consideră că o abordare semiotică (orchestrală) a 
codurilor şi semnelor teatrale contribuie în egală măsură la o mai bună înţelegere a obiectului — 
teatru, cât şi la dezvoltarea teoriei generale a semnelor. “Noţiunea de semn poate facilita 
înțelegerea fenomenului complex care este spectacolul de teatru şi rezultatul demersului 
semiologic poate îmbogăţi, la rândul său, înțelegerea noţiunii de semn” (Kowzan, 1992:60). 

Semiotica teatrului urmăreşte să deceleze “diverselor nivele posibile de lectura şi să arate 
modul lor de articulare” (Ubersfeld, 1981:34), printre care narativul (povestea de pe scenă sau 
miturile), discursivul (performativitatea actelor de vorbire) şi semicul (cofuncționalitate a 
elementelor spectacolului). Obiectivul semioticii teatrale nu este atât acela de a izola semnele 
(problematica unității minimale), cât de a construi cu ele sau prin ele o semnificație globală, 
rezultantă a unei duble lecturi: liniară (narativă şi discursivă) şi tabulară, “poetică” (muzicală, 
iconică, auditivă etc.). 


12.1. Teatralitatea teatrului şi teatralitatea cotidianului 

Construirea obiectului teatru trebuie să țină cont de paradigma spectacularului. 
Duvignaud, Baudrillard, Debord, Goffman au arătat că spectacolul nu este excepția, ci însăşi 
trama culturii noastre: biologia comportamentală a lui Henri Laborit este construită în termeni 
teatrali, sociologia lui Duvignaud analizează teatralitatea cotidiană şi spectacularul în cadrul unei 
retorici universale, lingviştii investighează mecanismele de limbaj şi deicticele, ostensiunea, 
actele de limbaj pe care scena le idealizează. 

Teatrul sau, mai degrabă, teatralitatea concepută ca o configurație semiotică specifică 
apare drept principiu explicativ în cadrul multor domenii: de la viziunea existenţei în filosofie 
(celebrul “être là” heideggerian), la perspectiva “dramatică” a interacțiunii sociale (“Life itself is 
a dramatically enacted thing” — Goffman, “The Presentation of Self in Everyday Life”). 

Emergența teatralității în alte locuri (multimedia, happening, performance) constrânge 
teatrul la o acţiune de redefinire. 

Doi oameni vorbesc pe stradă pe un ton ridicat, mai multe persoane se opresc pentru a-i 
asculta: este acesta teatru? Putem admite că este vorba despre fragmente spectaculare (transfer al 
unei “scene” private în spaţiul public, în spaţiul privirii). Este vorba despre teatralitatea negativă 
a lui “a se da în spectacol” pentru că atitudinea normală ar consta fie în tăcerea protagoniştilor, 
fie în plecarea spectatorilor constituiți într-un public ad hoc. Această teatralitate negativă apare în 
situația semiotică a lui “a face să pară” (“faire semblant”), exemplul clasic fiind acela al 
copilului care, bănuind prezența mută a autorităţii parentale, mimează atitudinea model, potrivită 
normei (concentrare în pregătirea lecţiilor, lectură impusă etc.). O altă situație de disimulare 
apare în contextele familiale de replici “cu adresă falsă”: un reproş (de tipul “De ce nu ai făcut 
x?”) adresat copilului de către unul dintre membrii cuplului poate constitui în realitate o secvență 
adresată celuilalt adult. 

Există, în acelaşi timp, teatralitatea pozitivă a ritualurilor interpersonale (metaforic, 
putem spune că salutul din cadrul conversației cotidiene funcționează ca cele trei lovituri de 


gong şi cortina din teatru sau ca acel “a fost odată” al naraţiunii). Scuza (chiar şi simulată, nu în 
cea 


întregime sinceră) asigură acelaşi fundament teatral pozitiv, “îi scoate cu fața curată” pe 
interlocutori. 

Se pare că experienţa noastră, pentru a se înrădăcina în noi, are nevoie de reprezentare, de 
impunere ca spectacol, pentru a fi resimţită ca emoție, ca pasiune, că viața noastră interioară este 
jucată ca dramă şi că fapt “Nimeni nu scapă spectacolului sau teatralizării existenței” 
(Duvignaud, 1970: 12). 

Spectacularul sau teatralitatea largo sensu, incluzând comunicarea ludică, ceremonialul, 
negocierile în prezența unei a treia persoane implică instituirea unei lumi orientată în sens dublu 
(versus ficţiunea şi universul real), vizând eliberarea şi practica imaginarului. Spectacolul teatral 
stricto sensu nu este nimic altceva decât o formă a spectacularului, o formă instituționalizată 
istoric şi cultural. Teatrul manipulează în mod sistematic repertoriul procedeelor spectaculare pe 
care le folosesc “în stare primară”  locutorii: deixis şi ostensiune, funcții ale limbajului şi 
polifonie enunţiativă (cf. Helbo, 1984: 8). 

Dacă infrastructura spectacularului cotidian este esențialmente de natură lingvistică, cea a 
spectacularului scenic este pluri semiotică (decor, lumini, costume, muzică etc), care se adaugă 
la situația semiotică arhetipală de dialog dublu: la nivelul reprezentării (între autor, regizor şi 
public) şi la nivelul ficţiunii (între actorii în calitate de personaje din lumea ficţiunii): 

[Autor — Regizor (Actorl... Actor2) — Public] 


12.2. Text şi punere în scenă 

Nici o reflecţie asupra specificității teatrale nu poate scăpa paradoxurilor sau tensiunilor 

multiple: 

- paradoxul subiectului (subiectul individual auctorial, actorial sau receptiv este 
condamnat la delegări succesive şi la dizolvarea în subiectul colectiv în momentul 
ceremoniei teatrale); 

- paradoxul referentului (realitatea spectacolului nu are decât o existență semiotică; 
este lipsită de realitate în afara cadrului spectacular care o provoacă); 

- paradoxul performativ, efect al iluziei teatrale şi actualizare a pseudo-performativelor 
(pseudo-aserţiuni, pseudo-directive etc. în interiorul lumii posibile în realitatea hic et 
nunc a scenei); 

- paradoxul conceptualului şi al corpului sau alianţa dintre simbolic şi semiotic. 
Tradiţia occidentală privilegiază suportul lingvistic, în timp ce spectacolul oriental se 
axează pe dans, uniune yogină, ritmuri ale corporalităţii — redescoperite de un Artaud, 
Grotowski, P. Brook, Barba, Bob Wilson etc. (cf. şi Helbo 1984a: 99-100). 


12.3. Convenţiile teatrale 

Raportate la codurile culturale “naturalizate”, convențiile teatrale sunt coduri mai 
degrabă tehnice, care necesită o învăţare şi o codare/descifrare specială (determinată de genul de 
teatru: epic/vs/dramatic, de epocă şi de cultură: teatru occidental/vs/teatru oriental). 

Alături de convențiile generale de reprezentare teatrală (suprapunerea persoană -— 
personaj, obiect real — obiect al lumii posibile a ficţiunii) şi de convențiile particulare legate de 
autor (Ionesco, Marivaux, Pinter etc.) sau de cele care depind de un anume gen (Commedia 
dell’arte), sunt întâlnite, de asemenea, convențiile singulare care transgresează cadrele existente 
şi care ajung adesea la o codificare particulară (piesele lui Brecht sau ale lui Beckett). 


Teatrul mimesis-ului Teatrul anti-mimesis-ului 


lonesco a dat piesei sale “Cântăreaţa 


pierd Ph 


cheală” subtitlul “Anti-piesă”, etichetă care 
înglobează manifestări foarte variate, 
printre care teatrul absurdului, 
Sprechtheather-ul, ce suprimă orice sistem 

axiologic, mai ales valorile eroice, cât şi 
cauzalitatea în favoarea hazardului, 
actualizând un scepticism la adresa puterii 
politice şi didactice a scenei. 


Teatrul aventurii, al reprezentării Teatrul aventurii metafizice, al simulacrului 


Reprezentarea destinului (J. Derrida) — 
mare unitate şi omogenitate a materialelor 
şi a compoziției acestora (Lukăcs vorbeşte 
despre teatru ca reprezentare a totalității, 
totalitate concentrată în jurul unui centru 
solid) 


Teatrul conflictului (fundamental în teatrul 
dramatic, de exemplu în cel clasic) şi al 
deznodământului (ca singură ieşire 
posibilă) 

Teatralitatea iconică — teatrul carusel, 
spectatorul este implicat într-o poveste (un 
manej) pe care nu o controlează şi îşi 
construieşte o imagine asupra persoanelor 
şi peisajelor pe care le întâlneşte 

Teatrul lui a face — “Quand dire c'este 
faire” (Zisul urmat de făcutul adecvat) 


Concepţie esenţialistă a mişcării: se caută o 
consistență şi o esență psihologică şi 
morală dincolo de acțiunile concrete ale 
intrigii 

Întâietatea acţiunii: “O piesă de teatru 
înseamnă să arunci oamenii în miezul 
lucrurilor” (Sartre, “Un théâtre de 
situations”) 

Teatrul produsului (finit) 


teatrul 


Absența didascaliilor în 
maximă economie în teatrul clasic 


grec, 
Personaj-persoană dotată cu profunzime 
psihologică 


Obiectul  — 
personajului 


auxiliar,  metonimie a 


Destin al reprezentării — acțiune 
fragmentată, discontinuă, heterogenă, una 
dintre mărcile heterogenității fiind colajul 
gestual (parodie a diverselor moduri de a 
juca sau desincronizarea text / gest), colajul 
verbal (construcție de tip “cog-ă-l'âne” a 
teatrului absurdului) şi colajul intersemiotic 
(scena ca dispozitiv pictural, actanții umani 
funcţionând ca element de decor) 

Teatrul circularităţii (cel al absurdului care 
refuză rezolvarea, închiderea sau 
dramaturgia epică a lui Brecht) 


Teatralitatea simbolică — teatrul planetariu 
(în opoziția lui Brecht) şi al Verfremdung- 
ului (distanţare) 


Teatrul performativ, discursul este singura 
acțiune a piesei (Adamov, Beckett, Ionesco, 
deja fragmente la Marivaux) — “Quand dire 
c'est n'est rien faire” 

Fără căutare, fără acţiune, doar o agonie 
interminabilă, o aşteptare disperată, rar 
fulgerată de iluminări. 


Teatrul producției: regia spune o poveste şi 
propune o reflecţie asupra teatrului (Brecht 
care prezintă indicațiile scenice afişate pe 
panouri sau rostite de o voce din off). 
Astfel practica teatrală devine o activitate 
autoreflexivă, metateatrală. 

Dezvoltare a didascaliilor până la invadare 
completă (Beckett — “Act fără cuvinte” sau 
Handke) 

Personaj-fantoşă (clovn la Beckett, mască 
carnavalescă la Genet, marionetă la 
Ionesco) 

Obiectul — personaj complet care invadează 
scena (obiecte-metafore al singurătăţii, ale 
vinovăţiei) şi personajul imobil (cu statut 

de obiect) 


12.4. Semnul în teatru 

Din momentul în care teatrul a fost conceput ca diadă text/reprezentaţie, perspectiva 
semiotică s-a dovedit abordarea cea mai adecvată, având în vedere că ea poate fi împărțită într-o 
lectură narativă (transpusă din discursul monologic — cf. Propp, Bremond, Greimas, Todorov 
inter alii.), o lectură enunţiativă (Helbo, Ubersfeld, de Marinis) şi o lectură a codurilor non 
verbale (specifică sau nespecifică teatrului). Acest gen de demers a fost determinat de însăşi 
natura obiectului şi de tipul specific de receptare pe care acesta îl stabileşte (proiecție de 
fantasme, plăcere a conştiinţei şi a pulsiunilor, catharsis şi distanțare sau “c’était et ce n’était 
pas”). Sinteza argumentelor asupra pertinenţei abordării teatrale în termeni semiotici îi aparţine 
lui Barthes: “Ce este teatrul? Un fel de maşină cibernetică. În repaos, această maşină este 
ascunsă în spatele unei cortine. Dar când este descoperită, ea începe să vă trimită o serie de 
mesaje. Aceste mesaje au particularitatea că sunt simultane şi totuşi au ritm diferit; într-un 
asemenea punct al spectacolului primiţi în acelaşi timp şase sau şapte informaţii (de la decor, 
costume, lumini, locul actorilor, gesturile lor, mimica acestora, cuvintele). Dar anumite 
informaţii rămân (este cazul decorului), pe când altele se schimbă (cuvintele, gesturile); avem, 
deci, de a face cu o adevărată polifonie informaţională, şi aceasta e teatralitatea, o densitate de 
semne (acest lucru în raport cu monodia literară şi lăsând la o parte problema cinematografiei 
(...) Orice reprezentaţie este un act semantic extrem de dens: raportul dintre cod şi joc (adică 
dintre limbă şi vorbire), natură (analogică, simbolică, convențională) a semnului teatral, variații 
semnificative ale acestui semn, constrângeri de legătură, denotaţie şi conotație a mesajului, toate 
aceste probleme fundamentale ale semiologiei sunt prezente în teatru; putem chiar spune că 
teatrul constituie un obiect semiologic privilegiat, întrucât sistemul său este aparent original 
(polifonic), în comparaţie cu cel al limbii (care este liniar).” (Barthes, 1964: 258) 


12.5. Teatrul ca sistem semiotic sincretic 

Exact ca cinematografia, dar beneficiind de corporalitatea prezentificatoare a actorilor, 
practica teatrală este construită pe o strategie globală de comunicare sincretică, cu alte cuvinte pe 
sincretizarea paradigmatică a elementelor care aparțin codurilor semiotice specifice (machiaj, 
costume etc.) şi nespecifice (pictură, arhitectură). 


CADRU CODURI CULTURALE CODURI TEATRALE 


COMPORTAMENT 


SPAŢIU 


LIMBAJ 

Kinezică 


Proxemică 


Vestimentaţie (legată de 
simbolica culorilor, cum ar fi 
negru=doliu în tradiția 
occidentală sau alb=doliu în 
tradiția orientală) 

Cod cosmetic 


Coduri 
deschis/vs/inchis; 
sus/vs/jos; 


tipologice: 


Coduri arhitecturale 


Inserţia umanului 


Reguli sintactice, semantice şi 
pragmatice care aparțin 
sistemului limbii 

Reguli retorice 


Reguli sociolectale 


Convenții care impun 
gestualul în termeni de tip, 
caracter; 

Convenții spațiale acronice 
care reprezintă raporturi de 
întelegere/neîntelegere sau 
egalitate/inegalitate; 
Convenții de gen (poziția în 
retragere a confidentei în 
teatrul clasic) 

Convenții legate de costum 
şi de conotațiile sale: 
istorice, geografice, sexuale 
etc. 


Convenții de machiaj 
(tipologie acronică: cocheta, 
ingenua etc. sau istoricizată: 
Arlechin, Colombina) 
Opoziția natură/cultură 
(palat/pădure în Macbeth) 
Scenă 
italiană/vs/elisabetană 
(corelată cu un anumit tip 
de regie) 

Convenții legate de decor 
(teatrul realist) /vs/ 
simbolism (teatrul 
expresionist, simbolist) 
Relația dintre rol şi 
localizarea sa scenică (locul 
corului în teatrul antic sau 
locul cuvântului în teatrul 
Nô) 

Convenții pragmatice legate 
de discurs (dialogul absurd 
al lui Beckett) 

Pronuntiatio (declamare 
psihologică în teatrul 
iluzionist / vs / declamare 
retorică în teatrul 
teatralizant) 

Constrângeri sociologice 
geografice, istorice 
Determinări idiolectale 
(caracteristici idiosincratice 
ale actorilor: ticuri verbale, 
curba melodică etc.) 

REFERENT Principiu mimetic sau anti- | Teatru iluzionist / vs / teatru 
mimetic teatralizant care implică 
proceduri de autentificare 
mimetică (decor iconic, 
actor — icon al personajului 
etc.) sau de distanțare 
(decor simbolic) 
EPISTEMĂ Model de organizare a lumii — | Recunoaştere a 
enciclopedie performanței în raport cu 


tipul pe care ea îl 
actualizează sau îl 
deconstruieşte 


Modelarea semiotică a comunicării teatrale impune, aşadar, examinarea funcționării tuturor 
sistemelor semiotice (verbale si non verbale), a fuziunii iconicitate/simbolism, a specificității de 
îmbinare a sistemelor de semne, întrucât “ce qui porte sens, c'est une combinatoire de signes” 
(Ubersfeld, 1981: 322). 


12.5.1. Mimica 

Semnele reprezentate de expresia feței (sinsemne indiciale rematice) însoțesc mesajul 
verbal, întărindu-l sau atenuându-l şi exprimă emoţiile şi sentimentele cele mai diverse; uneori 
iau locul supremaţiei logosului (commedia dell'arte, momentele de pantomimă din teatrul 
contemporan). Fundamentală în teatrul realist şi naturalist, mimica este neutralizată în anumite 
forme dramatice moderne în favoarea kinezicii, prin utilizarea măştii (reală sau obținută prin 
machiaj) şi prin rigidizarea expresiei (Grotowski). Semn stabil, invariabil în timp, masca reifică 
actorul, face personajul ireal, contribuind la efectul de distanțare. 


12.5.2. Gestualitatea 

Semnele gestuale cunosc nenumărate actualizări: iconice-coverbale (sinsemne rematice 
iconice) care redau calitățile formale ale referentului şi simbolice averbale (simbol dicent), 
ideograme în terminologia lui Grotowski. Gestualitatea iconică coverbală este fie pictomimetică 
(evocare a referentului prin gesturi), fie kinemimetică (ilustrare motrice a acțiunii evocate 
verbal). 

Gestualitatea indicială paraverbală poate fi “intonativă” (mişcări ale capului sau ale 
mâinilor în ritmul discusului verbal) sau “logico-discursivă” (mişcări care subliniază structura 
logică a discursului: urcare/vs/coborâre, cuvânt tematic/vs/periferie discursivă. Există, de 
asemenea, o gestualitate simbolică metaverbală care subliniază izotopia pe baza căreia trebuie 
citit mesajul (mod ironic, parodic şi de citare). 


12.5.3. Proxemica 

Sistemul de semne proxemice (qualisemne indiciale) funcționează ca infrastructură a 
gestualității, ca limbaj tăcut (Hall) care diferenţiază distanța intimă (0 — 0,45m), distanța 
personală (0,45 — 1,20m), distanţa socială (1,20 — 3,60m) şi distanța publică (3,60 — 10m). 
Percepția corectă a evenimentului teatral trece prin recunoaşterea distanțelor, ipso facto, a 
rolurilor sociale desemnate: de exemplu distanța intimă va fi proxemica cuplului (erotică sau 
conflictuală — agent/anti-agent); distanța personală va defini afilierea la grup (familie, grup 
socio-profesional, personaje secundare). Este evident că proxemica teatrală va trebui să ia în 
considerare şi distanța scenă — sală care influențează în mod hotărâtor receptarea mesajului 

teatral (scena ca afişaj la distanță — al patrulea perete — mimesis sau scenă de bâlci ca dezvăluire 
a artefactului). “Teatrul este într-adevăr această practică ce calculează locul unde lucrurile sunt 
privite: dacă plasez spectacolul aici, spectatorul îl va vedea, dacă îl plasez în altă parte, nu-l va 
vedea, iar eu voi putea profita de această ascundere pentru a crea o iluzie.” (Barthes apud P 
Pavis, 1980: 294). Semnificația semnelor proxemice este precizată de către sistemul kinezic: un 
demers precipitat va sugera agresivitate sau tulburare, un mers împleticit — oboseală sau beţie. 
Semnificaţia clară a unui semn nu poate fi descifrată decât în funcție de contextul general al 
spectacolului, de indicaţiile furnizate de ansamblul semnificant al reprezentației. 


12.5.4. Costumul 

Sinsemn dicent, legisemn iconic sau simbol rematic, costumul are o grea încărcătura 
semică, având în vedere că indică atât coordonatele biologice (sex, rasă, vârstă) şi sociale ale 
personajelor (meserie, statut social), cât şi coordonatele piesei. În afara variantei iconice 
coverbale (indici în conformitate cu textul dramatic), costumul are, de asemenea şi o variantă 
simbolică (absența costumului în “théâtre pauvre” al lui Grotowski sau anumite reprezentații 
actuale de teatru clasic). 


12.5.5. Obiectul scenic 

Subsumă în metalimbajul contemporan noţiunea de accesoriu (+ dinamică) şi de decor (+ 
statică). În teatrul realist obiectul (ca şi costumul) are rol de ancorare centripetă a mesajului (din 
punctul de vedere al iluziei), în timp ce în teatrul nou rolul său este mai curând centrifug, având 
în vedere că propune mai multe izotopii şi conotaţii (la Ionesco scaunele însemnând absenţă, 
singurătate, alienare, imposibilitate de a comunica). În general distanța dintre obiectul real şi cel 
semiotizat prin utilizarea scenică este mai mare în spectacolele strict codificate (în teatrul 
chinezesc un steag poate însemna un regiment întreg şi o cravaşă în mâna unui actor — faptul că 
personajul este pe cal). 

Diacronic, decorul a cunoscut aceeaşi evoluție simptomatică; de la decorul ca ilustrare, 
eminamente iconic, la decorul simbolic şi chiar la non decor (existând exclusiv în gestica 
actorilor sau decorul verbal). 


12.5.6. Luminile 

Semnificaţia decorului şi a jocului actorilor este stabilizată de lumini (qualisemn rematic 
iconic): de exemplu o iluminare slabă a scenei indică crepusculul, în timp ce o iluminare 
puternică semnalează prânzul sau o dimineaţă însorită. Ca sinsemn indicial, lumina subliniază un 
element de decor, o anume mimică, un personaj dintr-un grup. “În acest sens ea coordonează şi 
supradetermină celelalte materiale scenice, punându-le în relaţie sau izolându-le” (Pavis, 1980: 
143). În sfârşit, ca legisemn simbolic, lumina poate crea o atmosferă sau recrea un anume spaţiu. 
Un pătrat luminat poate semnifica, chiar şi în absenţa decorului şi a accesoriilor, un spaţiu închis: 
celulă de închisoare, mansardă în închisoarea familiei etc. Alături de non-decor (scena goală), de 
non-costum (actorul în costum de gimnastică sau gol), teatrul contemporan a introdus non- 
iluminarea (de fapt iluminarea continuă a scenei sau a sălii) ca modalitate de a respinge crearea 
unei iluzii (Brook). 


12.5.7. Muzica 

Integrată în spectacolul teatral, muzica cunoaşte o triplă funcționalitate semiotică: de 
ilustrare — crearea unei anumite atmosfere (dominantă iconică), de semnalizare anaforică prin 
utilizarea leit motivului ca legătură (dominantă indicială) şi de efect de contrapunct, de distanţare 
(muzică preponderent simbolică). 

Al doilea sistem sonor al spectacolului (efectele sonore) funcționează în corelație cu sau 
autonom față de alte sisteme, pentru a evoca sau sublinia (funcționalitate substitutivă sau 
cumulativă) momentele sintagmaticii narative. 


12.6. Personajul 

Personajul este noțiunea dramatică cea mai evidentă, dar care prezintă, în acelaşi timp, 
cele mai mari dificultăți teoretice. Latinescul persona (mască) traduce cuvântul grec care 
înseamna rol. Prin utilizarea sa gramaticală (la persoanele eu, tu, el) conceptul va dobândi 
semnificaţia persoanei. În comparaţie cu teatrul grec (persoana ca mască, deci disociere de actor 
şi de personaj) evoluţia teatrului occidental va marca o schimbare de perspectivă: personajul se 
va identifica din ce în ce mai mult cu actorul care joacă rolul, identificare care va fi transmisă şi 
receptorului (punctul culminant va fi atins într-o dramă barocă precum Saint Genet de Rotrou în 
care actorul Genet îl joacă pe martirul din Adrien ca pe propria sa aventură existențială sau în 
Lorenzaccio de Musset). Dacă în timpul Renaşterii şi clasicismului personajul se definea ca 
esență pură care tinde spre universal, în secolele XVIII şi XIX se afirmă ca individualitate 
determinată din punct de vedere sociologic (forma extremă va fi personajul naturalist — efect al 
mediului care îl predetermină). 

Element structural, armătură a povestirii, personajul-semn concentrează în el un fascicol 
de seme, în opoziţie cu cele ale altor personaje (femeie/bărbat, adult/copil, rege/sărac, 
erou/personaj negativ). Personajul se integrează în sistemul global în calitate de mecanism în 
ansamblul maşinăriei de caractere şi acțiuni. “EI are valoare şi semnificaţie datorită diferenţei 
într-un sistem semiologic de unități corelate (...) Anumite trăsături ale personalităţii sale sunt 
comparabile cu trăsăturile altor personaje şi spectatorul manipulează aceste caracteristici ca un 
dosar unde toate elementele trimit la altele”. (Pavis, 1980: 291) Placă — turnantă a 
evenimenţialității, personajul este suportul acţiunii care nu se va opri decât atunci când 
personajul îşi regăseşte starea sa originală sau când conflictul încetează. 

Personajul întruchipat de actor este un semn motivat care se aseamănă cu modelul său 
(actorul este un semn iconic nu numai din punct de vedere fizic, dar şi psihic: el seamănă cu 
caracterul pe care îl joacă, având în vedere că îi performează acţiunile; de aici reacția naivă de a 
respinge actorul X pentru că l-a jucat pe Iago sau pe J.R. din “Dallas” — efect al realităţii şi al 
identificării). 


12.7. Spaţiul teatral 

Spaţiul scenic se defineşte ca inscripționare ficțională în spaţiul oraşului ca un alt univers, 
ca posibilă lume alternativă de o rară complexitate: 1) spaţiu fizic concret (Palat al Papilor din 
Avignon, Comedia Franceză, dar de asemenea Cartoucherie sau teatrul străzii) şi ii) ansamblu 
mai curând abstract (acela al semnelor reale şi virtuale ale reprezentării — cf. şi Ubersfeld, 1981: 
52). Aparent fondat pe diferenţele ireconciliabile: oraş/vs./scenă sau sală/vs./public, spațiul 
teatral deschide nenumărate căi de explorare semiotică: semiotizarea oraşului (spectacol teatral 
într-o arhitectură predeterminată: muzeu, parc, stradă, stadion etc.), politizarea scenei (teatrul 
politic al lui Piscator cu inserțiile lui documentare filmice sau teatrul epic al lui Brecht), integrare 
reciprocă a actorilor şi a publicului etc. 

Spaţiul teatral este în acelaşi timp iconul unui spațiu sau al altuia (social sau 
sociocultural) şi ansamblu semiotic construit, comparabil cu o pictură abstractă şi în acest spaţiu 
dintre cei doi poli se desfăşoară activitatea de regie. Având în vedere dubla funcționare 
(mimetică şi teatralizantă) există mai multe posibile abordări ale spaţiului: 1) un punct de plecare 
textual (didascaliile şi replicile personajelor); ii) un punct de plecare scenic (spaţiul teatral 
construit pornind de la o serie de coduri de reprezentare şi cu ajutorul unui loc scenic specific 
preexistent jocului teatral — scena elisabetană, scena à litalienne etc.); iii) un punct de plecare al 
receptării (perspectiva pe care receptorul o poate avea asupra spaţiului scenic). O problemă 

importantă de semiotică şi estetică teatrală este cea a raportului spaţiu teatral/tip de regie (de 
exemplu, pe o scenă circulară, nu este potrivită o supraabundenţă de obiecte, la fel cum o gestică 
de clovn pe o scenă à l'italienne). Adesea, alegerea unei anumite puneri în spațiu antrenează 
după sine puneri în scenă radical diferite (în sec. XIX se juca “Fedra” în spațiul iconic al 
palatului, astăzi se preferă spațiul informal construit prin gesturile şi raporturile fizice ale 
actorilor). Se pare că tratarea spaţiului scenic furnizează criterii pentru o tipologie a 
dramaturgiilor (Pavis, 1980: 158): spaţiul abstract al tragediei clasice; spațiul exotic sau 
istoricizant al teatrului romantic; spațiul profund materialist al teatrului naturalist; spaţiul 
subiectiv sau oniric al teatrului simbolist, expresionist etc. 

În fine opoziţia clasică a spaţiului teatral, adică circularul şi rectangularul sau spațiul- 
scenă de bâlci şi spațiul cutie trimite la o funcționare diferită: “Cercul este spațiul jocului, al 
performării, pe când pătratul este cutia mimetică. Opoziţie pe care regia contemporană o 
dinamitează frecvent: spațiul rectangularul poate fi o scenă de bâlci cu spectatori în jur.” 
(Ubersfeld, 1981: 97) Schimbarea paradigmatică în istoria spaţiului este obsesia contemporană a 
spațiului gol, spațiu încărcat de semne şi semiotizabil prin activitatea interpretativă a receptorilor. 
Spaţiul gol oferă actorilor posibilitatea de a extinde taxinomia şi combinaţiile gestuale, poate fi 
citit, pe de o parte, ca o nouă investiție semiotică şi, pe de altă parte, ca absenţă totală de 
semnificare a celuilalt (spaţiul gol din “Regele Lear” a lui Strehler semnifică rătăcirea regelui 
detronat într-o lume asemantică). 


12.8. Limbajul este teatru. Teatrul este limbaj 

Teatrul este limbaj dar nu numai limbaj verbal, este un dispozitiv energetic complex în 
care semioticul şi simbolicul se unesc: “Sunetele, zgomotele, țipetele sunt căutate mai ales 
pentru calitatea lor vibratorie şi numai după aceea pentru ceea ce ele reprezintă.” (Artaud apud 
Helbo, 1982: 101). 

Iluzia realistă i-a atribuit dialogului teatral caracterul de mimesis al vorbirii cotidiene, 
întrucât există într-adevăr numeroase puncte comune între conversaţia curentă şi dialogul teatral: 
unitatea de bază este replica, luarea de cuvânt este strict determinată de statutul social al 
interlocutorilor, interacțiunea conversațională scoate în evidenţă caracterul (pozitiv sau negativ) 
actanților. Dar există cel puţin trei deosebiri esențiale: 1) acel “Quand dire c'est faire” limitat la 
performative în discuţia curentă este hiperbolizat în teatru unde cea mai mare parte a actelor sunt 
realizate verbal (teatrul ca “azzione parlata” la Pirandello sau ca efect al buneicuviinţe clasice 
care interzice reprezentarea evenimentelor violente). Hipertrofia limbajului în teatru a fost 
subliniată pertinent de Roland Barthes: “În teatru a vorbi înseamnă a face. Logosul preia 
acțiunile praxisului şi i se substituie.” (Barthes, 1963: 66); ii) având în vedere dublul circuit 
enunţiativ (al ficţiunii şi al reprezentării), dialogul teatral trebuie să satisfacă exigenţele 
simultane, uneori contradictorii, a două categorii de receptori: receptorii direcți (personajele) şi 
receptorii indirecți (publicul), de aici denaturalizarea maximelor_ conversaţionale griciene 
(demontare in vitro a strategiilor discursive disociate de eficacitatea lor cotidiană — cf. Helbo, 
1985: 43), mai ales în teatrul absurdului — cf. D. Rovenţa-Frumuşani, 1987; iii) ţinând cont de 
conținutul propozițional dedublat (aserțiunea unei convenții — prezentă în teatrul brechtian — şi 
pseudo-aserțiuni ale personajelor în interiorul lumii posibile construite de ficțiune) asistăm în 
teatru la focalizarea pe orizontul aşteptărilor receptorilor, macroactul de limbaj, în timp ce 
dialogul cotidian este dominat de informativitatea şi eficacitea replicilor care nu sunt pseudo- 
aserțiuni decât în situaţii speciale (glume, minciuni, insinuări — aşadar situaţii de teatralitate 
cotidiană). 


12.9. Dublă necesitate de totalitate şi semnificare 
In epoca unei estetici de producție/receptare, cu alte cuvinte a unui du-te — vino abductiv 
între o producție legată de activitatea interpretativă a spectatorului şi receptarea anticipată de 

producție şi de o sociosemiotică îmbogăţită de o antropologie culturală care înglobează 
dimensiunea interculturală şi relațională a reprezentării (cf. şi Pavis, 1996: 28), abordarea 
spectacolului devine ca şi practica teatrală însăşi, “performance”, parcurs semnificant, circuit 
energetic, întrucât “<<mettre en scene c'est mettre en signe>>, a juca înseamnă a deplasa 
semnele, a institui, într-un spaţiu şi într-un timp definit, mişcarea adică deriva acestor semne” 
(Dort apud Pavis, 1996: 297). 

EXERCIŢII 

1. Oferiţi o analiză macrosemiotică a metaforei fundamentale “viaţa ca teatru”, insistând asupra 
interferenţei diverselor coduri semiotice. 

2. Comparaţi definițiile cuvântului “personaj” în mai multe dicționare şi explicaţi diferențele. 

3. Definiţi cele două tipuri de orientare în interpretarea textului spectacular: liniar (narativ- 
discursiv) şi tabular (“poetic”). 

4. Discutaţi evoluția didascaliilor în diacronia textualizării/reprezentării (de la teatrul clasic la 
experimentarea becketiană din “Act fără cuvinte”). 

5. Comentaţi următoarea definiţie a teatrului: “Teatrul reprezintă comunicarea umană, aşadar el 
comunică despre comunicare prin comunicare: prin ce poate fi reprezentat, prin ce sau cu 
ajutorul a ce se poate comunica.” (Osolsobe apud Pavis, 1980: 79). Nuanţaţi dihotomia 
fundamentală: comunicare internă (în interiorul ficţiunii) şi comunicare externă (între scenă 
şi sală) evidențiind şi alte procese de comunicare, ca de exemplu: spectator-spectator, actor- 
actor, actor-spectator. 

6. Cum credeţi că va evolua homo culturalis. Justificaţi-vă răspunsul. 

7. După ce ați parcurs acest manual, cum aţi defini semiotica culturală? Credeţi că o abordare 
semiotică a culturii este pertinentă? 


